text:
༄༅།། བོད་མིའི་གནའ་དུས་ཀྱི་རུས་མིང་དང་མི་མིང་།
༡ གདོད་མའི་སྤྱི་ཚོགས་ཀྱི་དུས་སྐབས་སུ་ཁྱོ་ཤུག་བཟའ་ཚང་གཏན་འཇགས་ལྟ་བུ་མ་ཡིན་པར་སྐྱེས་པ་རྣམས་ཀྱིས་གང་བྱུང་དུ་སྤྱོད་པ་ལ་བརྟེན་ནས་ཕྲུ་གུའི་ཕ་སུ་ཡིན་བརྗོད་པར་དཀའ་བས་རུས་མིང་སྟེ་ཕ་རྒྱུད་ཀྱི་མིང་བརྗོད་དུ་མེད་པས་མ་ཡི་མིང་ཟུར་བུ་ལ་འདོགས་སྲོལ་ཞིག་དར་བ་དང་། དེ་ལྟ་བུའི་མིང་འདོགས་ཚུལ་གྱི་སྲོལ་དེ་ཡང་དུས་ཡུན་རིང་པོ་ཞིག་གི་རིང་ལ་འགྱུར་བ་མ་བྱུང་བར་ཕྱིས་སུ་བོད་ཀྱི་རྒྱལ་པོའི་ཐོག་མ་གཉའ་ཁྲི་བཙན་པོ་སོགས་གནམ་གྱི་ཁྲི་བདུན་གྱི་སྐབས་སུའང་རྒྱལ་པོའི་རིགས་རྒྱུད་རྣམས་ཀྱི་མཚན་ཟུར་ལ་ཡུམ་གྱི་མཚན་ཟུར་འདོགས་སྲོལ་བྱུང་འདུག་པ་དཔེར་ན། གནམ་མུག་མུག་གི་སྲས་མུ་ཁྲི་བཙན་པོ། དེ་དང་ས་དིང་དིང་གི་སྲས་དིང་ཁྲི་བཙན་པོ། དེ་དང་སོ་ཐམ་ཐམ་གྱི་སྲས་སོ་ཁྲི་བཙན་པོ་ཞེས་སོགས་ཀྱི་མཚན་བྱུང་ཚུལ་ནི་ཆོས་འབྱུང་རྒྱལ་རབས་མང་པོར་ཡོངས་གྲགས་སུ་གསལ་བ་ལྟར། གནམ་མུག་མུག་དང་། ས་དིང་དིང་སོགས་ནི་ཡུམ་གྱི་མཚན་ཡིན་པས་མ་ཡི་མིང་ཟུར་བུ་ལ་འདོགས་སྲོལ་ཡོད་པ་ཤིན་ཏུ་གསལ།
༢ རུས་མིང་དང་མི་མིང་། ཕ་རྒྱུད་རུས་དང་། མ་རྒྱུད་ཤ་ཞེས་བརྗོད་པ་ལྟར་རིགས་རུས་ཞེས་པ་ཕ་རྒྱུད་ཀྱི་དོན་དང་། ཆོ་འབྲང་ཞེས་པ་མ་རྒྱུད་ཀྱི་དོན་ཡིན་པས་ཕ་རྒྱུད་ཀྱི་མིང་ལ་རུས་མིང་ཞེས་བརྗོད་པ་ཡིན། གོང་དུ་གནམ་གྱི་ཁྲི་བདུན་གྱི་སྐབས་སུ་མ་རྒྱུད་ཀྱི་མིང་ཟུར་བུ་ལ་འདོགས་ཚུལ་བཤད་པ་ནི་སྐབས་དེ་ཙམ་ནའང་མ་ཡི་མིང་ཟུར་བུ་ལ་འདོགས་སྲོལ་ཡོད་པ་ཙམ་བཤད་པ་ལས་རུས་མིང་བརྗོད་སྲོལ་མེད་པ་ནི་མ་ཡིན་ཏེ། དེ་ཡང་བཀའ་ཆེམས་བཀའ་ཁོལ་མ་ལས་ལྡོང་དང་སྟོང་གཉིས། སེ་དང་སྨུ་གཉིས་ཏེ་བོད་ཡུལ་ཁ་བ་ཅན་གྱི་མི་ལ་སྔ་བ་དེ་རྣམས་ཡིན་ཅེས་གསུངས་པ་ལྟར་སེ་དང་། སྨུ། ལྡོང་། སྟོང་བཅས་རུས་ཆེན་བཞི་དང་། དེ་ལས་རིམ་པར་ལྡོང་གི་རུས་ཆེན་བཅོ་བརྒྱད་སོགས་སུ་མཆེད་ཚུལ་ལོ་རྒྱུས་ཡོངས་གྲགས་སུ་གསལ་བ་ལྟར་རུས་མིང་དེ་དག་མི་མིང་གི་གོང་དུ་སྦྱར་ནས་འབོད་སྲོལ་ཡོད་པ་ནི་སྣུབས་རྗེ་སྲིད་པ། ཁྱུང་པོ་སྤུང་སད། མྱང་ཙེང་སྐུ། རྔོག་གླིང་ཁམས་ཞེས་སོགས་བྱུང་བ་ལས་སྣུབས་གནུབ་དང་། ཁྱུང་པོ། རྔོག་སོགས་ནི་རུས་མིང་དང་། སྲིད་པ་དང་། སྤུངས་སད། གླིང་ཁམས་སོགས་ནི་མི་མིང་ཡིན་པ་ལྟ་བུའོ།
(རྡོ་དགོན་གསང་བདག་རྡོ་རྗེ་དང་དགའ་བ་པ་སངས་ཀྱིས་བརྩམས་པའི《བོད་ཀྱི་ཡུལ་སྲོལ་རྣམ་བཤད》ལས་བཏུས།)
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


c: text/html

text:
ཨ་རིའི་ཡུལ་ནས་བོད་ཀྱི་ན་གཞོན་བུ་མོ་ཞིག་གི་སློབ་ཐོན་གཏམ་བཤད།
ཨ་རིའི་ཡུལ་ནས་བོད་ཀྱི་ན་གཞོན་བུ་མོ་ཞིག་གི་སློབ་ཐོན་གཏམ་བཤད།
སྡེ་དགེ་ཟླ་བ་སྒྲོལ་མའི་གཏམ་བཤད། དོན་འགྲུབ་སྒྲོལ་མས་བོད་སྒྱུར་བྱས།
༡: ལོ་ངོ་བཞིའི་གོང་དུ་ང་སློབ་གྲྭ་འདིར་གསར་དུ་འབྱོར་ནས་བདུན་དང་པོའི་ཉིན་ཞིག་ལ། ང་དང་གྲོགས་མོ་འགའ་ཞིག་གི་ལྷན་དུ་སློབ་གྲྭའི་གསོལ་ཚིགས་ཁང་དུ་གུང་ཟས་ཤིག་ཟོས། སྐབས་དེའི་ང་ཚོ་ནི་ཞེད་སྣང་དང་བློ་འཚབ་ཀྱིས་སེམས་པ་ཡོངས་སུ་བསྡམས་ཡོད་པ་ནི། གལ་ཏེ་ང་ཚོས་བདམས་པའི་སློབ་གྲྭ་འདི་འོས་འཚམ་ཅན་ཞིག་ཡིན་ན་སྙམ་པའི་སེམས་ཀྱི་དྲི་རྟགས་དེ་རེད། མཚམས་དེ་ནས་ཏག་ཏག་ང་ཚོའི་ཅོག་ཙེ་ལ་ཁ་གཏད་དེ་བུད་མེད་ཅིག་སླེབས་ནས་ངོ་སྤྲོད་གནང་། ཧ་ལས་དགོས་པ་ཞིག་ནི། ཁོ་མོ་ནི་གཙོ་འཛིན་པ་ལི་རི(Leary)ཡིན་པ་དང་། ང་ཚོས་ཁོ་མོ་སུ་ཞིག་ཡིན་པ་མ་རྟོགས་ཀྱང་ཁོ་མོས་ང་ཚོའི་མིང་མཁྱེན་འདུག ཉིན་དེ་ནས་བཟུང་ང་ཚོ་ནི་ཨ་རིའི་གཙུག་ལག་སློབ་གྲྭ་བྷེ་པཱེ་ཐུ(Bay Path)ཡི་ཁོངས་སུ་གཏོགས་ཀྱི་ཡོད་པ་རྟོགས་བྱུང་།
༢: ང་ཚོས་མིག་དཔེ་ཡར་ལྟ་བྱེད་སའི་འགོ་ཁྲིད་བཟང་པོ་ཞིག་དང་དེ་རིང་གུས་མོའི་སྐོར་ངོ་སྤྲོད་གནང་བར་ལི་རི་ལགས་སུ་སྙིང་ཁོངས་ནས་བཀའ་དྲིན་ཆེ་ཞུ། ཁྱེད་ཀྱི་ལེགས་ཚིག་གིས་ང་ལ་ཡིད་གུས་སྐྱེས་པའི་ཚོར་བ་ཞིག་སྟེར་བྱུང་། ང་ནི་སྔོན་ཆད་ནོར་གཡག་འཚོ་མཁན་གྱི་རྫི་བོ་ཞིག་ཡིན་བས་ཧི་མཱ་ལ་ཡའི་རི་ངོགས་སུ་འཚར་ཞིང་ལོངས། ངའི་ཕ་མ་གཉིས་ཀ་སློབ་གྲྭར་བསྐྱོད་མ་མྱོང་། དེ་བས། ང་ལ་ཤེས་ཡོན་གྱི་སྣེ་ཞིག་ཡང་རག་ཐུབ་པའི་བསམ་བློ་འཁོར་མ་མྱོང་། འོན་ཏེ། རླངས་འཁོར་ཉིན་བཞི་དང་མཁའ་གྲུ་ཆུ་ཚོད་ཉི་ཤུའི་རིང་འགྲུལ་བཞུད་བྱས་པའི་མཐར། ལོ་བཞིའི་གོང་ལ་ང་འདིར་འབྱོར། ང་ལ་དངངས་སྐྲག་སྐྱེས་ལ་སྤྲོ་སེམས་ཡང་འཕེལ། རྒྱལ་ཁབ་ཕྱི་ནས་ཡོང་མཁན་ཞིག་ཡིན་པས། རྒྱལ་ཁབ་གསར་པ་དང་རིག་གཞུང་གསར་པ་ཞིག་ལ་འབྱུང་འགྱུར་གྱི་ལོ་བཞིའི་རིང་ང་ཇི་ལྟར་འཚོ་ཐུབ་པའི་ཐོག་དོགས་འདྲི་ཡང་བྱུང་། དབྱིན་ཡིག་ནི་ངའི་སྐད་ཡིག་གསུམ་པ་རེད། དེ་བས། “རེ་བ་བཟང་སར་བརྒྱག་དགོས་ལ། གྲ་སྒྲིག་སྡུག་ས་ནས་བྱེད་དགོས་” ཞེས་རང་གིས་རང་ལ་བརྗོད་པ་ཡིན།
༣: སྐད་ཆ་གང་བྱུང་བཤད་མཁན་གྱི་བུ་མོ་རྣམས་མཐོང་ཚེ། དེ་དག་ལས་་འགའ་ཞིག་གིས་ང་ལ་ཐུབ་ཚོད་གཏང་ཡོང་སྙམ་པའི་སེམས་ཁྲལ་ཡང་བྱུང་། འོན་ཀྱང་། ང་ལ་རྨི་ལམ་ཆེན་པོ་ཞིག་ཡོད། ང་ལ་སེམས་འདུན་གྱི་ཚོར་རླབས་ཤིག་ཡོད། ང་ལ་དགའ་ཞེན་གྱི་བློ་ཐག་ཅིག་ཡོད། དེ་ནི། ངས་ཕྱིར་ཕ་ཡུལ་བོད་དུ་ཁྱད་པར་བཟོ་ཐུབ་པའི་བྱ་བ་ཞིག་གཉེར་བར། ང་ལ་འགངས་པའི་ཆ་རྐྱེན་བསྒྲུབ་ཕྱིར། ཉེན་ཁ་དང་དཀའ་སྡུག་ལ་གདོང་ལེན་བྱེད་རྒྱུ་དེ་ཡིན། བྷེ་པའེ་ཐུ་སློབ་ཆེན་གྱིས་ངའི་ལོ་རྒྱུས་ཐོས་མ་ཐག ངའི་རྨི་ལམ་ལ་གདེང་འཇོག་གནང་བྱུང་། འདི་ནས་ང་ལ་ཁྲོམ་ར་དང་ཁེ་ལས་རིག་པའི་སློབ་སྦྱོང་གི་གོ་སྐབས་ཐོབ།
༤: ངས་སློབ་ཆེན་ལོ་རིམ་གཉིས་པའི་སྐབས་བོད་ཀྱི་ལག་བཟོ་བ་རྣམས་ནུས་ཤུགས་སྤེལ་བ་དང་། ཁོང་རྣམས་ལ་ལས་ཀ་བསྐྲུན་པའི་དམིགས་ཡུལ་བཟུང་སྟེ་ཚོང་རྟགས་ “མཁྱེན་ལི”ཞེས་པའི་ཚོང་གཉེར་ཁང་ཞིག་སྒོ་འབྱེད་བྱས། མི་སྒེར་པ་ཞིག་ཡིན་ན་རེད། སྤྱི་ཚོགས་ཤིག་ཡིན་ན་རེད། གལ་ཏེ་དཔལ་འབྱོར་གྱི་རང་རྐྱ་འཕེར་མཁན་ཞིག་ཡིན་ན། ཕྱིའི་དཔལ་འབྱོར་གྱི་གནོན་ཤུགས་མེད་པའི་ཐོག ནང་གི་རིག་གཞུང་རྒྱུན་འཛིན་དང་འཕེལ་རྒྱས་གཏོང་ཐུབ་པའི་ཡིས་ཆེད་ཡོད། བོད་ནང་དུ་ངའི་གྲོང་སྡེ་ལ་མཚོན་ན། མ་འོངས་མདུན་ལམ་དེ་སོ་སོས་ཐག་གཅོད་བྱེད་ཐུབ་དགོས་པ་དེ་ཡིན། དེ་བས། ཤིང་ནགས་གཅོད་གཏུབ་དང་རྔོན་གསོད་པ་སོགས། ཁོར་ཡུག་དང་ཚེ་སྲོག་ལ་གཏོར་བཤིག་ཡོང་བའི་ཡོང་འབབ་བཟོ་བ་ལས། ལག་བཟོ་དང་སྒྱུ་རྩལ་སོགས་ཀྱི་བརྒྱུད་དེ་ང་ཚོས་འཚོ་བ་བརྟན་པོ་བཟོ་ཐུབ། སློབ་ཆེན་ལོ་རིམ་གསུམ་པའི་སྐབས། ཨ་རི་ཝཱ་ཤིན་ཀྲོན་དུ་གཏན་བཞུགས་བྱས་པའི་སཱི་མིག་ཐཱི་སོ་ནཱོན་སློབ་གཉེར་ཁང་དུ( SmithSonian Institute)། ང་ལ་གླ་ཡོད་གློག་བརྙན་བཟོ་སྐྲུན་གྱི་ཉམས་མྱོང་བསག་སའི་ལས་ཀ་ཞིག་རག དེར་བོད་ཀྱི་ལག་བཟོ་བའི་ཐོན་རྫས་འཛམ་གླིང་གི་ཁྲོམ་རར་འདྲེན་ཐབས་ཀྱི་ལས་ཀ་བྱས།
༥: སཱི་མིག་ཐཱི་སོ་ནོན་གྱི་རྒྱབ་སྐྱོར་དང་རོགས་རམ་འོག ངས་བོད་ཀྱི་ལག་བཟོ་བ་དེ་དག་གི་ལོ་རྒྱུས་དང་། ཁོང་ཚོའི་ལག་བཟོ་དང་སྒྱུ་རྩལ་ལ་འཚམ་པའི་འཛམ་གླིང་ཞིག་བསྐྲུན་པར། གློག་བརྙན་གྱི་བརྒྱུད་དུ་ཁོང་ཚོ་ལ་འཛམ་གླིང་ཞིག་དགོས་པའི་དགོས་འདུན་བསྟན་ཡོད། སློན་ཆེན་ལོ་མཐའ་མའམ། བསླབ་པ་རྒན་པའི་ལོ་དེར། ཨ་ཕ་དང་གཅུང་པོ་གཉིས་ཨ་རིར་གདན་འདྲེན་ཞུས་ནས། ཁོང་གཉིས་ཀྱི་ལྷན་དུ་ཡཱེལ་གཙུག་ལག་སློབ་གཉེར་ཁང་(Yale University) དང་། ལཱ་ཙེ་དཔེ་མཛོད་ཁང་། སཱི་མིག་ཐཱི་སོ་ནོན་སློབ་གཉེར་ཁང་སོགས་སུ། བོད་ལི་སྒྱུ་རྩལ་སྲོལ་རྒྱུན་དང་འབྲེལ་བའི་ཐོག་འགྲེམས་སྟོན་དང་གཏམ་བཤད་སྤེལ་བ་ཡིན། དགོང་མོ་དེར། མཐོ་སློབ་འདིའི་སློབ་དཔོན་བཞི་སློབ་གྲྭ་ནས་ནིའུ་ཡོག་( New York)བར། གུས་མོར་རྒྱབ་སྐྱོར་མཚོན་ཆེད་ཕེབས་ཏེ། དགོང་ཟས་མཉམ་དུ་རོལ་རྒྱུ་བྱུང་།
༦: གཙུག་ལག་སློབ་གཉེར་ཁང་འདིའི་ནང་དུ། བདག་གི་སློབ་སྦྱོང་གི་བརྒྱུད་རིམ་དུ་རྒྱབ་སྐྱོར་གནང་མཁན་གྱི་སློབ་དཔོན་རྣམ་པ་སླེབས་པའི་ཚད་མཐོ་བའི་བཀའ་དྲིན་རྗེས་དྲན་གྱི་ཚོར་ཤུགས་འོག ངའི་ཨ་ཕས་དགའ་སྤྲོའི་མིག་ཆུ་བཏང་བྱུང་། དེ་རིང་ང་ཅི་ཞིག་ཆགས་ཡོད་པར་ཁོང་སྤོབས་པ་སྐྱེས། ད་བར། ངས་ཨ་ཕའི་གདོང་ལ་དགའ་སྤྲོ་དེ་ལྟ་བུ་ཞིག་མཐོང་བ་ཐེངས་དང་པོ་ཡིན། རྒྱུན་དུ་ངས། ང་ཆུང་དུས་བོད་ཀྱི་ལག་བཟོ་དང་གཡག་རྫི་སོགས་ཀྱི་ཐོག་ལ་གོ་ཆོད་མཁན་ཞིག་མིན་པའི་སྒྲུང་བཤད་ནས་གད་མོ་སློང་གི་ཡོད། རྒྱུ་མཚན་དེ་ལ་བརྟེན་ནས། ངའི་ཕ་མ་གཉིས་ཀྱིས་ཕ་ཡུལ་དང་ཉིན་མཚན་གོ་ལྡོག་པའི་རྒྱང་རིང་གི་འཛམ་གླིང་ཞིག་ཏུ་གཏོང་བའི་མོས་མཐུན་བྱས།
༧: ངས་དེ་རིང་ཁྱེད་ལ་བརྗོད་འདོད་པ་ནི། སྔོན་ཆད་ང་ཟོག་རྫི་དང་ལག་བཟོ་ལ་མཁས་པ་ཞིག་མིན་པས། དེ་རིང་ང་ཧ་ཅང་དགའ་ཡོད། དེ་མིན། དེ་རིང་ང་འདི་ན་མཐོ་རིམ་སློབ་མའི་ལག་འཁྱེར་ལེན་དུ་སླེབས་ཐུབ་མེད་ལ། ངས་དེ་རིང་གི་གཏམ་བཤད་འདིའང་སྤེལ་ཐུབ་མེད། ངའི་ཤེས་ཡོན་གྱི་བརྒྱུད་རིང་དུ་ང་གཅིག་པུ་ཡོང་བཞག་པ་ཞིག་རྩ་བ་ནས་མིན། འདི་ནི་མཉམ་རུབ་ཀྱི་བྱ་བ་ཞིག་ལས་བྱུང་ཡོད། དེ་བས། ད་བར་གུས་མོར་རོགས་རམ་དང་མཐུན་འགྱུར་གནང་མཁན། སེམས་ཤུགས་སྤྲོད་མཁན་ཡོངས་ཀྱི་བཀའ་དྲིན་རྗེས་སུ་དྲན་ཞིང་སྙིང་ལ་ཚོར་ཡོད། ད་བར་ང་ལ་བྱ་བ་གང་ཞིག་ལེགས་གྲུབ་བྱུང་ཡོད་པ་ནི་ཁྱེད་རྣམ་པའི་བྱམས་སེམས་དང་བརྩེ་བའི་འབྲས་བུ་ལས་བྱུང་པ་ཞིག་ཡིན།
༨: འདས་པའི་ལོ་ངོ་བཞི་ནི་མིག་རྡེབ་ཐེངས་ཤིག་ལ་ཕྱིན། ང་ཚོ་བྷེ་པཱ་ཐུ་རི་སྐྱེས་ཞི་མི་རྣམས་ནི་སོ་སོའི་སྤྱི་ཚོགས་དང་། དགའ་ས་བཟང་ས་དག་གི་ཆེད་དུ་འགོ་ཁྲིད་དང་ཞུ་རྩོད་པ་བྱ་དགོས་པའི་སྐུལ་མ་བཏང་ཡོད། ང་ཚོ་རི་སྐྱེས་ཞི་མི་རྣམས་ནི་གཞན་གྱིས་བཅངས་པའི་རེ་བ་ལས་བརྒལ་དགོས་པ་དང་། སྙིང་སྟོབས་ཅན་ཞིག་བྱེད་དགོས་པའི་སེམས་འགུལ་སྤེལ་ཡོད། བྷེ་པཱེ་ཐུ་ལ་ང་ཚོ་སེམས་པ་བཟང་པོ་བཟོ་དགོས་པ་དང་། རང་གཞན་གཉིས་ཀ་ལ་གུ་ཡངས་ཀྱི་བསམ་པ་འཛིན་དགོས་པ་བརྗོད་བྱུང་། དེ་རིང་འདི་ན། འདས་པའི་ལོ་ངོ་བཞིའི་རིང་གི་དགེ་བའི་བཤེས་གཉེན་དང་གྲོགས་པོ་གྲོགས་མོའི་མི་ཚོགས་ཤིག་གིས་བསྐོར་ཡོད། དེ་རིང་ང་ཚོ་འདི་ན་གུས་ཞབས་དང་གདེང་ཚོད་ཀྱིས་ཁེངས་ནས་ལངས་ཡོད། འདི་ནི་རྫོགས་མཚམས་ཤིག་མིན། འདི་འགོ་འཛུགས་ཤིག་ཡིན། མ་འོངས་བར། གལ་ཏེ་ཁྱེད་ཚོ་ནང་ནས་སུ་ཞིག་བོད་དུ་ཕེབས་འདོད་ཡོད་ཚེ། ངས་བྷེ་པེ་ཐུའི་གཙུག་ལག་སློབ་གྲྭའི་ཚོགས་མི་རྣམས་ལ་ཁང་མིག་ཞིག་ཉར་ངེས། ཕྱི་ལོ་ ༢༠༡༧ ལོའི་བསླབ་པ་མཐར་སོན་པ་རྣམས་ལ་བཀྲིས་བདེ་ལེགས་ཞུ། འབྱུང་འགྱུར་གྱི་བགྲོད་ལམ་ཁྲོད། སྙིང་སྟོབས་དང་། ། འཇིགས་བྲལ། གུས་ཞབས་ངང་བསྐྱོད་ཅིག
༩:
མཆན། སྒྱུ་རྩལ་བ་དང་ཁེ་ལས་པ་ཁམས་སྡེ་དགེ་སྨན་ཤོད་ནས་ཡིན་པའི་གྲོགས་མོ་ཟླ་བ་སྒྲོལ་མས་ཁོ་མོ་ཨ་རིའི་གཙུག་ལག་སློབ་གྲྭ་ནས་བསླབ་པ་མཐར་སོན་གྱི་མཛད་སྒོའི་ཐོག་སྤེལ་བའི་གཏམ་བཤད་ཆ་ཚང་། གུས་མོས་ཡིག་རྒྱུགས་སྦྱོང་བཞིན་པའི་ཆུ་ཚོད་འགའ་ཞིག་བེད་སྤྱོད་བྱས་ནས་ཁོ་མོར་ཆེ་བསྟོད་དང་འཚམས་འདྲི། ཡང་དབྱིན་ཡིག་མི་གོ་མཁན་དག་གི་ཆེད་དུ་བོད་བསྒྱུར་བྱས། ༢༣།༥།༢༠༡༧ ཉིན།

robotstxt: allowed

filter: keep


text:
སྔོན་དུས་གནའ་རབས་ཀྱི་གྲོང་ཁྱེར་ལྷ་སའི་ནུབ་ངོས་སུ་ལྕགས་པོ་རི་ཞེས་བྲག་རི་སེང་གེ་མཁའ་ལ་མཆོངས་པ་ལྟ་བུའི་དབྱིབས་ཅན་ཞིག་ཡོད་ཅིང༌། དེའི་རྩེ་མོར་གསེར་གྱི་ཏོག་དང་འདྲ་བའི་དགོན་པ་སེར་པོ་ཞིག་ཡོད། དེ་ནི་གྲུབ་ཐོབ་ཐང་སྟོང་རྒྱལ་པོ་དགུང་ལོ་བདུན་ཅུར་ཕེབས་པ་བོད་རབ་བྱུང་བརྒྱད་པའི་ལྕགས་ཁྱི(༡༤༩༠)ལོར་སྒྲུབ་ཁང་བླུམ་པོ་ཞིག་བསྐྲུན་གནང་མཛད་པ་རེད། རབ་བྱུང་བཅུ་གཉིས་པའི་མེ་བྱི(༡༦༩༦)ལོར་སྡེ་སྲིད་སངས་རྒྱས་རྒྱ་མཚོས་ཉམས་གསོ་མཛད་དེ་སྨན་པ་གྲ་ཚང་དུ་བསྒྱུར་ནས(ལྕགས་རི་བེ་ཌཱུར་འགྲོ་ཕན་ལྟ་ན་ངོ་མཚར་རིག་བྱེད་གླིང་)ཞེས་བཏགས་ནས་དེ་གར་གྲ་བཙུན་ལྷོ་ཁ་སོགས་ནས་གྲ་ཆག་དང༌། ད་དུང་ཁྱིམ་པ་སོགས་སུས་གསོ་རིག་སློབ་སྦྱོང་བྱས་ཀྱང་ཆོག་པའི་བཅའ་སྒྲིག་བཀོད་དེ་བཙུགས། གནས་འདིར་དགུང་ལོ་བརྒྱད་ཅུ་གྱ་བཞིར་ཕེབས་པའི་གྲུབ་ཐོབ་ཐང་སྟོང་རྒྱལ་པོ་ཡང་རྒྱུན་རིང་བཞུགས།
གནས་འདིར་བཞུགས་པའི་རྟེན་གསུམ་དང་རིག་དངོས་སྐོར་རྟེན་གཙོ་གསེར་གར་ལུགས་ཀྱི་འཇམ་དབྱངས་དང༌། དངུལ་གར་ལུགས་ཀྱི་ཕྱག་ན་རྡོ་རྗེ་གཉིས་སྐུ་ཚད་ཁྲུ་གང་ཙམ་བྱས་པ་རེ། གཡུ་རྙིང་ལས་བཞེངས་པའི་རྡོ་རྗེ་འཆང་གི་སྐུ་བརྙན་ཁྲུ་གང་ཙམ་བྱས་པ་དང༌། སྨན་བླ། དོན་ཡོད་གྲུབ་པ། རྗེ་བཙུན་སྒྲོལ་མ་བཅས་དང༌། སྐུ་རྒྱུ་དུང་ལས་བཞེངས་པའི་སྤྱན་རས་གཟིགས། སྐུ་རྒྱུ་བྱུ་རུ་ལས་བཞེངས་པའི་འོད་དཔག་མེད་དང༌ཚེ་དཔག་མེད། སྐུ་རྒྱུ་དུང་ལས་བཞེངས་པའི་རྡོ་རྗེ་མཁའ་འགྲོ། སྤོས་ཤེལ་ལས་བཞེངས་པའི་རིན་ཆེན་མཁའ་འགྲོ། མུ་མེན་ལས་བཞེངས་པའི་སངས་རྒྱས་མཁའ་འགྲོ། བྱུ་རུ་ལས་བཞེངས་པའི་པདྨ་མཁའ་འགྲོ། གཡུ་ལས་བཞེངས་པའི་ལས་ཀྱི་མཁའ་འགྲོ། ཙྡན་དཀར་པོ་ལས་བཞེངས་པའི་སློབ་དཔོན་ཆེན་པོ་པད་མ་འབྱུང་གནས། ཐང་སྟོང་པའི་དངོས་སློབ་བསྟན་འཛིན་ཉི་ཟླ་བཟང་པོའི་གསེར་གདུང༌། བྱང་ཟུར་ལུགས་ཀྱི་སྨན་པའི་བརྒྱུད་འཛིན་རྣམས་ཀྱི་སྐུ་བརྙན་སོགས་ཡོད། རི་དེའི་ཤར་དུ་བྲག་ལྟ་བཀྲ་ཤིས་ཀྱི་གཞལ་ཡས་ཁང་བྱ་བ་དེ་སྲོང་བཙན་སྒམ་པོའི་དུས་བལ་བཟའི་སྐུ་མཁར་དགུ་ཐོག་ཅིག་བརྩིགས་པ་དེ་ནི་ཐ་གྲུ་ཆེ་ཞིང་ལྟ་ན་སྡུག་པ་དེ་དང༌། དམར་པོ་རིའི་སྟེང་གི་ཆོས་རྒྱལ་གྱི་སྐུ་མཁར་དེ་གཉིས་བར་ལྕགས་ཟམ་གྱིས་སྦྲེལ་ཏེ་དེའི་འོག་ན་དར་དང༌། སྔ་ཡབ་དྲིལ་བུ་དང་གཡེར་ཁའི་སྒྲ་འཁྲོལ་བ། རྒྱལ་པོ་ཡབ་ཡུམ་ཕར་གཤེགས་ཚུར་གཤེགས་མཛད་པའོ(བྲག་ལྟ་ཀླུ་སྦུག་)ལྷ་ཁང་འདི་ནི་རི་དེའི་ཤར་ངོས་སྨད་ཙམ་ལ་གནས་ཡོད། སྤྱི་ལོའི་དུས་རབས་བདུན་པར་ཆོས་རྒྱལ་སྲོང་བཙན་སྒམ་པོས་བསྐྲུན་པ་ཞིག་རེད། ལོ་རྒྱུས་ཡིག་ཆ་འགའ་ཞིག་ཏུ་ཆོས་རྒྱལ་སྲོང་བཙན་སྒམ་པོའི་བཙུན་མོ་ཡོང་བཟའི་གནས་སྐལ་དུ་བཞེངས་པར་བཤད། རྟེན་གྱི་གཙོ་བོར་ཐུབ་པ་བྲག་ལྷ་མགོན་པོ་གཙོ་འཁོར་ལྔ་དེ་བལ་པོའི་ལྷ་བཟོ་བས་འབུར་དུ་བརྐོས་པ་དང༌། བོད་འབངས་ལས་ལ་བསྐུལ་ནས་བྲག་བརྐོས་ཏེ་བསྐོར་ལམ་གཏོད་པ་བཅས་སོ། དེའི་མདུན་དུ་བྲག་ལྟའི་ནིའུ་ཐང་ཞེས་པ་ལྗོན་ཤིང་སྟར་ཁའི་སྡོང་པོ་གཅིག་ཡོད་པའི་འགྲམ་དུ་རྒྱལ་པོའི་བཞུགས་ཁྲི་ཞིག་ཡོད་པ་དེར་སྐབས་རེ་རྒྱལ་པོ་སྲོང་བཙན་སྒམ་པོ་དང་མགར་སྟོང་བཙན་སོགས་བློན་པོ་རྣམས་རྒྱལ་དོན་མདུན་གྲོས་བྱ་ཡུལ་ཡིན། རི་འདིའི་ལྷོའི་རི་སྐེད་དུ་ལྷ་སའི་བསྐོར་ལམ་འཁེལ་བས་ལམ་སྟེང་ནས་གྱེན་དུ་བལྟས་ན་རྡོ་བརྐོས་ཀྱི་མ་ཎི་དང༌། སྔགས་ཡིག ལྷ་དང་བླ་མའི་སྐུ་བརྙན། ལྷག་པར་དུ་སྐུ་ཚད་ཆེ་བའི་རྒྱལ་བ་མི་འཕྲུག་པ་དང༌། བརྐོས་བཟོ་ཕུན་སུམ་ཚོགས་པའི་སངས་རྒྱས་སྟོང་སྐུ་སོགས་ནས་བོད་རིགས་མི་དམངས་ཀྱི་རྡོ་བརྐོས་ལག་རྩལ་དེ་གང་ལེགས་མངོན་ཐུབ། དམར་ལྕགས་གཉིས་ཀྱི་རི་བོ་མུ་སྦྲེལ་དུ་ཡོད་རུང་རྒྱ་བཟའ་ཕྱི་མས་དུམ་བུ་བཏང་བའི་བར་དུ་རྒྱལ་མཆོག་ལྔ་པ་རིན་པོ་ཆེས་བོད་ས་སྤྲེལ་སྤྱི་ལོ ༡༦༦༨ ལོ་དཀྱིལ་དུ་མཆོད་རྟེན་ཆེ་བའི་འོག་ལ་འགྲོ་ལམ་གཏོད་པ་དང༌། གཡས་གཡོན་དུ་མཆོད་རྟེན་ཆུང་བ་རེ་བཅས་ལྕགས་ཐག་གིས་སྦྲེལ་ནས་དེ་ལ་དྲིལ་བུ་བཏགས། མཆོད་རྟེན་གྱི་རྩེ་མོར་གསེར་ཟངས་ཀྱི་ཆོས་འཁོར་བཅུ་གསུམ་དང༌། ཉི་ཟླས་བརྒྱན་ཅིང༌། གྲོང་ཁྱེར་ལྷ་སའི་གཞུང་སྒོ་ལྟ་བུར་གྱུར་ཏེ་བྲག་སྒོ་ཀ་ལིང་ཞེས་ཡོངས་སུ་གྲགས། གཞན་ཡང་རི་དེའི་ཤར་གྱི་རི་སྣེ་དང༌། བྱང་གི་རི་འདབས་ནས་ཆུ་མིག་གི་རྒྱུན་རྡོལ་ཞིང༌། ཀུན་གྱིས་ཆུ་དེ་འཐུང་རྒྱུར་དགའ་པོ་བྱེད་ཅིང༌། སྨན་ཆུ་ཞེས་ཤོད་སྲོལ་ཡོད་པ་བཅས་སོ།།
འཕྲིན་སྟེགས། weikangba


text:
Torrent Freak (TF) ཞེས་པའི་དྲ་ཚིགས་ཤིག་ཀྱིས་འདི་ལོ་ 2015 ནང་ ཊོ་རེན (torrent) བེད་སྤྱོད་བཏང་མང་ཤོས་བྱུང་བའི་དཔྱད་ཞིབ་ཀྱི་མཐའ་སྡོམ་ནང་འདི་ལོའི་ཊོ་རེན་གྱི་དྲ་ཚིགས་བཅུའི་མིང་ཐོ་གསལ་ཡོད། ཊོ་རེན་ནི་དྲ་རྒྱའི་ཐོག་ཡོད་པའི་ཡིག་མཛོད་ཆེན་པོ་ཞིག་ཡིན་པ་དང་། གཞུང་དང་སྲིད་འཇུས་ཀྱི་འོག་དྲ་སྡེ་དེ་ལ་གཏོར་སྒོལ་ཡང་ཡང་ཡོང་གི་ཡོད། དཔེར་ན་ 2014 ལོ་མཇུག་ཙམ་ནས་ཡོ་རོབ་ཀྱི་རྒྱལ་ཁབ་མང་པོའི་སྲིད་གཞུང་དང་དེ་བཞིན་རྒྱ་གར་གཞུང་ནས་ཀྱང་ཊོ་རེན་གྱི་དྲ་ཚིགས་ཡོད་དོ་ཅོག་ ISP[1] རྒྱུད་བཀག་དགོས་པའི་བཀའ་རྒྱ་བཏང་བ་ནས་བཟུང་ཊོ་རེན་གྱི་དྲ་ཚིགས་བརྒྱ་ཕྲག་མང་པོ་ཞིག་དང་། དེ་འདྲ་བའི་དྲ་ཚིགས་གཞན་སྟོང་ཕྲག་ཁ་ཤས་འགག་པ་རེད།
གཙོ་བོ་ཊོ་རེན་ནི་དྲ་ཚིགས་ཤིག་དང་དྲ་ཚིགས་དེ་ནི་ཡིག་ཆ་ཅི་རིགས་རགས་ཐུབ་པའི་ཡིག་(རིག)མཛོད་ཆེན་པོ་ཞིག་རེད། ཊོ་རེན་དེ་དྲ་ཚིགས་གཞན་དང་མི་འདྲ་ས་གཙོ་བོ་ནི། ཡིག་ཆ་ཉར་སྟངས་དང་ཕབས་ལེན་བཀོལ་སྤྱོད་ལག་ལྟར་རྒྱུན་དང་མི་འདྲ། ཕབས་ལེན་ཆེད་མཉེན་ཆས་ཀྱང་དམིགས་བསལ་སྤྱད་དགོས། ཡིག་མཛོད་དུ་ཡོད་པའི་ཡིག་ཆ་དེ་དག་ཕལ་ཆེ་བ་དཔར་བསྐྲུན་གྱི་བདག་དབང་ལས་ཕྱོགས་བསྒལ་བྱེད་དེ་ཕབས་ལེན་དང་རྒྱུད་སྤེལ་བྱེད་ས་ཞིག་ཆགས་ཡོད། ཊོ་རེན་གྱི་སྐོར་རྒྱས་པ་འདིར་གཟིགས།
གཤམ་གྱི་རྩོམ་ཡིག་དེའི་རྒྱུད་ཊོ་རེན་གྱི་དྲ་གནས་མང་པོ་ཤེས་ངེས། གལ་ཏེ་ཊོ་རེན་གྱི་དྲ་གནས་དེ་དག་ལས་ཡིག་ཆ་ཕབས་ལེན་བྱེད་སྟངས་ཤེས་འདོད་ནས་རྗེས་མའི་རྩོམ་ཡིག་ནང་བཀོད་ངེས་ཡིན་པས་ངང་བསྒུག་གནང་རོགས།
TF གྱིས་ལོ་ལྟར་ཊོ་རེན་དྲ་གནས་ལེགས་ཤོས་བཅུ་རེའི་སྙན་ཐོ་བཏོན་གྱི་ཡོད། ལོ་དེ་གའི་ནང་དམིགས་བསལ་གནས་ཚུལ་ཁ་ཤས་མ་གཏོགས་འགྱུར་བ་དེ་ཙམ་ཕྱིན་མེད། འགྱུར་བ་ཆེ་ཤོས་དང་གནས་ཚུལ་ཚ་ཤོས་ནི་ The Pirate Bay (TPB) དྲ་གནས་གཞུང་ཕྱོགས་ནས་རྒོལ་རྡུང་བཏང་བ་དེ་རེད། TPB དྲ་གནས་འདིའི་སྐོར་རྒྱས་པ་ཤེས་འདོད་ན་འདིར་གཟིགས།
ཕྱི་ལོ་ 2008 ནས་ TPB ནི་ཊོ་རེན་དྲ་གནས་ཨང་དང་པོའི་པྲོག་ཞུ་འཛིནཡོད་པ་དང་། ཀུན་གྱིས་ཡོངས་གྲགས་སུ་བརྩིས་པའི་མཉེན་ཆས་དང་ཡིག་ཆ་ཕེབས་ལེན་བྱེད་སའི་ཡིག་མཛོད་ལྟེ་གནས་ཞིག་ཡིན། འོན་ཀྱང་དེ་ལོའི་ལོ་སྟོད་ནས་ TPB འགག་པའམ་ཞབས་ཞུ་སྐྱོ་བོ་ཆགས་པའི་རྐྱེན་གྱིས་ Kickass Torrents གྱིས་འདི་ལོའི་ཊོ་རེན་ཨང་དང་པོ་དེ་ཆགས་ཡོད།
1. KickAssTorrents (KAT)
kickass.to ནི་ཕྱི་ལོ་ 2009 ལོར་གོ་འཛུགས་པ་དང་། ད་ལོ་ PBT ལ་བསྟོར་རྒོལ་མ་བྱུང་བའི་སྔ་རོལ་དུ་ KAT གྱི་དྲ་ཚིགས་བཤེར་གྲངས་ཨང་དང་པོར་ཟིན་ཡོད། ལོ་མང་རིང་གཞུང་ཕྱོགས་ཀྱི་བཀའ་འདོམས་དུ་མ་ལས་གཡོལ་ཐབས་དང་འབད་བརྩོན་འོག་དྲ་ཚིགས་དེས་རང་གི་དྲ་ཚིགས་མིང་བྱང་གི་མངའ་ཁོངས་(དབྱིན་ཡིག་ཏུ་ Domain ཟེར་བ ) ཡང་ཡང་བརྗེ་པོ་བརྒྱག་དགོས་བྱུང་ཡོད། ཉེ་ཆར་གོ་གསལ་ལྟར་ན་ Somalian མངའ་ཁོངས་ཀྱི་མིང་བྱང་གསར་ kickass.so ཐོག་གནས་སྤོ་བྱེད་འཆར་ཡོད་ཟེར།
2. TORRENTZ.in
http://www.torrentz.eu/ དྲ་གནས་དེས་ལོ་མང་པོའི་རིང་ཊོ་རེན་ཡིག་འཚོལ་ཞབས་ཞུ་གཙོ་བོ་ཞིག་ཡིན། ཊོ་རེན་གྱི་དྲ་གནས་གཞན་དང་མི་འདྲ་བ་དྲ་གནས་དེ་ལ་ TORRENTZ ཁོ་རང་རང་སོར་ཡིག་གསོག་ལྟེ་གནས་ཞིག་མེད། དྲ་གནས་དེས་དྲ་མྱུལ་བྱེད་མཁན་ལ་ཊོ་རེན་གྱི་ཡིག་ཆ་དགོས་གལ་རིགས་ལ་ཕྱོགས་སྟོན་བྱེད་རོགས་བྱེད་པ་ཙམ་རེད། TORRENTZ ལ་མངའ་ཁོངས་ཀྱི་མིང་བྱང་མང་པོ་ཡོད་ཀྱང་སྐད་གྲགས་ཚ་ཤོས་ནི་ .eu བྱས་པ་དེ་རེད།
3. EXTRATORRENTS.cc
ExtraTorren ནི་ད་ལྟ་ཡང་མུ་མཐུད་འཚང་ག་ཡོད་སའི་དྲ་གནས་སུ་འགྱུར་བཞིན་ཡོད་པ་དང་། ཊོ་རེན་དྲ་གནས་དེའི་ཐོག་གྲོས་བསྡུར་དང་ཡིག་ཆའི་སྐོར་གྱི་དཀའ་གནད་སེལ་རོགས་བྱེད་མཁན་གྱི་དྲ་སྡེ་ཧུར་ཤོས་ཞིག་ཡིན། ETTV དང་ ETRG ཚོགས་མི་སྐད་གྲགས་ཆེ་ཤོས་དེ་གཉིས་ཀྱང་དྲ་གནས་དེའི་ཐོག་ཡོད། ETTV ནི་གཟུགས་མཐོང་གློག་འཕྲིན་གྱི་ལེ་ཚན་ (མུ་འབྲེལ་སྒྲུང་གཏམ) ལེགས་གྲས་རྣམས་དྲ་ཚོགས་ཐོག་ཕབ་ལེན་དུ་འཇོག་མཁན་སྐད་གྲགས་ཅན་ཞིག་ཡིན། ETRG གྱིས་ཧོ་ལོ་ཝུཊ་ (hollywood )གློག་བརྙན་སྐད་གྲགས་ཆེ་ཤོས་དེ་ཕབས་ལེན་དུ་འཇོག་མཁན་ཞིག་ཡིན། ཚོགས་མི་དེ་གཉིས་ཀྱིས་ཉིན་ལྟར་གློག་བརྙན་གྲངས་ལས་འདས་པ་ཕབ་ལེན་དུ་འཇོག་གི་ཡོད། གཅིག་བྱས་ན་ (དངོས་དང་རྒྱུད་གང་ཡིན་ཡང་ )ཁྱེད་ཀྱི་གློག་ཀླད་ནང་ཡོད་པའི་གློག་བརྙན་མི་ཉུང་ཞིག་ཁོང་གཉིས་ཀྱི་དཀའ་དྲིན་ལ་བརྟེན་ནས་སླེབས་པ་ཡིན་ཀྱང་སྲིད།
4. ThePirateBay.se
(TPB)
ད་ལྟའི་དུས་སུ་ TPB གི་དྲ་ཚིགས་ཨ་མ་དེས་ཊོ་རེན་གྱི་ཡིག་ཆ་ཕབས་ལེན་མི་ཐུབ་ངེས། འོན་ཀྱང་རྒྱལ་ཁབ་ཁ་ཤས་ནང་ལྷག་ཡོད་པའི་ TPB གྱི་དྲ་བཤུས་དེ་དག་ད་དུང་སྐབས་ཕྲལ་རིང་ཞབས་ཞུ་སྒྲུབ་ཀྱི་ཡོད། དཔེར་ན། oldpiratebay.org
ལྟ་བུ་ད་ལྟ་ཡིན་ཡང་དྲ་གནས་དེའི་ཐོག་ཡོང་མཁན་མང་བས་ཊོ་རེན་དྲ་ཚིགས་ཨང་བཞི་པ་དེ་ཆགས་ཡོད།
5. YTS.to
YTS ནི་ཊོ་རེན་ཚོགས་མིང་གཞན་ “YIFY” ཡང་ཟེར་བ་དང་། དཔར་སྐྲུན་དག་དབང་མེད་པའི་གློག་བརྙན་ཕབས་ལེན་དུ་འཇོག་མཁན་སྐད་གྲགས་ཆེ་ཤོས་དེ་ཡིན། ཨིན་ཇིའི་ཁྲིམས་ཁང་གིས་ཊོ་རེན་ཚོགས་པ་དེ་ ISP ནས་བཀག་དགོས་པའི་དཀའ་རྒྱ་བྱས་ཀྱང་དྲ་གནས་དེ་ད་དུང་ཡང་བཀག་ཐུབ་རྒྱུ་ལས་ལྡོག་ཏེ་ཉིན་རེ་བཞིན་རྒྱ་བསྐྱེད་འགྲོ་བཞིན་ཡོད་པ་རེད།
6. EZTV.ch
ཊོ་རེན་དྲ་གནས་དེ་ནི་དམིགས་བཀར་གཟུགས་མཐོང་གློག་འཕྲིན་ཐོག་སྟོན་པའི་གློག་བརྙན་དང་ལེ་ཚན། མུ་འབྲེལ་སྒྲུང་རྣམས་ཕབས་བཤུའི་ཆེད་འཇོག་མཁན་ཞིག་ཡིན། བདུན་ཕྲག་རེའི་ནང་ཊོ་རེན་བཅུ་བཅུ་གཅིག་ལས་མ་སྤེལ་རུང་། དྲ་རྒྱའི་ཚང་ཀ་ཆེ་ཤོས་དང་། དྲ་མི་ས་ཡ་ཁ་ཤས་འབྱོར་གྱི་ཡོད།
7. RARBG.com
Bulgarian tracker ཟེར་བའི་མིང་བྱང་ཐོག་སྔ་ལོ་གསར་དུ་འགོ་བཙུགས་པའི་ཊོ་རེན་དྲ་གནས་ཞིག་ཡིན། དྲ་ཚུགས་གསར་པ་ཡིན་ཙང་མི་མང་པོ་ཞིག་དེའི་ཕྱོགས་སུ་འཐེན་འགྲོ་གི་ཡོད། དྲ་གནས་དེ་ཟླ་སྔོན་མའི་ནང་ཨིན་ཇིའི་རྒྱལ་ཁབ་ནང་བཀག་པ་རེད། འོན་ཀྱང་ཨང་རིམ་བཅུ་པའི་གྲལ་དུ་ཚུད་ཐུབ་པ་བྱུང་ཡོད།
8. ISOHUNT.to
Isohunt.com དྲ་གནས་གཏོར་རྒོལ་བྱུང་བའི་བདུན་ཕྲག་གཉིས་ཀྱི་རྗེས་ 2013 ལོར་ Isohunt.to འགོ་བཙུགས། དྲ་ཚིགས་དེ་ནི་ isoHunt ཞེས་པའི་ཁོང་གཏོགས་གང་ཡིན་མིན་པའི་སྒེར་གཉེར་རང་སོར་གནས་ཐུབ་མཁན་ཞིག་ཡིན། དྲ་གནས་དེ་དང་ oldpiratebay.org ཐོག་ལས་ཀ་བྱེད་མཁན་ཤོག་ཁག་གཅིག་པ་རེད།
9. 1337X.to
1337x ནི་དྲ་མི་མང་པོས་མཉམ་རུབ་དང་འབད་སྤུངས་བྱེད་སའི་དྲ་གནས་ཞིག་ཡིན། དྲ་གནས་དེའི་བདག་པོས་ "ང་ཚོས་དྲ་ཚིགས་དེ་གོ་འཛུགས་བྱས་ཏེ་ཁྱབ་བསྒྲགས་རིགས་གཅིག་ཀྱང་མེད་པའི་དྲ་ཚིགས་ཁམས་གཙང་མ་ཞིག་ཁྱེད་རྣམས་ལ་ཕབ་ལེན་དུ་འཇོག་འདོད་ " ཅེས་ཟེར། འདི་ལོ་དྲ་ཚིགས་ཁ་བྱང་ 1337X.org དེ་བསྐྱུར་ནས་ 1337X.to ཐོག་སྤོས་ཟིན།
10. LIMETORRENTS.cc
Limetorrents.cc དྲ་རྒྱའི་ཐོག་སླེབས་ནས་ལོ་མང་པོ་ཕྱིན་ཟིན་པ་དང་། འདི་ལོའི་ཨང་རིམ་བཅུ་པའི་མིང་གཞུང་ནང་སླར་ཡང་འཚུད་ཐུབ་པ་བྱུང་ཡོད། དྲི་ཚིགས་འདིའི་ཐོག་ The Expendables 3 ཞེས་པའི་གློག་བརྙན་དེ་ཕབས་ལེན་དུ་བཞག་པའི་རྐྱེན་གྱིས། LionGate གློག་བརྙན་འགྲེམས་སྤེལ་ཁང་གིས་ Limetorrents ཁྲིམས་འགལ་བྱེད་པའི་ཉེས་འཛུགས་བྱས་ཡོད། ཁྲིམས་རྩོད་མུ་མཐུད་འགྲོ་བཞིན་ཡོད།
[1] ISP : Internet Service Provider ཟེར་བ་ནི་དྲ་རྒྱའི་འགྲོ་ལམ་ཨ་མ་དེ་ཡིན། ISP རྒྱུད་ནས་སྒེར་དང་ཚོགས་པ་ཁག་གི་དྲ་རྒྱའི་ཞབས་ཞབས་ཞུ་དྲ་མིན་སླེབས་ཀྱི་ཡོད།


text:
གཅིག དུས་རབས་གསར་པ།
ཚོགས་ཆེན་བཅུ་དགུ་པའི་སྙན་སྒྲོན་གྱི་ནང་དོན་གནད་བསྡུས། དུས་རབས་འདི་ནི་སྔ་མཐུད་ཕྱི་སྐྱོང་དང་སྔ་འཛིན་ཕྱི་གཏོད། ལོ་རྒྱུས་ཀྱི་ཆ་རྐྱེན་གསར་པའི་འོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་མུ་མཐུད་ལེན་པའི་དུས་རབས་ཤིག་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་རྒྱལ་ཁ་ཕུ་ཐག་བཅད་དེ་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ཆེའི་རྒྱལ་ཁབ་བསྐྲུན་པའི་དུས་རབས་ཤིག རྒྱལ་ཡོངས་མི་རིགས་ཁག་གི་མི་དམངས་མཐུན་སྒྲིལ་འབད་འཐབ་དང་། མཛེས་སྡུག་ལྡན་པའི་འཚོ་བ་ཟམ་མི་ཆད་པར་གསར་གཏོད། རིམ་གྱིས་མི་དམངས་ཡོངས་ཐུན་མོང་འབྱོར་ཕྱུག་ཡོང་བར་བྱེད་པའི་དུས་རབས་ཤིག ཀྲུང་ཧྭ་བུ་ཕྲུག་ཡོངས་སེམས་ཤུགས་གཅིག་སྒྲིལ་དང་འབད་འབུངས་ཡར་བརྩོན་བྱས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བར་བྱེད་པའི་དུས་རབས་ཤིག རང་རྒྱལ་འདི་ཉིད་འཛམ་གླིང་གར་སྟེགས་ཀྱི་ལྟེ་བར་ཉིན་རེ་བཞིན་བསྐྱོད་པ་དང་མིའི་རིགས་ལ་ལེགས་སྐྱེས་དེ་བས་ཆེ་བ་འབུལ་བའི་དུས་རབས་ཤིག་བཅས་རེད།
ཀྲུང་གུང་ཀྲུང་དབྱང་ཏང་གི་སློབ་གྲྭའི་དགེ་རྒན་ཆེ་མོ་བ་ཤིན་མིང་གིས། འདི་ནི་ཏང་གིས་རང་རྒྱལ་སྤྱི་ཚོགས་འཕེལ་རྒྱས་ཀྱི་ལོ་རྒྱུས་གནས་བབ་ལ་བཏོན་པའི་བརྡར་གཅོད་གསར་པ་ཞིག་རེད། དུས་མཚམས་འདིར་རང་རྒྱལ་གྱི་ཐོན་སྐྱེད་ནུས་པའི་འཕེལ་རྒྱས་ཀྱི་ཆུ་ཚད་གང་འཚམ་ཞིག་ལ་སླེབས་ཡོད། དུས་རབས་གསར་པར་སླེབས་རྗེས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འཕེལ་རྒྱས་དུས་མཚམས་ལེགས་གྲུབ་ཟིན་ནས། འཕེལ་རྒྱས་བྱུང་རྗེས་ཀྱི་ཕྱོགས་སུ་བསྐྱོད་འགོ་ཚུགས་ཡོད། ཇི་ལྟར་བྱས་ཏེ་བརྡར་གཅོད་གསར་པ་དེ་འབྱུང་འགྱུར་འཕེལ་རྒྱས་ཀྱི་ལག་ལེན་ཁྲོད་མངོན་པར་བྱེད་དགོས་སམ་ཞེ་ན། ང་ཚོར་མཛུབ་ཁྲིད་དགོངས་པ་གསར་པ་དང་རིགས་པའི་གཞུང་ལུགས་ཀྱི་དྲག་ཆས་གསར་པ་མཁོ་བ་བཤད་མི་དགོས་པ་ཞིག་ཡིན་ཞིང་། དེ་ནི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དེ་རེད། དེ་ནི་དེང་རབས་ཀྱི་ཀྲུང་གོ་གུང་ཁྲན་ཏང་མིས་མར་ཁེ་སི་རིང་ལུགས་ཀྱི་གཞི་རྩའི་རིགས་པ་དེ་ཀྲུང་གོའི་འཕེལ་རྒྱས་ཀྱི་ལག་ལེན་དང་ཟུང་འབྲེལ་བྱས་པ་ཞིག་ཡིན་པ་དང་། དེ་ལས་མངོན་པའི་མར་ཁེ་སི་རིང་ལུགས་ཀྲུང་གོ་ཅན་ལ་འགྱུར་བའི་གྲུབ་འབྲས་གསར་ཤོས་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་རྒྱལ་ཁ་དེ་བས་ཆེ་བ་ཐོབ་པར་ཁྲིད་སྟོན་བྱེད་པའི་བྱ་སྤྱོད་ཀྱི་ཕྱོགས་སྟོན་ཞིག་རེད་ཅེས་གསུངས།
གཉིས། སྟོབས་ཆེར་ཕྱིན་པ།
ཚོགས་ཆེན་བཅུ་དགུ་པའི་སྙན་སྒྲོན་གྱི་ནང་དོན་གནད་བསྡུས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་ལས་ཉེ་རབས་ཚུན་དཀའ་སྡུག་ཡུན་རིང་མྱངས་པའི་ཀྲུང་ཧྭ་མི་རིགས་ལ་ཡར་ལངས་དང་། འབྱོར་ཕྱུག སྟོབས་ཆེ་བཅས་བར་གྱི་རླབས་ཆེན་མཆོང་སྐྱོད་བྱུང་བ་དང་། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་འོད་སྟོང་འཕྲོ་བའི་མདུན་ལམ་བསུས་པ་མཚོན་པ་དང་། ཚན་རིག་དང་མཐུན་པའི་སྤྱི་ཚོགས་རིང་ལུགས་དུས་རབས་ཉེར་གཅིག་པའི་ཀྲུང་གོ་ནས་སྐྱེ་སྟོབས་ཀྱི་གསོན་ཤུགས་ཆེན་པོ་རྒྱས་པ་དང་། འཛམ་གླིང་ཐོག་ཏུ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་བ་མཚོན་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་དང་། རིགས་པའི་གཞུང་ལུགས། ལམ་ལུགས། རིག་གནས་བཅས་ཟམ་མི་ཆད་པར་འཕེལ་རྒྱས་ཕྱིན་པ་དང་། འཕེལ་རྒྱས་འགྲོ་བཞིན་པའི་རྒྱལ་ཁབ་དེང་རབས་ཅན་གྱི་འགྲོ་ལམ་ཐོག་བསྐྱོད་པའི་ལམ་བུ་ཡངས་སུ་བཏང་བ། ཕྱོགས་གཅིག་ནས་འཕེལ་རྒྱས་མྱུར་པོ་ཡོང་རེ་བྱེད་པ་དང་ཕྱོགས་གཞན་ཞིག་ནས་རང་ངོས་ཀྱི་རང་ཚུགས་རང་བཞིན་རྒྱུན་འཁྱོངས་བྱེད་རེ་བྱེད་པའི་འཛམ་གླིང་ཐོག་གི་རྒྱལ་ཁབ་དང་མི་རིགས་ལ་གདམ་ག་གསར་རྐྱང་ཞིག་བྱུང་བ་བཅས་མཚོན་པས། མིའི་རིགས་ཀྱི་གནད་དོན་ཐག་གཅོད་ལ་ཀྲུང་གོའི་བློ་གྲོས་དང་ཀྲུང་གོའི་ཇུས་གཞི་ལེགས་སྐྱེས་ཕུལ་ཡོད།
ཆིང་ཧྭ་སློབ་ཆེན་གྱི་རྒྱལ་ཁབ་གནས་ཚུལ་ཞིབ་འཇུག་ཁང་གི་ཡོན་ཀྲང་ཧུའུ་ཨན་ཀང་གིས། ཀྲུང་གོ“སྟོབས་ཆེར་ཕྱིན་པ”དེ་སྲིད་འཛིན་ཏང་སྟོབས་དང་ལྡན་པ་ཞིག་འཛུགས་སྐྱོང་བྱས་པ་དང་། སྤུས་ཚད་ལ་དེ་བས་སྣང་ཆེན་བྱེད་པའི་དཔལ་འབྱོར་འཕེལ་རྒྱས་བཏང་བ་དང་དེ་བས་སྤུས་ཚད་ལྡན་པའི་འཕེལ་རྒྱས་དོན་གཉེར་བྱས་པ། དམངས་འཚོ་ལེགས་གཏོང་དང་སྤྱི་ཚོགས་ཀྱི་བདེ་སྐྱིད་ཆེ་རུ་བཏང་བ། རིག་གནས་བྱ་གཞག་འཕེལ་རྒྱས་དང་རིག་གནས་གདེང་ཚོད་ཆེ་རུ་ཕྱིན་པ། ལྗང་མདོག་དང་དེང་རབས་ཅན་གྱི་སྣེ་ཁྲིད་འཕེལ་རྒྱས་དང་མཛེས་སྡུག་ལྡན་པའི་ཀྲུང་གོ་འཛུགས་སྐྲུན་གྱི་གཡུར་ཟའི་གྲུབ་འབྲས་བཅས་ལས་མཚོན་ཡོད། “འབྱོར་ཕྱུག་ལྡན་པ”ནས“སྟོབས་ཆེར་ཕྱིན་པའི”ཕྱོགས་སུ་བསྐྱོད་པའི་ལོ་5ནི་ལོ་བརྒྱ་དང་པོའི་འབད་འཐབ་དམིགས་ཚད་ལ་རྒྱལ་ཁ་ཐོབ་གྲབས་ཡོད་པའི་སྔ་འཛིན་ཕྱི་མཐུད་ཀྱི་འགག་རྩའི་ལོ་5ཡིན། ལོ་5གསར་པར་རྒྱང་ལྟ་བྱེད་སྐབས། ཀྲུང་གོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགོ་ཁྲིད་འོག ད་དུང་མུ་མཐུད“ཕྱོགས་ལྔ་གཞི་གཅིག”གི་སྤྱིའི་བཀོད་པ་དང“ཕྱོགས་ཡོངས་ནས་བཞིའི”འཐབ་ཇུས་བཀོད་ཇུས་རྒྱུན་འཁྱོངས་བྱས་ཏེ་མིའི་ཕྱོགས་ཡོངས་ནས་འཕེལ་རྒྱས་དང་སྤྱི་ཚོགས་ཕྱོགས་ཡོངས་ནས་ཡར་ཐོན་ཡོང་ཆེད་འབད་འཐབ་ལྷོད་མེད་དང་འཛམ་གླིང་གར་སྟེགས་ཀྱི་ལྟེ་བར་མིའི་རིགས་ཧྲིལ་པོར་ལེགས་སྐྱེས་གསར་པ་དེ་བས་ཆེ་བ་འབུལ་རྒྱུ་རེད་ཅེས་གསུངས།
གསུམ། འགལ་ཟླ་གཙོ་བོ།
ཚོགས་ཆེན་བཅུ་དགུ་པའི་སྙན་སྒྲོན་གྱི་ནང་དོན་གནད་བསྡུས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོ་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་དང་དོ་མི་སྙོམས་པ་དང་འཐུས་སྒོ་མི་ཚང་བའི་འཕེལ་རྒྱས་དབར་གྱི་འགལ་བར་གྱུར་ཡོད། རང་རྒྱལ་གྱི་བརྟན་ལྷིང་ལས་མི་དུང་ཕྱུར་བཅུ་གྲངས་ཙམ་གྱི་ལྟོ་གོས་གནད་དོན་ཐག་གཅོད་ཐུབ་པ་དང་སྤྱི་ཡོངས་ཀྱི་ཐོག་ནས་འབྱོར་འབྲིང་མངོན་འགྱུར་ཐུབ་ཡོད། མི་རིང་བའི་རྗེས་སུ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཟིན་ནས་མི་དམངས་ཀྱི་མཛེས་སྡུག་ལྡན་པའི་འཚོ་བའི་དགོས་མཁོ་ཉིན་བཞིན་ཆེ་རུ་སོང་སྟེ་དངོས་པོའི་རིག་གནས་འཚོ་བའི་ཐད་རེ་བ་དེ་བས་ཆེ་བ་འདོན་རྒྱུ་མ་ཟད། དམངས་གཙོ་དང་། ཁྲིམས་སྐྱོང་། དྲང་སྙོམས། དྲང་བདེན། བདེ་འཇགས། ཁོར་ཡུག་སོགས་ཐད་ཀྱི་རེ་བའང་ཉིན་རེ་ལས་མ་འདས་པར་ཆེ་རུ་འགྲོ་ངེས་རེད། དེ་དང་ཆབས་ཅིག་རང་རྒྱལ་སྤྱི་ཚོགས་ཀྱི་ཐོན་སྐྱེད་ནུས་པའི་ཆུ་ཚད་སྤྱི་ཡོངས་ནས་མངོན་གསལ་དོད་པོ་འཕར་ཏེ་སྤྱི་ཚོགས་ཀྱི་ཐོན་སྐྱེད་ནུས་པ་ཕྱོགས་མང་པོའི་ཁྲོད་འཛམ་གླིང་གི་མདུན་གྲལ་དུ་སླེབས་རྒྱུ་དང་དེ་བས་མངོན་གསལ་དོད་པའི་གནད་དོན་ནི་འཕེལ་རྒྱས་དོ་མི་སྙོམས་པ་དང་འཐུས་སྒོ་མི་ཚང་བ་དེ་ཡིན་པ་དང་དེ་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོའི་ཚོད་འཛིན་དུ་གྱུར་ཡོད།
ཧྲང་ཧའེ་ནོར་དཔལ་སློབ་ཆེན་མར་ཁེ་སི་རིང་ལུགས་སློབ་གླིང་གི་དགེ་རྒན་ཆེ་མོ་བ་གཞོན་པ་ཚའོ་ཏུང་པོ་ཡིས་དངོས་པོའི་དཔལ་ཡོན་འཛུགས་སྐྲུན་ནས་བསམ་པའི་དཔལ་ཡོན་འཛུགས་སྐྱོང་དང་དེ་ནས་དེ་རྗེས་ཀྱི་ཆབ་སྲིད་ཤེས་དཔལ་འཛུགས་སྐྱོང་དང་། ཞི་མཐུན་སྤྱི་ཚོགས་འཛུགས་སྐྱོང་། སྣོད་བཅུད་ཤེས་དཔལ་འཛུགས་སྐྱོང་བཅས་བར་ནི་སྒྱུར་བཅོས་སྒོ་དབྱེ་ལོ་30ལྷག་ཙམ་གྱི་འཕེལ་རྒྱས་བརྒྱུད་རིམ་ཁྲོད་ཐོབ་པའི་གྲུབ་འབྲས་ཤིག་ཡིན། དེང་རབས་སྤྱི་ཚོགས་ཁྲོད་མི་ཚོས་དམངས་གཙོ་དང་། ཁྲིམས་སྐྱོང་། དྲང་སྙོམས། དྲང་བདེན། བདེ་འཇགས། ཁོར་ཡུག་སོགས་ཐད་བཏོན་པའི་བླང་བྱའང་ཉིན་རེ་བཞིན་མང་དུ་འགྲོ་གི་ཡོད། དངོས་པོའི་རིག་གནས་དགོས་མཁོ་ཁོ་ནའི་ཐོག་ནས་སྙིང་བསྡུས་བྱེད་མི་རུང་ལ་དཔལ་འབྱོར་འཛུགས་སྐྲུན་ཁོ་ནར་བརྟེན་ནས་གནད་དོན་ཐག་གཅོད་བྱེད་མི་རུང་། དེའི་དོན་སྙིང་ཐོག་ནས་བཤད་ན། སྤྱི་ཚོགས་ཀྱི་འགལ་ཟླ་གཙོ་བོ་གསར་པའི་ཞིབ་གླེང་གི་སྟོན་ཕྱོགས་ནི་མིའི་ཕྱོགས་ཡོངས་ཀྱི་འཕེལ་རྒྱས་ཡིན་པ་དང་དེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི“ཕྱོགས་ལྔ་གཞི་གཅིག”གི་སྤྱིའི་བཀོད་པ་དང“ཕྱོགས་ཡོངས་བཞིའི”འཐབ་ཇུས་བཀོད་པ་དང་འབྲེལ་མཐུད་ཡག་པོ་ཐུབ་ཡོད་ལ་སྔར་བས་འབྲེལ་མཐུད་དམ་ཟབ་ཐུབ་ཡོད། དེས་མ་ཟད། རང་རྒྱལ་གྱི་སྤྱི་ཚོགས་ཀྱི་ཐོན་སྐྱེད་ནུས་པར“རྗེས་ལུས”ཞེས་བརྗོད་དཀའ་བ་དང་འགལ་ཟླ་གཙོ་བོ་གསར་པའི་ཞིབ་གླེང་ལས་ཏང་ཀྲུང་དབྱང་གིས་མིག་སྔའི་རང་རྒྱལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ད་ལྟའི་གནས་བབ་ལ་བརྡར་ཤ་གསར་པ་བཅད་པ་ཞིག་ཡིན་ཞེས་གསུངས།
བཞི། “རླབས་ཆེན་བཞི”
ཚོགས་ཆེན་བཅུ་དགུ་པའི་སྙན་སྒྲོན་ནང་། རླབས་ཆེན་གྱི་འཐབ་རྩོད་དང་། རླབས་ཆེན་གྱི་འདུ་འགོད། རླབས་ཆེན་གྱི་བྱ་གཞག རླབས་ཆེན་གྱི་ཕུགས་འདུན་བཅས་ཕན་ཚུན་འབྲེལ་བ་ཟབ་པ་དང་། ཕན་ཚུན་སྦྲེལ་ཡོད་པ། ཕན་ཚུན་ནུས་པ་ཐོན་གྱི་ཡོད། དེའི་ཁྲོད་གཏན་འཁེལ་རང་བཞིན་གྱི་ནུས་པ་འདོན་མཁན་ནི་ཏང་འཛུགས་སྐྱོང་གི་རླབས་ཆེན་འདུ་འགོད་གསར་པ་དེ་ཡིན། རླབས་ཆེན་གྱི་འདུ་འགོད་ལ་སྐུལ་འདེད་གཏོང་བར། རླབས་ཆེན་གྱི་འཐབ་རྩོད་བྱེད་པ་དང་། རླབས་ཆེན་གྱི་བྱ་གཞག་གཏོད་པ། རླབས་ཆེན་གྱི་ཕུགས་འདུན་སྒྲུབ་པ་བཅས་ཀྱི་ལག་ལེན་དང་ཟུང་འབྲེལ་བྱས་ཏེ་འཛམ་གླིང་གི་དུས་བབ་ལ་འགྱུར་ལྡོག་གཏིང་ཟབ་འགྲོ་བའི་ལོ་རྒྱུས་ཀྱི་འཕེལ་རིམ་ཁྲོད་ཏང་སྔ་ཕྱི་བར་གསུམ་དུ་དུས་རབས་ཀྱི་མདུན་གྲལ་དུ་སླེབས་པ་དང་། རྒྱལ་ཁབ་ཕྱི་ནང་གི་ཉེན་ཁ་དང་ཚོད་བགམ་སྣ་ཚོགས་ལ་ཁ་གཏད་གཅོག་པའི་ལོ་རྒྱུས་ཀྱི་འཕེལ་རིམ་ཁྲོད་ཏང་སྔ་ཕྱི་བར་གསུམ་དུ་རྒྱལ་ཡོངས་མི་དམངས་ཀྱི་བློ་གཏད་བཅོལ་སར་་འགྱུར་ཐུབ་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་ལོ་རྒྱུས་ཀྱི་འཕེལ་རིམ་ཁྲོད་ཏང་སྔ་ཕྱི་བར་གསུམ་དུ་འགྱུར་མེད་སྟོབས་ལྡན་གྱི་འགོ་ཁྲིད་ཀྱི་སྲོག་ཤིང་དུ་འགྱུར་ཐུབ་པ་བཅས་ཀྱི་འགན་ལེན་བྱེད་དགོས་ཞེས་འཁོད་ཡོད།
ཀྲུང་གུང་ཀྲུང་དབྱང་ཏང་གི་སློབ་གྲྭའི་དགེ་རྒན་ཆེ་མོ་བ་ཧན་ཆིང་ཞང་གིས། སྒྱུར་བཅོས་སྒོ་དབྱེ་བྱས་ཚུན། ཏང་གི་རྒྱལ་ཡོངས་འཐུས་མི་ཚོགས་ཆེན་གྱིས་རང་རྒྱལ་གྱི་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་གྱི་ལག་ལེན་གྱི་ཉམས་མྱོང་ལ་རིགས་པའི་གཞུང་ལུགས་ཐོག་ནས་ཕྱོགས་སྡོམ་བྱས་པ་ཚད་གཞི་མི་འདྲ་བའི་ཐོག་ནས“རླབས་ཆེན་བཞིའི”སྤྱིའི་བསམ་ཕྱོགས་ཀྱི་འགོ་ནས་མཇུག་བར་ཁྱབ་ཡོད། རང་རྒྱལ་གྱི་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་གྱི་ལག་ལེན་ལའང“རླབས་ཆེན་བཞིའི”གཏན་ཚིགས་ཆ་ཚང་བ་ཞིག་ཡོད། “རླབས་ཆེན་བཞིའི”ནང་གནས་ཀྱི་གཏན་ཚིགས་འབྲེལ་བ་ནི། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་བྱ་གཞག་གི་དམིགས་ཚད་ལ་སྐུལ་འདེད་གཏོང་བ་དེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བ་བྱ་རྒྱུ་དེ་ཡིན་པ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དེ་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བའི་བརྒྱུད་དགོས་ངེས་ཀྱི་ལམ་ཞིག་ཡིན། ཀྲུང་གོའི་ཕུགས་འདུན་མངོན་འགྱུར་བྱེད་པ་དེ་གྲུབ་སླ་བ་ཞིག་མིན་པར་ཤིན་ཏུ་དཀའ་ཚེགས་ཆེ་བའི་བརྒྱུད་རིམ་ཞིག་ཡིན། ཀྲུང་གོའི་ཕུགས་འདུན་མངོན་འགྱུར་བྱེད་པར་ངེས་པར་དུ་ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་རླབས་ཆེན་གྱི་འཐབ་རྩོད་ཧུར་ཐག་བྱེད་དགོས། རླབས་ཆེན་གྱི་འཐབ་རྩོད་དེར་འགོ་ཡག་པོ་ཁྲིད་པ་དང་འཐབ་རྩོད་དེ་ཡག་པོ་བྱེད་དགོས་ན། ངེས་པར་དུ་ཏང་འཛུགས་སྐྱོང་ལ་སྐུལ་འདེད་བཏང་ནས་ཏང་གི་འགོ་ཁྲིད་ལ་ཤུགས་སྣོན་རྒྱག་པ་དང་འཐུས་སྒོ་ཚང་དུ་གཏོང་དགོས་ཞེས་གསུངས།
ལྔ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ།
ཚོགས་ཆེན་བཅུ་དགུ་པའི་སྙན་སྒྲོན་ནང་། ད་ལྟ་ནས2020ལོ་བར་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་དུས་སྐབས་ཤིག་ཡིན། ཚོགས་ཆེན་བཅུ་དྲུག་པ་དང་། བཅུ་བདུན་པ། བཅོ་བརྒྱད་པ་བཅས་ཀྱི་ཐོག་བཏོན་པའི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་བླང་བྱ་ཁག་ལ་གཞིགས་པ་དང་། རང་རྒྱལ་གྱི་སྤྱི་ཚོགས་རིང་ལུགས་ཀྱི་འགལ་ཟླ་གཙོ་བོར་འགྱུར་ལྡོག་བྱུང་བར་དམིགས་ཏེ། དཔལ་འབྱོར་འཛུགས་སྐྲུན་དང་། ཆབ་སྲིད་འཛུགས་སྐྱོང་། རིག་གནས་འཛུགས་སྐྱོང་། སྤྱི་ཚོགས་འཛུགས་སྐྲུན། སྣོད་བཅུད་ཤེས་དཔལ་འཛུགས་སྐྱོང་བཅས་ལ་སྤྱི་འདོམས་བྱ་རྒྱུར་སྐུལ་འདེད་གཏོང་བ་དང་། ཚན་སློབ་ལ་བརྟེན་ནས་རྒྱལ་ཁབ་དར་རྒྱས་གཏོང་བའི་འཐབ་ཇུས་དང་། ཤེས་ལྡན་པར་བརྟེན་ནས་རྒྱལ་ཁབ་སྟོབས་ཆེར་གཏོང་བའི་འཐབ་ཇུས། གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་སྤེལ་གཏོང་བའི་འཐབ་ཇུས། གྲོང་གསེབ་དར་རྒྱས་གཏོང་བའི་འཐབ་ཇུས། ས་ཁོངས་མཐུན་སྦྱོར་ངང་འཕེལ་རྒྱས་གཏོང་བའི་འཐབ་ཇུས། རྒྱུན་མཐུད་ངང་འཕེལ་རྒྱས་གཏོང་བའི་འཐབ་ཇུས། དམག་དམངས་མཉམ་འདྲེས་ཐོག་འཕེལ་རྒྱས་གཏོང་བའི་འཐབ་ཇུས་བཅས་བློ་བརྟན་འགྱུར་མེད་ངང་ལག་ལེན་བསྟར་ནས་གཙོ་གནད་དམ་འཛིན་དང་། ཞན་ཆ་གསབ་པ། ཉམས་ཞན་སྟོབས་ཆེར་གཏོང་རྒྱུ་མངོན་་གསལ་དོད་སར་འཇོག་པ་དང་། ལྷག་པར་དུ་ཉེན་ཁ་ཆེན་པོ་སྔོན་འགོག་དང་སེལ་རྒྱུ་དང་། གནད་སྨིན་དབུལ་སྒྲོལ། སྦགས་བཙོག་འགོག་བཅོས་བཅས་ཀྱི་འགག་སྒྲོལ་དམག་འཐབ་མཐའ་གཅིག་ཏུ་ཡག་པོ་བརྒྱབ་སྟེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པར་མི་དམངས་ཀྱི་ཁས་ལེན་དང་ལོ་རྒྱུས་ཀྱི་ཞིབ་དཔྱད་ཐོབ་པ་བྱེད་དགོས་ཞེས་འཁོད་ཡོད།
རྒྱལ་ཁབ་ཆ་འཕྲིན་ཅན་གྱི་རིགས་གཅིག་མཁས་པའི་བློ་འདྲི་ཨུ་ལྷན་གྱི་ཨུ་ཡོན་རྒྱལ་ཁབ་སྲིད་འཛིན་སློབ་གླིང་གི་དགེ་རྒན་ཆེན་མོ་བ་ཝང་ཡུས་ཁའེ་ཡིས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་ཞེས་པ་ནི་དུས་ཚོད་སྟོན་པའི་ཐ་སྙད་ཅིག་ཡིན་ཞིང་། ཞིབ་ཕྲ་ནི2020ལོར་སླེབས་སྐབས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱ་རྒྱུ་དེ་རེད། “ཕྱོགས་ཡོངས་ནས་བསྐྲུན་པ”ཞེས་པ་དེས་རྒྱལ་ཡོངས་ཀྱི་ས་གནས་ཚང་མ་དང་མི་གཅིག་ཀྱང་མ་ལུས་པ་བྱེད་དགོས་པ་བསྟན་ཡོད། དཔེར་ན། རྫོང་དབུལ་པོ་831ཚང་མའི“དབུལ་ཞྭ”ཕུད་དགོས། དེ་ནི་འགྱུར་བ་མེད་པའི་དུས་ཚོད་ཀྱི་བླང་བྱ་ཞིག་ཡིན་པ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་དམིགས་ཚད་དེ་དངོས་གནས་རྒྱལ་ཁ་ཕུ་ཐག་གཅོད་པའི་དུས་སུ་སླེབས་ཡོད། གལ་ཏེ“རྒྱལ་ཁ་ཕུ་ཐག་གཅོད་པའི”རྣམ་པའི་ཐོག་ནས་དམིགས་ཚད་མངོན་འགྱུར་མ་བྱས་ཚེ་ཕྱིས་འབྱུང་གི་དམིགས་ཚད་སྒྲུབ་པའི་ལས་དོན་སྤེལ་དཀའ་ཞེས་གསུངས།
དྲུག རྒྱང་སྐྱོད་ཀྱི་ལམ་བུ་གསར་པ།
ཚོགས་ཆེན་བཅུ་དགུ་པའི་སྙན་སྒྲོན་ནང་། ཚོགས་ཆེན་བཅུ་དགུ་པ་ནས་ཉི་ཤུ་པའི་བར་ནི“ལོ་བརྒྱ་གཉིས”ཀྱི་འབད་འཐབ་དམིགས་ཚད་ཀྱི་ལོ་རྒྱུས་སྦྲེལ་མཚམས་ཀྱི་དུས་ཤིག་ཡིན། ང་ཚོས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པ་དང་ལོ་བརྒྱ་དང་པོའི་འབད་འཐབ་དམིགས་ཚད་མངོན་འགྱུར་བྱེད་དགོས་ལ། བབ་བསྟུན་མདུན་སྐྱོད་བྱས་ཏེ། ཕྱོགས་ཡོངས་ནས་སྤྱི་ཚོགས་རིང་ལུཌ་ཀྱི་དེང་རབས་ཅན་གྱི་རྒྱལ་ཁབ་འཛུཌ་སྐྲུན་བྱེད་པའི་རྒྱང་སྐྱོད་ཀྱི་ལམ་བུ་གསར་པའི་འགོ་བརྩམས་ཏེ། ལོ་བརྒྱ་གཉིས་པའི་འབད་འཐབ་དམིཌ་ཚད་ཀྱི་ཕྱོཌ་སུའང་དཔུང་སྐྱོད་བྱེད་དགོས་ཞེས་དང་། རྒྱལ་སྤྱི་རྒྱལ་ནང་གི་དུས་བབ་དང་རང་རྒྱལ་འཕེལ་རྒྱས་ཀྱི་ཆ་རྐྱེན་ལ་ཕྱོགས་བསྡུས་དབྱེ་ཞིབ་བྱས་ཚེ། 2020ལོ་ནས་དུས་རབས་འདིའི་དུས་དཀྱིལ་བར་དུས་མཚམས་གཉིས་སུ་ཕྱེ་ནས་བཀོད་སྒྲིག་བྱེད་ཆོག་པ་སྟེ། དུས་མཚམས་དང་པོ་ནི་2020ལོ་ནས་2035ལོའི་བར། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྨང་གཞིའི་ཐོག ཡང་བསྐྱར་ལོ་བཅོ་ལྔ་འབད་འཐབ་བྱས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གཞི་རྩའི་ཆ་ནས་མངོན་འགྱུར་ཡོང་བ་བྱ་རྒྱུ་དང་། དུས་མཚམས་གཉིས་པ་ནི་2035ལོ་ནས་དུས་རབས་འདིའི་དུས་དཀྱིལ་བར། དེང་རབས་ཅན་རྩ་བའི་ཆ་ནས་མངོན་འགྱུར་ཡོང་བའི་རྨང་གཞིའི་ཐོག ཡང་བསྐྱར་ལོ་བཅོ་ལྔ་འབད་འཐབ་བྱས་ནས་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་བཅས་ལྡན་པའི་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ལྡན་རྒྱལ་ཁབ་ཅིག་ཏུ་འཛུགས་སྐྲུན་བྱ་རྒྱུ་རེད་ཅེས་འཁོད་ཡོད།
རྒྱལ་ཁབ་ཆ་འཕྲིན་ཅན་གྱི་རིགས་གཅིག་མཁས་པའི་བློ་འདྲི་ཨུ་ལྷན་གྱི་ཨུ་ཡོན་རྒྱལ་ཁབ་སྲིད་འཛིན་སློབ་གླིང་གི་དགེ་རྒན་ཆེ་མོ་བ་ཝང་ཡུས་ཁའེ་ཡིས། “རྒྱང་སྐྱོད་ལམ་བུ་གསར་པ”ཞེས་པ་ནི་དོན་གྱིས་སྟོངས་པའི་འབོད་ཚིག་དང་ཐ་སྙད་ཅིག་མིན་པར་དེའི་ནང་རྒྱལ་ཁབ་དེང་རབས་ཅན་དུ་སྐྱོད་པའི་ཕྱོགས་མང་པོའི་ནང་དོན་འདུས་ཡོད། “རྒྱང་སྐྱོད་ལམ་བུ་གསར་པ”ཞེས་པ་བཏོན་པ་དེས་ཏང་ཡོངས་དང་རྒྱལ་ཡོངས་མི་དམངས་ཀྱི་དེང་གི་དུས་མཚམས་ཀྱི་དམིགས་ཚད་ཅིག་གྲུབ་པ་བྱེད་པར་ངོས་འཛིན་སྔར་བས་གསལ་པོ་ཞིག་ཆགས་པར་ཕན་ཐོགས་ཡོད་ལ། ང་ཚོས་དུས་རབས་གསར་པའི་དམིགས་ཚད་དང་། ལས་འགན། འཐབ་ཇུས་བཅས་གསལ་པོ་བཟོ་བར་ཕན་ཐོགས་ཡོད། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྐྲུན་པའི་རྒྱང་སྐྱོད་ལམ་བུ་གསར་པར་སྐྱོད་འགོ་ཚུགས་པ་དེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་ཕན་ཚུན་མགོ་ཐུག་པས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པའི་དམིགས་ཚད་འགྲུབ་པ་བྱེད་པར་ངེས་པར་དུ་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་ཀྱི་རྒྱང་སྐྱོད་ལམ་བུ་གསར་པར་སྐྱོད་དགོས།
བདུན། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ།
ཚོགས་ཆེན་བཅུ་དགུ་པའི་སྙན་སྒྲོན་ནང་། ང་ཚོའི་ཏང་གིས་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་མཛུབ་ཁྲིད་དུ་བྱ་རྒྱུ་མཐའ་འཁྱོངས་དང་། བསམ་བློར་བཅིངས་འགྲོལ་དང་། དངོས་ཐོག་བདེན་འཚོལ། དུས་བསྟུན་འཕེལ་རྒྱས། དངོས་འཛིན་དངོས་སྒྲུབ་བྱ་རྒྱུ་མཐའ་འཁྱོངས། རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་མཐའ་འཁྱོངས་བཅས་བྱས་ནས་དུས་རབས་ཀྱི་ཆ་རྐྱེན་དང་ལག་ལེན་གྱི་བླང་བྱ་གསར་པ་དང་ཟུང་འབྲེལ་དམ་ཟབ་ཀྱིས་མཐོང་རྒྱ་གསར་རྐྱང་གི་སྒོ་ནས་གུང་ཁྲན་ཏང་གི་སྲིད་སྐྱོང་གི་ཆོས་ཉིད་དང་། སྤྱི་ཚོགས་རིང་ལུགས་འཛུགས་སྐྲུན་གྱི་ཆོས་ཉིད། མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆོས་ཉིད་བཅས་ཀྱི་ངོས་འཛིན་ཟབ་ཏུ་བཏང་བ་དང་དཀའ་སྤྱད་སྙིང་རུས་ཀྱིས་རིགས་པའི་གཞུང་ལུགས་འཚོལ་ཞིབ་བྱས་པས་རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་གསར་པ་ཐོབ་ནས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་གྲུབ་ཡོད།
ཀྲུང་གུང་ཀྲུང་དབྱང་ཏང་གི་སློབ་གྲྭའི་དགེ་རྒན་ཆེ་མོ་བ་ཡན་ཧྲུའུ་ཧན་གྱིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པའི་རྩ་བའི་མཚོན་རྟགས་ནི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཡིན། དགོངས་པ་དེ་ནི་ཚོགས་ཆེན་བཅོ་བརྒྱད་པ་འཚོགས་ཚུན་ཏང་གི་རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་གལ་ཆེན་ཞིག་ཡིན་ལ། མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་རྒྱུན་འཛིན་དང་འཕེལ་རྒྱས་བཏང་བ་ཞིག་དང་། མར་ཁེ་སི་ལེ་ཉིང་རིང་ལུགས་ཀྲུང་གོ་ཅན་གྱི་གྲུབ་འབྲས་གསར་ཤོས་ཤིག ཏང་དང་མི་དམངས་ཀྱི་ལག་ལེན་དང་མཉམ་སྡེབ་བློ་གྲོས་ཀྱི་ཉིང་བཅུད་ཅིག ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་གི་གྲུབ་ཆ་གལ་ཆེན་ཞིག ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱེད་པར་འབད་པ་ལྷོད་མེད་བྱེད་པའི་བྱ་སྤྱོད་ཀྱི་ཕྱོགས་སྟོན་ཞིག་བཅས་ཡིན་པས་ངེས་པར་དུ་ཡུན་རིང་མཐའ་འཁྱོངས་དང་རྒྱུན་ཆད་མེད་པར་འཕེལ་རྒྱས་གཏོང་དགོས་ཞེས་གསུངས།
བརྒྱད། ས་ཞིང་འགན་གཙང་ལེན་པ།
ཚོགས་ཆེན་བཅུ་དགུ་པའི་སྙན་སྒྲོན་ནང་། གྲོང་གསེབ་ཀྱི་གཞི་རྩའི་གཉེར་སྐྱོང་ལམ་ལུགས་སྲ་བརྟན་དང་འཐུས་སྒོ་ཚང་དུ་བཏང་བའི་ཁར་གྲོང་གསེབ་ཀྱི་ས་ཞིང་ལམ་ལུགས་སྒྱུར་བཅོས་གཏིང་ཟབ་ཏུ་བཏང་ནས་འགན་གཙང་ལེན་པའི་ས་ཞིང་གི“དབང་ཆ་གསུམ”དབྱེ་གཅོད་ལམ་ལུགས་འཐུས་སྒོ་ཚང་དུ་གཏོང་དགོས། ས་ཞིང་འགན་གཙང་ལེན་པའི་འབྲེལ་བ་འགྱུར་མེད་བརྟན་པོ་ཡོང་རྒྱུ་རྒྱུན་འཁྱོངས་བྱས་ནས་རེས་སྐོར་གཉིས་པའི་ས་ཞིང་འགན་གཙང་ལེན་པའི་དུས་ཚོད་འཐིམས་རྗེས་ཡང་བསྐྱར་ལོ་30རིང་དུ་གཏོང་རྒྱུ།
རྒྱལ་ཁབ་ཆ་འཕྲིན་ཅན་གྱི་རིགས་གཅིག་མཁས་ཅན་བློ་འདྲི་ཨུ་ཡོན་ལྷན་ཁང་གི་ཨུ་ཡོན་རྒྱལ་ཁབ་སྲིད་འཛིན་སློབ་གླིང་གི་དགེ་རྒན་ཆེ་མོ་བ་དབང་ཡུས་ཁའེ་ཡིས། རེས་སྐོར་གཉིས་པའི་ས་ཞིང་འགན་གཙང་ལེན་པའི་དུས་ཚོད་འཐིམས་རྗེས་ཡང་བསྐྱར་ལོ་30རིང་དུ་བཏང་ནས་ཞིང་པ་ཚོར་སེམས་རྣལ་རིལ་བུ་ཞིག་སྦྱིན་པ་དང་། ས་ཞིང་འགན་གཙང་ལེན་པའི་ལམ་ལུགས་ནི་ཞིང་པ་ཚོས་ཡོངས་ཁྱབ་ངང་དོ་ཁུར་བྱེད་པའི་འགག་རྩའི་གནད་དོན་ཞིག་ཡིན་པས། དེའི་ཤུགས་རྐྱེན་ཧ་ཅང་ཆེ། གཏན་འབེབས་དེ་བྱས་རྗེས། རང་རྒྱལ་གྲོང་གསེབ་ཀྱི་ས་ཞིང་སྒྱུར་བཅོས་ལ་དམིགས་ཏེ་སྲིད་ཇུས་གསར་པ་བཏོན་ནས་སྲིད་ཇུས་ཀྱི་འབྲེལ་མཐུད་རང་བཞིན་འགན་ལེན་བྱ་རྒྱུ་ཡིན་པ་དང་། སྲིད་ཇུས་གསར་པ་རབ་དང་རིམ་པས་ཞིང་པའི་ས་ཞིང་ཁེ་དབང་འགན་ལེན་སྔར་བས་ཡག་པོ་བྱ་རྒྱུ་རེད་ཅེས་གསུངས།
དགུ ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་འགོ་ཁྲིད་ཚོགས་ཆུང་བཙུགས་པ།
ཚོགས་ཆེན་བཅུ་དགུ་པའི་སྙན་སྒྲོན་ནང་། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་རྒྱུ་ནི་རྒྱལ་ཁབ་བཅོས་སྐྱོང་གི་གསར་བརྗེ་གཏིང་ཟབ་ཅིག་ཡིན་པས། ངེས་པར་དུ་ཁྲིམས་སྐྱོང་ནན་ཏན་བྱ་རྒྱུ་མཐའ་འཁྱོངས་བྱས་ནས་ཚན་རིག་དང་མཐུན་པའི་ངང་ཁྲིམས་འཛུགས་དང་། ཁྲིམས་ལག་བསྟར་ནན་པོ། ཁྲིམས་འཛིན་དྲང་གཞག དམངས་ཡོངས་ཀྱིས་ཁྲིམས་སྲུང་བ་བཅས་ལ་སྐུལ་འདེད་གཏོང་དགོས། ཀྲུང་དབྱང་གི་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་འགོ་ཁྲིད་ཚོགས་ཆུང་བཙུགས་ནས་ཁྲིམས་སྐྱོང་ཀྲུང་གོ་འཛུགས་སྐྲུན་ལ་གཅིག་གྱུར་འགོ་ཁྲིད་བྱ་རྒྱུར་ཤུགས་སྣོན་རྒྱག་དགོས།
རྒྱལ་ཁབ་ཆ་འཕྲིན་ཅན་གྱི་རིགས་གཅིག་མཁས་ཅན་བློ་འདྲི་ཨུ་ཡོན་ལྷན་ཁང་གི་ཨུ་ཡོན་རྒྱལ་ཁབ་སྲིད་འཛིན་སློབ་གླིང་གི་དགེ་རྒན་ཆེ་མོ་བ་དབང་ཡུས་ཁའེ་ཡིས། སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པའི་ཐོག་ཁྲིམས་ལྟར་རྒྱལ་ཁབ་སྐྱོང་བར་ཕྱོགས་ཡོངས་ནས་སྐུལ་འདེད་གཏོང་བའི་སྤྱིའི་དམིགས་ཚད་དང་ལས་འགན་གཙོ་བོ་བཏོན་རྗེས། ཁྲིམས་ལྟར་རྒྱལ་སྐྱོང་ཐད་འགག་རྩའི་གོམ་སྟབས་གཅིག་སྤོས་ཡོད། “ཁྲིམས་སྐྱོང་རྒྱལ་ཁབ”དང་། “ཁྲིམས་སྐྱོང་སྲིད་གཞུང”“ཁྲིམས་སྐྱོང་སྤྱི་ཚོགས”“རྩ་ཁྲིམས་ལྟར་སྲིད་སྐྱོང་བ”“བཅའ་ཁྲིམས་ལྟར་སྲིད་སྐྱོང་བ”སོགས་བཏོན་པ་དེའི་ཐོག་ནས། རང་རྒྱལ་གྱི་ཁྲིམས་ལྟར་རྒྱལ་ཁབ་སྐྱོང་བའི་དམིགས་ཚད་ཧ་ཅང་ཁ་གསལ་ཡོད་པ་མཚོན་ཐུབ། དམིགས་ཚད་ཁ་གསལ་བྱུང་ཡང་ཇི་ལྟར་དོན་འཁྱོལ་བྱ་རྒྱུ་ནི་སྔར་བཞིན་གནད་དོན་མངོན་གསལ་དོད་པོ་ཞིག་དང་མི་སེར་ཚོས་གཅིག་སྡུད་ཐོག་དོ་ཁུར་བྱེད་པའི་གནད་དོན་ཞིག་ཏུ་གྱུར་ཡོད། ཁྲིམས་སྐྱོང་རྒྱལ་ཁབ་དང་ཁྲིམས་སྐྱོང་སྤྱི་ཚོགས་འཛུགས་སྐྲུན་བྱེད་པར་བཅའ་ཁྲིམས་ཀྱི་དོན་ཚན་ཡོད་པ་ཙམ་གྱིས་མི་འདང་བར་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་འགོ་ཁྲིད་ཚོགས་ཆུང་བཙུགས་ནས་ཕྱོགས་ཡོངས་ནས་རྒྱལ་ཁབ་སྐྱོང་རྒྱུ་དོན་ཐོག་ཏུ་འཁྱོལ་དགོས། ངས་བལྟས་ན། འགོ་ཁྲིད་ཚོགས་ཆུང་འཛུགས་པ་ནི་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་རྩ་འཛུགས་ཀྱི་འགན་ལེན་ཆེ་ཤོས་དེ་རེད། གཏན་འབེབས་འདིས་མིག་སྔའི་སྤྱི་ཚོགས་ཀྱིས་ཁྲིམས་འཛིན་དྲང་གཞག་ཡོང་བའི་རེ་འབོད་བྱས་པར་ཨ་ལན་བསློགས་ཡོད་པ་མ་ཟད། བཅའ་ཁྲིམས་ལ་བརྟེན་ནས་མི་སེར་གྱི་ཁེ་ཕན་སྲུང་སྐྱོང་བྱ་རྒྱུར་ཕན་པ་ཡོད་པས་རང་རྒྱལ་འདི་ཉིད་རྒྱལ་ཁབ་བཅོས་སྐྱོང་དེང་རབས་ཅན་གྱི་ཕྱོགས་སུ་སྐྱོད་པའི་འགན་ལེན་གལ་ཆེན་ཞིག་ཀྱང་རེད་ཅེས་གསུངས།
བཅུ། ལང་ཚོའི་ཕུགས་འདུན།
ཚོགས་ཆེན་བཅུ་དགུ་པའི་སྙན་སྒྲོན་ནང་། ན་གཞོན་དར་ན་རྒྱལ་ཁབ་དར་བ་དང་། ན་གཞོན་སྟོབས་ཆེན་ཆགས་ན་རྒྱལ་ཁབ་སྟོབས་ཆེན་ཆགས། ན་གཞོན་རྣམས་ཕུགས་བསམ་ཡོད་པ་དང་། འཇོན་ཐང་ལྡན་པ། འགན་འཁྲི་འཁུར་ཐུབ་པ་བཅས་བྱུང་ཚེ་རྒྱལ་ཁབ་ལ་མདུན་ལམ་དང་མི་རིགས་ལ་རེ་བ་ལྡན། ཀྲུང་གོའི་ཕུགས་འདུན་ནི་ལོ་རྒྱུས་དང་། དངོས་ཡོད། འབྱུང་འགྱུར་བཅས་ཀྱི་ཕུགས་འདུན་ཡིན་པ་མ་ཟད། ང་ཚོ་རྒན་རབས་པ་ཚོའི་ཕུགས་འདུན་ཡིན་ལ་གཞོན་རབས་པ་ཚོའི་ཕུགས་འདུན་དེ་བས་ཀྱང་ཡིན། ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བའི་ཀྲུང་གོའི་ཕུགས་འདུན་འདི་གཞོན་ནུ་མི་རབས་ནས་མི་་རབས་ཀྱི་འབད་འཐབ་ལ་བརྟེན་ནས་མངོན་འགྱུར་ཡོང་རྒྱུ་ཡིན་པས། ཏང་ཡོངས་ཀྱིས་ན་གཞོན་ལ་ཐུགས་ཁུར་དང་གཅེས་སྐྱོང་བྱས་ཏེ་ཁོང་ཚོའི་མི་ཚེའི་ཕུགས་བསམ་མངོན་འགྱུར་བྱ་རྒྱུར་གར་སྟེགས་གཏོད་དགོས། རྒྱ་ཆེའི་ན་གཞོན་ཚོས་ཕུགས་བསམ་དང་དད་སེམས་བརྟན་དུ་བཏང་ཐོག་བླ་ན་མེད་པའི་ཕུགས་བསམ་བཅངས་ནས་ཏན་ཏན་ཏིག་ཏིག་གིས་དུས་རབས་ཀྱི་རླབས་གཤག་ཕོ་རྒོད་ཅིག་བྱས་ནས། ཀྲུང་གོའི་ཕུགས་འདུན་མངོན་འགྱུར་བྱེད་པའི་གསོན་ཉམས་ལྡན་པའི་ལག་ལེན་ཁྲོད་ལང་ཚོའི་ཕུགས་བསམ་སྒྲུབ་པ་དང་མི་དམངས་ཀྱི་ཁེ་ཕན་ཆེད་དུ་འབད་འཐབ་ལྷོད་མེད་བྱས་ནས་ངོ་མཚར་ཆེ་བའི་མི་ཚེའི་ལེའུ་རྩོམ་དགོས།
ཀྲུང་དབྱང་གུང་གཞོན་སྡེ་ཚོགས་སློབ་གྲྭ(ཀྲུང་གོ་ན་གཞོན་ཆབ་སྲིད་སློབ་གླིང)ཀྲུང་གོའི་མར་ཁེ་སི་རིང་ལུགས་སློབ་གླིང་གི་ལག་བསྟར་ཡོན་ཀྲང་ལི་ཝེ་ཡིས། ན་གཞོན་ལ་སྐྱེ་སྟོབས་དང་གསོན་ཤུགས་དང་གསར་གཏོད་སྙིང་སྟོབས་ཆེན་པོ་ལྡན་ཡོད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པར། ལང་ཚོའི་ཕུགས་འདུན་སྒྲུབ་པར། ན་གཞོན་ཚོས་ཐོག་མར་རྣམ་ཤེས་ཀྱི་བ་གམ་ལྟ་བུ་བཟོས་རྗེས་ཐོག་མའི་བསམ་འདུན་མ་བརྗེད་པར་ཏང་གི་རྗེས་སུ་སྙེག་པ་དང་། ཕུགས་བསམ་དང་དད་སེམས་བརྟན་པོ་འཛུགས་པ། ཐོག་མཐའ་བར་གསུམ་དུ་གདེང་ཚོད་བཞི་བརྟན་པོ་ཡོད་པ་བཅས་བྱེད་དགོས་པ་དང་། བླ་ན་མེད་པའི་ཕུགས་བསམ་བཅངས་ནས་ཏན་ཏན་ཏིག་ཏིག་གིས་སློབ་སྦྱོང་བྱ་རྒྱུ་དེ་ལས་འགན་ཨང་དང་པོར་བརྩིས་ཐོག་ཕུགས་བསམ་མངོན་འགྱུར་བྱེད་པར་སློབ་སྦྱོང་ནས་འགོ་རྩོམ་པ་དང་བྱ་གཞག་སྒྲུབ་པར་འཇོན་ཐང་དང་གྲུབ་འབྲས་ལ་བརྟེན་དགོས་པའི་འདུ་ཤེས་འཛུགས་དགོས་པ། དུས་རབས་ཀྱིས་དཀྲིས་པའི་འགན་འཁྲི་ལྕི་པོ་ཕྲག་ཏུ་ཁུར་ནས་དཀའ་སྤྱད་འབད་བརྩོན་བྱེད་ཕོད་པ་དང་། ལག་ལེན་ཧུར་ཐག་བྱེད་པ། གསར་གཏོད་བྱེད་མཁས་པ། གདོང་ལེན་པ་བྱ་རྒྱུ་བརྩོན་ལེན་བཅས་བྱས་ནས“འབད་འབུངས་ལྷོད་མེད་ཀྱི་ན་གཞོན”ཞིག་བྱེད་དགོས། །
རྩོམ་སྒྲིག་པ། ཀླུ་མོ་མཚོ།


text:
ད་ལོའི་ཟླ་4པར། སི་ཁྲོན་ཞིང་ཆེན་སྲིད་གཞུང་གི་གཞུང་ལས་ཐིང་གིས་《2017ལོའི་བོད་ཁུལ་གྱི་དམངས་འཚོའི་ལས་གཞིའི་འཆའ་གཞི་དྲུག་གི་སྤྱི་ཡོངས་ཀྱི་ལས་སྒྲུབ་ཇུས་གཞི་》(གཤམ་དུ་བསྡུས་ཏེ་《ཇུས་གཞི་》ཟེར་རྒྱུ་ཡིན་)དང་། དབུལ་སྐྱོར་དཀའ་སེལ་བྱ་སྤྱོད་སྤེལ་རྒྱུ་དང་། ལས་ཞུགས་དང་སྤྱི་ཚོགས་འགན་སྲུང་ལ་སྐུལ་སྤེལ་གཏོང་རྒྱུ། སློབ་གསོ་འཕེལ་རྒྱས་དར་སྤེལ་གཏོང་རྒྱུ། སྨན་བཅོས་འཕྲོད་བསྟེན་མཐོར་འདེགས་གཏོང་རྒྱུ། རིག་གནས་དར་རྒྱས་གོང་འཕེལ་གཏོང་རྒྱུ། བོད་ཁུལ་དུ་སྡོད་ཁུལ་གསར་པ་འཛུགས་སྐྲུན་བྱ་རྒྱུ་བཅས་ལག་བསྟར་ཇུས་གཞི་6དཔར་འགྲེམས་བྱས་པ་རེད། སྔོན་དཔག་བྱས་ན། ད་ལོར་དམངས་འཚོའི་ལས་གཞི་ཁག་ལ་མ་དངུལ་ཧ་ལམ་སྒོར་དུང་ཕྱུར་66.69གཏོང་རྒྱུ་རེད།
《ཇུས་གཞི་》ལ་གཞིགས་ན། བོད་ཁུལ་གྱི་དམངས་འཚོའི་ལས་གཞིའི་འཆར་གཞི་དྲུག་གི་ནང་དུ་དབུལ་སྒྲོལ་འགག་སྒྲོལ"དོན་ཆེན་ཨང་དང་པོ"འདི་སྔར་ལས་འབུར་ཐོན་དུ་བཏོན་པ་མ་ཟད། བོད་ཁུལ་གྱི་དམངས་འཚོའི་ལས་གཞིའི་འཆར་གཞི་དྲུག་ནང་གི་དབུལ་སྒྲོལ་དཀའ་སེལ་བྱ་སྤྱོད་འཆར་གཞི་ནི་བོད་ཁུལ་གྲོང་གསེབ་ཀྱི་དབུལ་སྐྱོར་བྱ་ཡུལ་མི་གྲངས་ཁྲི་8.32ཀྱི་ཐོན་སྐྱེད་དང་འཚོ་བའི་ཆ་རྐྱེན་ལེགས་བཅོས་བྱ་རྒྱུ་དང་། དབུལ་པོའི་ཞིང་འབྲོག་མང་ཚོགས་ཁྲི་1.65ས་གནས་གཞན་དུ་དབུལ་སྐྱོར་གནས་སྤོ་བཀོད་སྒྲིག་དང་ཡིག་ཚགས་དང་གཱ་བཟོ་རྒྱུ་གཙོ་གནད་དུ་བཟུང་སྟེ་རོགས་སྐྱོར་བྱ་རྒྱུ་རེད།


text:
རྩོམ་པ་པོ།   དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
གཅིག སློབ་མ་ལ“བྱ་བ་སྒྲུབ་ཤེས་པའི་དགེ་རྒན་ཉམས་མྱོང་ཅན”མི་མཁོ།
དགེ་རྒན་ཉམས་མྱོང་ཅན་འདི་དག་གིས་དུས་ལྟར་སློབ་གྲྭས་ཁག་བཀལ་བའི་འགན་ཁུར་ཡོངས་སུ་འགྲུབ་པ་དང་། གོང་འགོ་ཁྲིད་དང་འོག་སློབ་མ་གང་གིས་བལྟས་ཀྱང་ལས་གནས་སུ་མངོན་གསལ་གྱི་ཆད་སྐྱོན་ཞིག་འཚོལ་དཀའ་འོ།།
སྤྱིར་ན་ང་ཚོ་དགེ་རྒན་རྣམས་ཀྱིས་བསྒྲུབས་པ་དང་སྒྲུབ་བཞིན་པ་ཡོད་ཚད་སློབ་མའི་ཆེད་ཡིན་འོས་ཏེ། སློབ་གསོ་ཆེན་མོ་བ་ཏུའུ་ཝེས་ད་ལྟ་ང་ཚོའི་སློབ་གསོ་ལ་འགྱུར་ལྡོག་འབྱུང་བཞིན་པ་ནི་ལྟེ་བའི་གནས་སྤོ་བ་དེ་ཡིན། འདི་ནི་བཅོས་བསྒྱུར་ཞིག་དང་གསར་བུ་བརྗེ་ཞིག་ཡིན། དེ་ནི་གུ་པའེ་ཉིའུ་ས་གནམ་གཟུགས་ཀྱི་ལྟེ་བ་སའི་གོ་ལ་མ་ཡིན་པར་ཉི་མ་ཡིན་པར་བརྗོད་པའི་གསར་བརྗེ་དེ་ལྟ་བུ་ཡིན་ཞེས་བརྗོད་ཡོད། དེ་ལྟར་ན་སློབ་མ་ཉི་མ་ལྟ་བུ་ཞིག་ཏུ་གྱུར་བས་སློབ་གསོའི་བྱ་བྱེད་ཡོད་ཚད་ཀྱིས་ལྟེ་བ་དེ་བསྐོར་ནས་འཁོར་དགོས་ལ། བྱིས་པ་ལྟེ་བར་བཟུང་ནས་སློབ་གསོའི་བྱ་བ་ཡོད་ཚད་རྩ་འཛུགས་བྱེད་དགོས། དུས་རྒྱུན་ང་ཚོས་ཀྱང་ཡོད་ཚད་སློབ་མའི་ཆེད་དང་སློབ་མའི་ཆེད་དུ་ཡོད་ཚད་སྒྲུབ་ཅེས་འབོད་ཚིག་སྒྲོག་བཞིན་ཡོད། ཡིན་ཡང་དགེ་རྒན་ཉམས་མྱོང་ཅན་འདི་དག་གིས་སྒྲུབ་པ་ནི་སློབ་མའི་ཆེད་མ་ཡིན་པར་དེ་ལས་ལྡོག་སྟེ། དེའི་དམིགས་ཡུལ་དང་ཞབས་འདེགས་ཞུ་ཡུལ་ངོ་མ་དགེ་རྒན་རང་ཉིད་ཀྱི་ཐོག་ལ་བབས་ཡོད་པ་དང་རང་ཉིད་ལ་སྲུང་སྐྱོབ་བྱེད་པའི་ཆེད་དུ་གྱུར་ཡོད། དུས་རྒྱུན་འབྲི་བཞིན་པའི་ཁྲིད་ཇུས་མང་ཆེ་བ་གཞན་ལས་བཤུས་པ་ཡིན་ཞིང་། འབྲི་དོན་ཡང་སློབ་གྲྭས་ཞིབ་བཤེར་བྱེད་པ་ལ་ངོ་ལན་སྤྲོད་པ་ཙམ་ལས་སློབ་མའི་ཆེད་མིན། དེ་མ་ཟད་ཁྲིད་ཇུས་དེ་ཉར་ཚགས་བཟང་བོ་བྱས་ནས་ཐེངས་རྗེས་མའི་ཞིབ་བཤེར་ལ་གོ་ཆོད་དུ་འཇུག་པ་ཡིན། ལས་བྱ་འབྲི་སྐབས་ངེས་པར་དུ་ངེས་གཏན་གྱི་ལས་བྱ་འབྲི་དེབ་ཐོག་ཏུ་འབྲི་དགོས་པ་དང་། སློབ་གྲྭས་ཞིབ་བཤེར་བྱེད་པ་ལ་གདོང་ལེན་བྱེད་པའི་གྲ་སྒྲིག་ཁྲིགས་སེ་བཏང་ཡོད། སློབ་གྲྭས་ཀྱང་དེ་ལས་གཞན་གྱི་ལས་བྱ་སྟེ་ཤོག་ངོས་ན་མེད་པའི་ལས་བྱ་ལ་ཞིབ་བཤེར་མི་བྱེད། དེ་མ་ཟད་ལས་བྱའི་གྲངས་ཀྱང་སློབ་གྲྭའི་གཏན་ལ་ཕབ་པའི་གྲངས་ལ་ལོན་དགོས། གལ་ཏེ་གྲངས་ལ་ལོན་ཡོད་ཚེ་སློབ་གྲྭས་བསྟོད་པའི་མཐེ་བོང་སྒྲེང་ངེས་ཡིན་ཞིང་། འགན་ཁུར་གྲུབ་ཚེ་ལས་བྱ་ལྷག་མ་འཇོག་པའི་དགོས་པ་མེད་པ་དང་། བཞག་ཀྱང་སློབ་གྲྭས་བསྟོད་པའི་མཐེ་བོང་ཡང་སྒྲེང་མི་སྲིད། དགེ་རྒན་ཉམས་མྱོང་ཅན་གྱིས་དེ་གསལ་བོར་རྟོགས་པས་དགོས་མེད་ཀྱི་དཀའ་ལས་རྒྱག་མི་སྲིད། གཞན་ཁྲིད་འཚོགས་དུས་སུ་ཐོག་མར་མི་རྩིས་ལེན་པ་ནི་གོམ་པ་དང་པོ་ཡིན། གལ་ཏེ་ཁྲིད་དུ་སློབ་མ་ཕྱི་རོལ་དུ་སོང་ནས་དོན་རྐྱེན་བཟོས་ཚེ་འགན་ཁུར་ལྕི་མོ་ཞིག་རང་ཉིད་ཀྱི་ཐོག་ཏུ་ལྷུང་བ་མ་ཟད་མགོ་བའི་ཐོག་ཏུ་ཡང་ལྷུང་སྲིད་པ་དང་། སློབ་གྲྭས་དོན་རྐྱེན་འདི་དགེ་རྒན་རང་གི་སློབ་ཁྲིད་ཀྱི་ཆག་སྒོ་ཞིག་ལ་བརྩི་སྲིད་པས་གཟབ་ནན་ཏན་ཏིག་བྱེད། ཁྲིད་དུ་གཉིད་ལོག་པའི་སློབ་མ་དང་ཤོབ་གཏམ་པའི་སློབ་མ་དག་ལ་དོ་བདག་ནན་མོ་བྱེད་དགོས། དེ་ལྟར་མ་བྱས་ན་འཛིན་གྲྭ་དེའི་སློབ་མས་སློབ་མའི་ཚོགས་འདུའི་ཐོག་ཏུ་ཡར་སློབ་གྲྭར་ཞུ་བའམ་ཡང་ན་སློབ་གྲྭས་བརྟག་དཔྱད་བྱེད་པ་སོགས་ཐབས་ལམ་གང་རུང་བརྒྱུད་ནས་སློབ་གྲྭའི་མགོ་ཁྲིད་གང་ཞིག་གིས་ཐོས་ཚོར་འབྱུང་སྲིད་པས་དོགས་ཟོན་ནན་མོ་བྱེད།
གཉིས། སློབ་མ“སྣོད”དུ་འཛིན་པའི་དགེ་རྒན་ཉམས་མྱོང་ཅན།
དུས་རྒྱུན་དགེ་རྒན་མང་པོ་ཞིག་གིས་སློབ་མ་སྣོད་ཅིག་ཏུ་ངོས་འཛིན་བྱེད། སློབ་ཁྲིད་ལ་མི་ཉན་པ་དང་རྒྱུགས་འབྲས་མི་བཟང་བའི་སློབ་མ་རྣམས“སྣོད་ཞབས་རྡོལ་དང་། སྣོད་ཁ་སྦུབས”ལ་ངོས་འཛིན་བྱེད་པ་དང་། ཐ་ན“སྣོད་དྲི་མ་ཅན”ལ་ངོས་འཛིན་པ་ཡང་ཡོད། སློབ་མ“བཟང་བོ”རྣམས་ནི“སྣོད་ཞབས་རྡོལ་དང་། སྣོད་ཁ་སྦུབས། སྣོད་དྲི་མ་ཅན”མ་ཡིན་པའི་སྣོད་བཟང་བོ་ཞིག་ལ་ངོས་འཛིན་བྱེད། ད་དུང་། དགེ་རྒན་ལ་ལས་སློབ་མ་ས་ཞིང་དང་དགེ་རྒན་ཡུར་ཆུ་ལ་ངོས་འཛིན་པར་དགའ། གལ་ཏེ་ཞིང་ནང་དུ་ཆུ་མི་འདྲེན་པའམ་ཆར་མ་བབས་ཚེ་ས་ཞིང་སྐམ་འགྲོ་བ་བཞིན། དགེ་རྒན་དང་སློབ་མ་གཉིས་ལས་ཀྱང་དགེ་རྒན་གཙོ་བོ་ཡིན་ཏེ། སློབ་མའི་རྒྱུད་ལ་རིག་པའི་ཤེས་བྱ་བཟང་བོ་ཞིག་འབྱོར་དགོས་ན་གཙོ་བོ་དགེ་རྒན་ལ་རག་ལས་པ་དང་དགེ་རྒན་གྱིས“སྦྱིན་གཏོང”བྱས་པ་ཇི་ལྟར་མང་ན་དེ་ལྟར་བཟང་སྙམ་བཞིན་ཡོད། སློབ་ཁྲིད་བྱེད་དུས“བཤད་པ”གཙོ་བོར་འཛིན་པ་དང་སློབ་མའི་འགན་ཁུརགཙོ་བོ་ནི“འཇགས་ཉན”བྱེད་རྒྱུ་དང་ཟིན་བྲིས་འགོད་རྒྱུ་དེ་ཡིན་པ་དང་། སློབ་ཐུན་གྱི་དུས་ཚོད་མང་ཆེ་བ་དགེ་རྒན་གྱིས་བཟུང་བས་སློབ་མས་ཤེས་བྱ་རང་རྒྱུད་དུ་ལེན་པའི་དུས་ཚོད་ཧ་ཅང་ཉག་ཕྲ།
གོང་སྨོས་ལས་སློབ་མ་ནི་བསམ་བློ་གཏོང་ཤེས་པ་དང་ཚོར་བ་ཡོད་པ། ལྟ་ཚུལ་ཡོད་པ། རང་དབང་ལ་དགའ་བ། དགའ་ཕྱོགས་ཡོད་པ། སློབ་མ་རེ་རེ་ནི་མི་རེ་རེ་ཡིན་པ་དང་། ཚེ་སྲོག་ལྡན་ཞིང་འགུལ་སྐྱོད་བྱེད་བཞིན་པའི་ཁེར་ཚུགས་ཀྱི་མི་རེ་རེ་ཡིན་པ་སྣང་མེད་དུ་བཏང་བ་མཐོང་ཐུབ། སློབ་ཁང་ནང་དུ་འཚོག་ཡོད་པའི་སློབ་མའི་ཚོགས“ལྡོག་ལྡོག་གཅིག”ལ་བལྟ་བ་ལས“ཁེར་ཚུགས”ཀྱི་མི་བུ་མང་པོས་གྲུབ་པ་ཚོར་གྱིན་མེད། སློབ་མ་ནི“གཞན་དབང་ཅན”དང“སྡུད་ལེན་མཁན།” “སྣོད”ཅིག་ཡིན་པ་དང་། སློབ་ཁྲིད་ཀྱི“ལྟེ་བ”ལ་སློབ་མ་མི་འཛིན་པར་དེ་ལས་ལྡོག་སྟེ་དགེ་རྒན་བཟུང་བ་རྟོགས་ཐུབ།
ང་ཚོའི་སློབ་གསོའི་ཁ་གཏད་ཡུལ་ནི་སྣོད་ཤི་བོ་ཞིག་ཡེ་ནས་མ་ཡིན་པར་དེ་ལས་ལྡོག་སྟེ་རྩེད་ མོ་རྩེ་བར་དགའ་ཞིང་དགོད་ལ་མོས་པའི་དགའ་སྡུག་ཆགས་ཞེན་ཅན་གྱི་ན་ཆུང་གཞོན་ནུའི་ཚོགས་ཡིན་པ་དང་དེ་དག་ནི་ཉིན་རེ་རེར་འཚར་ལོངས་འབྱུང་བཞིན་ཡོད་ལ་ལོ་རེ་རེར་མཐར་ཕྱིན་ནས་འགྲོ་བཞིན་ཡོད། དེ་བས་སློབ་གསོ་ཡང“འགུལ་མེད་ཞི་འཇགས”ཤིག་མ་ཡིན་པར་དེ་ལས་ལྡོག་སྟེ་འགྱུར་བའི་རང་བཞིན་ཅན་ཞིག་ཡིན། ང་ཚོའི་འགྲམ་དུ་ཡོང་བཞིན་པ་དང་ཁ་གྱེས་ནས་འགྲོ་བཞིན་པ་ཡོད་ཚད་ནི་དུས་མི་འདྲ་བའི་བྱིས་པ་དག་ཡིན་ཕྱིན་དེ་དག་ལ་གཅིག་མཐུན་གྱི་དགའ་ཕྱོགས་དང་གཅིག་མཐུན་གྱི་བསམ་ཚུལ། གཅིག་མཐུན་གྱི“སྤྲོ་བ”ཞིག་གཏན་ནས་ཡོད་མི་སྲིད། དེ་བས། ང་ཚོས་ཁྲིད་ཐབས་སྣ་གཅིག་གིས་ཡོད་ཚད་མཇུག་མི་རྫོགས་པར་ཉི་མ་རེ་རེའི་སློབ་ཐུན་རེ་རེའི་ཁྲིད་ཐབས་ནི་འགྱུར་བའི་རང་བཞིན་ཅན་ཞིག་ཡིན་དགོས་པ་མ་ཟད་ཁྱོད་ཀྱིས་སྒྲུབ་བཞིན་པ་ཡོད་ཚད་སློབ་མ“ལྟེ་བ”རུ་བཟུང་ནས་འཁོར་སྐྱོད་བྱེད་པའི་ཕྱོགས་ལ་བརྩོན་པར་རིགས། ང་ཚོས་སློབ་མ་ལ་རང་ཉིད་ཀྱིས་སློབ་སྦྱོང་བྱེད་པའི་རང་དབང་སྟེར་དགོས་པ་དང་རང་ཉིད་ཀྱིས་དངོས་སུ“ཉམས་སུ་མྱོང་བའི”དུས་ཚོད་སྟེར་དགོས་ལ། དགེ་རྒན་ལས་ཐོན་པའི“ཚོད་འཛིན”དང“གེགས་རྒྱ།” “དབང་གྲགས”ཉུང་དུ་བཏང་ནས་བྱིས་པ་རང་རང་གི“སྤྲོ་བ”ལྟར་རིག་པའི་གནས་ལ་ཞུགས་ན་ནི་སློབ་གསོའི་རྩ་དོན་དང་མཐུན་སྙམ།
གསུམ། ང་ཚོས་མི་སྐྱོང་དགོས་པ་ལས་མི་བཏུལ་མི་རུང་།
སྤྱིར་དགེ་རྒན་ཚོས་བྱ་གཞག་རླབས་ཆེན་ཞིག་སྒྲུབ་མི་དགོས་ཏེ། རང་རང་གི་ལས་གནས་ཀྱི་བྱ་བ་ལེགས་པོ་ཞིག་སྒྲུབ་པས་ཆོག་ཏེ། ང་ཚོས་དུས་རྒྱུན་སློབ་མ་རྣམས་ལ་སློབ་གྲྭའི་སྒྲིག་ལམ་ཁོ་ན་བཤད་ནས་འདུག་མི་རུང་ལ་སློབ་མ་སྒྲིག་གི་སྒྲོག་ལ་བཅིངས་ན་དེ་བས་ཀྱང་མི་རུང་། ཡིན་ཡང་། ང་ཚོས་དུས་རྒྱུན་སློབ་མ་རྣམས་ལ་སློབ་གྲྭའི་སྒྲིག་ལམ་གྱིས་སྐྲག་བསྐུར་ནས་སློབ་མའི་འགྲོ་འདུག་ལ་བཀག་རྒྱ་བཟོ་བ་དང། སློབ་ཁྲིད་སྐབས་སུ་ཡང་སློབ་གྲྭའི་སྒྲིག་ལམ་གྱི་འོག་ནས་ཐར་མེད་པས་སློབ་མའི་སེམས་ལ་བཙན་དང་དབང་གིས་བཙན་འཛུལ་བྱས་པས་སློབ་མ་ལ་རང་རང་གི་བསམ་བློ་དང་འདུ་ཤེས་མེད་པ་དང་། རང་གཤིས་མེད་པ་ཞིག་དང་རང་ཚུགས་མེད་པ་ཞིག བསམ་བློ་གཏོང་མི་ཕོད་པ་ཞིག རང་འདོད་ལྟར་བྱ་བ་སྒྲུབ་མི་ཕོད་པ། གཞན་གྱི་ཁ་ལེན་པ་དང་ཚིག་བརྩི་བའི་མི་ཞིག་ཏུ་གསོ་སྐྱོང་བྱས་པས། སློབ་སྦྱོང་བྱེད་སྐབས་ཀྱང་དེ་དང་འདྲ་བར་རང་གི་ལྟ་ཚུལ་མེད་པ། བསམ་གཞིགས་མི་གཏོང་བ། སྤྲོ་སྣང་མེད་པ། འཛུམ་མདངས་མེད་པ། དགོད་སྒྲ་མེད་པ། ཁ་གྲགས་པར་མི་དགའ་བ། ཀུ་རེ་བཤད་པར་མི་དགའ་བ། ལན་རྒྱག་མི་ཕོད་པ། ཕུགས་བསམ་མི་གསལ་བ། དྲི་བ་འདྲི་བར་མི་དགའ་བ། དོགས་པ་འཕེན་མི་ཕོད་པ། བགྲོ་གླེང་བྱེད་པར་མི་དགའ་བ། སྐད་མགོ་དམའ་བ་ཞིག་ཏུ་གྱུར་ཡོད་པས་ང་ཚོའི་སློབ་ཁྲིད་ལ་འབྲས་བུ་བཟང་བོ་ཞིག་འཐོབ་མི་སྲིད་ལ་མ་འོངས་པའི་མི་རབས་རྗེས་མ་ཡང་དེ་བཞིན་གཉོམ་ཆུང་དང་བག་འཁུམ་གྱི་མི་རིགས་ཤིག་ཡིན་སྲིད། ང་ཚོས་ཕྱིར་འདང་རེ་བརྒྱབ་ན་འདི་དག་ཡོད་ཚད་སློབ་གྲྭའི་ལམ་ལུགས་དང་སློབ་གསོའི་བྱེད་ཐབས་ལ་འབྲེལ་བ་གལ་ཆེན་ལྡན་པ་མ་ཟད་དགེ་རྒན་ལ་ཡང་འབྲེལ་བ་ཆེན་པོ་ཡོད། ང་ཚོ་ལ་སློབ་གྲྭའི་སྒྲིག་ལམ་བསྒྱུར་བའི་དབང་ཆ་མེད་ན་ང་ཚོ་རང་ཉིད་ཀྱི་མི་འདང་ས་བསྒྱུར་ཆོག་ཏེ། དགེ་རྒན་རང་སྟེང་གི་བསམ་བློ་མི་འདང་བ། ཆེད་ལས་ཆུ་ཚད་མི་འདང་བ། རིག་གནས་ཆུ་ཚད་མི་འདང་བ། སྙིང་སྟོབས་མི་འདང་བ། བྱམས་བརྩེ་མི་འདང་བ། ཀུན་སྤྱོད་མི་ལེགས་པ། བྱང་ཚད་དམའ་བ། རང་ཚུགས་མེད་པ། ཟེར་རྗེས་འབྲང་བ་སོགས་བསྒྱུར་ནས་མི་ཚད་ལྡན་ཞིག་ཏུ་གྱུར་ཚེ་ད་གཟོད་སློབ་མ་བསྐྱངས་ན་འབྲས་བུ་བཟང་བོ་ཞིག་འཐོབ་སྲིད། ང་ཚོས་སློབ་མ་རྣམས་ཀྱི་རང་སྒེར་གྱི་བསམ་ཚུལ་དཀོན་པོ་དང་། ལྷན་སྐྱེས་ཀྱི་ཤེས་རབ་རྣོན་པོ། སྐྲ་རྩེ་ན་འཕུར་བའི་རྣམ་རིག་གསོན་པོ། ཤུགས་དྲག་པའི་རེ་འདུན། ཁྱད་པར་ཅན་གྱི་སྤྲོ་བ། དོགས་སློང་གི་སྙིང་སྟོབས་སོགས་ལ་གཉའ་གནོན་དང་གེགས་བར་ཆད་སོགས་གཏན་ནས་གཏོང་མི་རུང་སྟེ། ང་ཚོའི་འོས་འགན་ནི་མི་འཇོན་ཐང་ལྡན་པ་ཞིག་གསོ་སྐྱོང་བྱེད་པ་ལས་མི་རེ་བ་ཅན་ཞིག་བཏུལ་ནས་སྡར་མ་ཞིག་ཏུ་བསྒྱུར་རྒྱུ་དེ་ཡེ་ནས་མ་ཡིན་ནོ།།
རྩོམ་སྒྲིག་པ། ཚེ་པེ། གཡུ་འཛོམས།


text:
རང་སྐྱོང་ལྗོངས་ཏང་ཨུད་རྒྱུན་ལས་ཨུ་ལྷན་གྱིས་ཚོགས་འདུ་གཙོ་སྐྱོང་གནང་བ། ཝུའུ་དབྱིང་ཅེས་གསུང་བཤད་གནང་བ།
ཚོགས་འདུའི་ཐོག་ཝུའུ་དབྱིང་ཅེས་རང་སྐྱོང་ལྗོངས་ཏང་ཨུད་རྒྱུན་ལས་ཨུ་ཡོན་ལྷན་ཁང་གི་མངགས་བཅོལ་ལྟར་གནང་བའི་ལས་དོན་སྙན་སྒྲོན་ཉན་པ་དང་གྲོས་བསྡུར་བྱས་པ་དང་འབྲེལ《ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ ཐག་བཅད་དེ། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་སྐྲུན་མགྱོགས་སུ་གཏོང་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་བསམ་འཆར》ལ་གྲོས་ཞིབ་བྱས་ནས་གྲོས་འཆམ་བྱུང་བ།
ཟླ་11ཚེས་6དང་7ཉིན་ཀྲུང་གོ་གུང་ཁྲན་ཏང་བོད་རང་སྐྱོང་ལྗོངས་སྐབས་དགུ་པའི་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གསུམ་པ་ལྷ་སར་འཚོགས་ཤིང་། འདི་ནི་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ཚོགས་ཆེན་ཐོག་སྙན་སྒྲོན་གནང་བའི་གནས་ཚུལ་ཡིན་པ།
ཟླ་11ཚེས་6དང་7ཉིན་ཀྲུང་གོ་གུང་ཁྲན་ཏང་བོད་རང་སྐྱོང་ལྗོངས་སྐབས་དགུ་པའི་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གསུམ་པ་ལྷ་སར་འཚོགས་ཤིང་། འདི་ནི་ཚོགས་ཆེན་གྱི་ཀྲུའུ་ཞི་སྡིངས་ཆ་ཡིན་པ།
རང་སྐྱོང་ལྗོངས་ཏང་ཨུད་སྐབས་དགུ་པའི་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གསུམ་པ་ཟླ་11ཚེས་6དང་7ཉིན་ལྷ་སར་འཚོགས་པ་རེད།
རང་སྐྱོང་ལྗོངས་ཏང་ཨུད་རྒྱུན་ལས་ཨུ་ལྷན་གྱིས་ཚོགས་འདུ་གཙོ་སྐྱོང་གནང་བ་དང་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་གསུང་བཤད་གནང་བ་རེད།
རང་སྐྱོང་ལྗོངས་ཀྱི་འགོ་ཁྲིད་བློ་བཟང་རྒྱལ་མཚན་དང་། ཆེ་དགྲ་ལྷ། ཏིང་ཡེ་ཤན། ཀྲོང་ཡན། ནོར་བུ་དོན་གྲུབ། བསྟན་ཁོ། ཝང་གཡུང་ཅུན། ཙེང་དབན་མིང་། ཅང་ཅེ། སྤེན་པ་བཀྲ་ཤིས། ཧོ་ཝུན་ཧའོ། པད་མ་དབང་འདུས་བཅས་ཚོགས་འདུར་ཕེབས་ཡོད་པ་རེད།
རང་སྐྱོང་ལྗོངས་ཏང་ཨུད་ཀྱི་ཨུ་ཡོན་དང་རྗེས་སྣོན་ཨུ་ཡོན་ཚོགས་འདུར་ཞུགས་ཡོད་པ་རེད།
ཚོགས་འདུའི་ཐོག་ཝུའུ་དབྱིང་ཅེས་རང་སྐྱོང་ལྗོངས་ཏང་ཨུད་རྒྱུན་ལས་ཨུ་ཡོན་ལྷན་ཁང་གི་མངགས་བཅོལ་ལྟར་གནང་བའི་ལས་དོན་སྙན་སྒྲོན་ཉན་པ་དང་གྲོས་བསྡུར་བྱས་པ་དང《ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་བཅད་དེ་ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་སྐྲུན་མགྱོགས་སུ་གཏོང་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་བསམ་འཆར》ལ་གྲོས་ཞིབ་བྱས་ནས་གྲོས་འཆམ་བྱུང་བ་རེད།
ཚོགས་འདུའི་ཐོག་རང་སྐྱོང་ལྗོངས་ཏང་ཨུད་རྒྱུན་ལས་ཨུ་ལྷན་གྱི་ལོ་གཅིག་རིང་གི་ལས་དོན་ལ་ཁས་ལེན་གང་ལེགས་བྱས་ཤིང་། རང་སྐྱོང་ལྗོངས་ཏང་གི་འཐུས་མི་ཚོགས་ཆེན་ཐེངས་དགུ་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བློ་བརྟན་འགྱུར་མེད་ཀྱི་འགོ་ཁྲིད་འོག་དང་སྐབས་རིམ་བྱུང་གི་རང་སྐྱོང་ལྗོངས་ཏང་ཨུད་ཚན་ཁག་གིས་བཏིང་པའི་ལས་ཀའི་རྨང་གཞི་བཟང་པོའི་ཐོག རང་སྐྱོང་ལྗོངས་ཏང་ཨུད་ཀྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ལག་བསྟར་དོན་འཁྱོལ་གཏིང་ཟབ་བྱེད་པ་དང་། སྤྱི་ཁྱབ་ཧྲུའུ་ཅིའི“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་ཀྱི་དགོངས་པ་གལ་ཆེན་དང་། “མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”པའི་མཛུབ་སྟོན་གལ་ཆེན། དེ་བཞིན་ལྷུན་རྩེ་རྫོང་ཡུལ་སྨད་ཤང་གི་མང་ཚོགས་ལ་སྤྲིངས་པའི་འཕྲིན་ལན་གལ་ཆེན་གྱི་དགོངས་དོན་བཅས་ལག་བསྟར་དོན་འཁྱོལ་གཏིང་ཟབ་བྱེད་པ། ཚོགས་ཆེན་བཅུ་དགུ་པའི་དགོངས་དོན་བསུ་བ་དང་ཞབས་ཞུ་དང་། སློབ་སྦྱོང་དྲིལ་བསྒྲགས་དང་ལག་བསྟར་དོན་འཁྱོལ་བྱ་རྒྱུ་གཙོ་རྐང་དུ་བྱས་ནས་ཏང་གིས་ཕྱོགས་ཡོངས་ལ་འགོ་འཁྲིད་རྒྱུར་ཤུགས་སྣོན་རྒྱག་པ། འཕེལ་རྒྱས་དང་། བརྟན་ལྷིང་། སྣོད་བཅུད་བཅས་ཀྱི“དོན་ཆེན་གསུམ”ལ་དམ་པོར་དམིགས་པ། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་དང་། ཡུན་རིང་འབད་འཐབ་བྱེད་པ། འགན་འཁྲི་ཁུར་ཕོད་པ། བྱས་རྗེས་འཇོག་ཐུབ་པ། ཤུགས་སྣོན་ཆད་མེད་རྒྱག་པ། སྙིང་རུས་བརྟན་འཁྱོངས་བཅས་བྱས་ཐོག་མི་རིགས་ཁག་གི་མང་ཚོགས་ལ་དམ་པོར་བརྟེན་ནས་ལས་དོན་ཁག་ལ་སྐུལ་འདེད་གཏོང་རྒྱུར་ཡར་རྒྱས་གསར་པ་བྱུང་ནས་དེ་བས་ལེགས་པའི་སྒོ་ནས་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་དང་དུས་རབས་གསར་པར་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད། རྨང་གཞི་བརྟན་པོ་ཞིག་བཏིང་བའི་ངོས་འཛིན་བྱས་པ་རེད།
ཚོགས་འདུའི་ཐོག་ཏང་གི་ཚོགས་ཆེན་བཅུ་དགུ་པ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་དུས་མཚམས་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པའི་འགག་རྩའི་དུས་མཚམས་སུ་འཚོགས་པའི་གལ་འགངས་ཤིན་ཏུ་ཆེ་བའི་ཚོགས་ཆེན་ཞིག་རེད། རང་སྐྱོང་ལྗོངས་ཏང་ཨུད་ཀྱིས་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དྲིལ་བསྒྲགས་ལག་བསྟར་བྱ་རྒྱུར་ཚད་མཐོའི་མཐོང་ཆེན་གྱིས་དེ་མིག་སྔ་དང་སླད་ཕྱིན་དུས་སྐབས་ཤིག་རིང་གི་ལྗོངས་ཡོངས་ཀྱི་ཆབ་སྲིད་ལས་འགན་ཨང་དང་པོར་བརྩིས་ནས་ཚོགས་འདུ་རབ་དང་རིམ་པ་འཚོགས་ཏེ་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་གོ་བ་གཏིང་ཟབ་ལེན་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དང་པོའི་ཐོག་གནང་བའི་གསུང་བཤད་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱེད་པ།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྐབས་བཅུ་དགུ་པའི་ཀྲུང་དབྱང་ཆབ་སྲིད་ཅུས་ཀྱི་ཚོགས་འདུ་དང་ཆབ་སྲིད་ཅུས་ཀྱི་མཉམ་སྡེབ་སློབ་སྦྱོང་ཐེངས་དང་པོའི་ཐོག་གནང་བའི་གསུང་བཤད་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བཅས་ཐད་ཕྱོགས་ཡོངས་ནས་བཀོད་སྒྲིག་གནང་བ་དང་འབྲེལ། བླང་བྱའང་ཁ་གསལ་བཏོན་གནང་བ་རེད། ལྗོངས་ཡོངས་ཀྱི་རིམ་ཁག་ཏང་རྩ་འཛུགས་དང་རྒྱ་ཆེའི་ཏང་ཡོན་ལས་བྱེད་པ་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་བ་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བློ་བརྟན་འགྱུར་མེད་ཀྱི་འགོ་ཁྲིད་འོག“འདུ་ཤེས་བཞི”བརྟན་པོ་འཛུགས་པ། ལྗོངས་ཏང་ཨུད་ཀྱི་བཀོད་སྒྲིག་གཞིར་བཟུང་། ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དྲིལ་བསྒྲགས་ལག་བསྟར་གྱི་ཚ་རླབས་ཤིག་མགྱོགས་མྱུར་འཕྱུར་བ་བྱེད་པ། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ། ཡུན་རིང་འབད་འཐབ་བཅས་བྱས་ནས་སློབ་སྦྱོང་དང་དྲིལ་བསྒྲགས་ཀྱི་བྱ་སྤྱོད་དངོས་ཀྱི་ཐོག་ནས་ང་ཚོས་ཏང་གི་སྲོག་ཤིང་དང་། དམག་དཔུང་གི་སྤྱི་ཁྱབ་བཀོད་འདོམས་པ། མི་དམངས་ཀྱི་གཙོ་འཛིན་བཅས་ལ་དགའ་གུས་ཚད་མེད་བྱེད་པ་མཚོན་པ་དང་། ལག་བསྟར་དང་དོན་འཁྱོལ་གྱི་གྲུབ་འབྲས་དངོས་ཀྱི་ཐོག་ནས་སྤྱི་ཁྱབ་ཧྲུའུ་ཅིས་བོད་ཀྱི་མི་རིགས་ཁག་གི་ལས་བྱེད་མང་ཚོགས་ལ་ཐུགས་ཁུར་ཟབ་མོ་གནང་བར་དྲིན་ལན་འཇལ་དགོས་ཞེས་བསྟན་པ་རེད།
གཅིག་ནས་ཚོགས་ཆེན་བཅུ་དགུ་པའི་ཐོག་གཏན་འཁེལ་གནང་བའི་དགོངས་པ་གལ་ཆེན་དང་། ལྟ་བ་གལ་ཆེན། ཆོད་གཏམ་གལ་ཆེན། བྱ་ཐབས་གལ་ཆེན་བཅས་ཁོང་དུ་བརྟན་པོར་ཆུད་པ་བྱས་ནས་ལག་བསྟར་དོན་འཁྱོལ་བྱེད་པའི་རང་རྟོགས་རང་བཞིན་དང་འགྱུར་མེད་རང་བཞིན་ཆེ་རུ་ཏན་ཏིག་གཏོང་དགོས། སྤྱི་ཡོངས་ཁོང་དུ་ཆུད་པ་དང་ཕྱོགས་ཡོངས་དང་ཆ་ལག་ཚང་བ་བྱེད་དགོས་ལ། གཙོ་གནད་མངོན་གསལ་དོད་པོ་དང་འགག་རྩར་དམ་འཛིན་གྱིས་ཤུགས་རྒྱག་གཞི་དེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་ཏང་གིས་ངེས་པར་དུ་ཡུན་རིང་མཐའ་འཁྱོངས་བྱེད་དགོས་པའི་མཛུབ་ཁྲིད་བསམ་བློ་ཡིན་པའི་ཐོག་དམིགས་པ་དང་། ལོ་ལྔའི་རིང་ཏང་དང་རྒྱལ་ཁབ་ཀྱི་བྱ་གཞག་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་ལོ་རྒྱུས་རང་བཞིན་གྱི་འཕོ་འགྱུར་བྱུང་བའི་ཐོག་དམིགས་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོ་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་དང་དོ་མི་སྙོམས་པ་དང་འཐུས་སྒོ་མི་ཚང་བའི་འཕེལ་རྒྱས་དབར་གྱི་འགལ་བར་འགྱུར་བ་སོགས་ཀྱི་ཆོད་གཏམ་གལ་ཆེན་གྱི་ཤུགས་རྐྱེན་ཟབ་མོའི་ཐོག་དམིགས་པ། ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱེད་པའི་ཐོག་དམིགས་པ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་སྐབས་གསར་པའི་ཀྲུང་དབྱང་འགོ་ཁྲིད་མཉམ་སྡེབ་ནི་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་བརྩི་བཀུར་དང་ཡིད་ཆེས་ཐོབ་པའི་འགོ་ཁྲིད་མཉམ་སྡེབ་ཡིན་པའི་ཐོག་དམིགས་པ། སྤྱི་ཁྱབ་ཧྲུའུ་ཅི་ཞི་ཅིན་ཕིང་ནི་ཏང་ཡོངས་ཀྱིས་བརྩི་བཀུར་ཞུ་བ་དང་། མི་དམངས་ཀྱིས་གུས་བཀུར་ཞུ་བ། ཏང་གི་གཙོ་འཛིན་བསྙོན་མེད་ཅིག་ཡིན་པའི་ཐོག་དམིགས་པ་བཅས་བྱེད་དགོས། ཚོགས་ཆེན་གྱི་བརྗོད་དོན་གཙོ་བོར་གོ་བ་གཏིང་ཟབ་ལེན་པ་དང་། ཞི་ཅིན་ཕིང་གི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་ལོ་རྒྱུས་ཀྱི་གནས་བབ་དང་ཕུན་སུམ་ཚོགས་པའི་ནང་དོན་ལ་གོ་བ་གཏིང་ཟབ་ལེན་པ། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཏང་དང་རྒྱལ་ཁབ་ཀྱི་བྱ་གཞག་ལ་བྱུང་བའི་ལོ་རྒྱུས་རང་བཞིན་གྱི་འཕོ་འགྱུར་ལ་གོ་བ་གཏིང་ཟབ་ལེན་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པར་སླེབས་པར་གོ་བ་གཏིང་ཟབ་ལེན་པ། རང་རྒྱལ་གྱི་སྤྱི་ཚོགས་འགལ་ཟླ་གཙོ་བོའི་འགྱུར་ལྡོག་ལ་གོ་བ་གཏིང་ཟབ་ལེན་པ། དུས་རབས་གསར་པའི་ཀྲུང་གོ་གུང་ཁྲན་ཏང་གི་ལོ་རྒྱུས་ཀྱི་འགན་འཁྲིར་གོ་བ་གཏིང་ཟབ་ལེན་པ། ལོ་བརྒྱ་དང་པོའི་འབད་འཐབ་དམིགས་ཚད་མངོན་འགྱུར་དང་ལོ་བརྒྱ་གཉིས་པའི་འབད་འཐབ་དམིགས་ཚད་ཀྱི་ཕྱོགས་སུ་དཔུང་སྐྱོད་བྱ་རྒྱུར་གོ་བ་གཏིང་ཟབ་ལེན་པ། “ཕྱོགས་ལྔ་གཞི་གཅིག”གི་འཐབ་ཇུས་བཀོད་སྒྲིག་ལ་གོ་བ་གཏིང་ཟབ་ལེན་པ། ཕྱོགས་ཡོངས་ནས་ཏང་ནན་པོས་སྐྱོང་བའི་སྤྱིའི་བླང་བྱ་དང་ལས་འགན་གཙོ་བོར་གོ་བ་གཏིང་ཟབ་ལེན་པ། ཏང་གི་སྒྲིག་ཡིག་བཟོ་བཅོས་འཆར་ཟིན་གྱི་ནང་དོན་གསར་པར་གོ་བ་གཏིང་ཟབ་ལེན་པ་བཅས་བྱས་ནས་གསལ་པོར་ཤེས་པ་དང་། མཐར་ཕྱིན་པ་ཤེས་པ། ཏན་ཏིག་དོན་འཁྱོལ་བཅས་ཀྱི་ཐད་གཞོལ་བ་དང་། འཕེལ་རྒྱས་དང་། བརྟན་ལྷིང་། སྣོད་བཅུད་བཅས་ཀྱི་ཐད་བྱ་ཐབས་དངོས་འདོན་པ། ཏང་གཅེས་དང་། ཏང་ཆེད། ཏང་སྲུང་བཅས་ཀྱི་ཐད་བྱ་སྤྱོད་མངོན་ཏེ་མི་རིགས་ཁག་གི་ལས་བྱེད་མང་ཚོགས་ཀྱི་བསམ་བློ་ཚོགས་ཆེན་བཅུ་དགུ་པའི་དགོངས་དོན་ཐོག་གཅིག་གྱུར་ཡོང་བ་དང་སྟོབས་ཤུགས་ཚོགས་ཆེན་བཅུ་དགུ་པའི་ནང་གཏན་འཁེལ་བྱས་པའི་ལས་འགན་ཁག་ཐོག་གཅིག་སྒྲིལ་ཏན་ཏིག་ཡོང་བ་བྱེད་དགོས།


text:
རྩོམ་པ་པོ། དགེ་བཤེས་བསྟན་འཛིན་སྦྱིན་པ།
རང་རེ་བོད་ཀྱི་གོམས་གཤིས་སམ་ལུགས་སྲོལ་མ་བཅོས་པ་ཞིག་སྟེ། བླ་མ་དང་སློབ་དཔོན་སོགས་སྐྱབས་གནས་ཀྱི་འོས་སུ་གྱུར་པ་རྣམས་དད་ལྡན་པ་གང་ཞིག་གིས་ཐོག་མར་མཇལ་ཚེ། ལུས་ཀྱི་གུས་ལུགས་ལྔ་ཡིས་སྒོ་ནས་མཇལ་བ་ཡིན། ཚུལ་ནི་རྐང་པ་གཉིས། ལག་པ་གཉིས། མགོ་ཡི་ཐོད་པ་དང་ལྔ་ས་ལ་གཏུག་སྟེ་ཡར་ལང་མར་ཕབ་ཐེངས་གསུམ་རེ་བྱས་མཐར། ལུས་གུག ལག་གཉིས་ཐལ་མོ་སྦྱར་ནས་མཇལ་དར་དང་དད་རྫས་གང་ཡོད་མདུན་དུ་བཞག་སྟེ་ཕྱག་དབང་ཞུ་བའི་སྲོལ་ཡོད་པ་ནི་དད་ལྡན་པ་ཕལ་ཆེར་གྱིས་ཆེད་སྦྱོང་མི་དགོས་པར་རང་ཤུགས་སུ་ཤེས་བཞིན་ཡོད། དེ་ནི་ཆོས་ལུགས་དད་གུས་གྱི་ལུགས་སྲོལ་དེ་ཉིད་ཕ་ཚ་བུ་རབས་ཀྱིས་རྒྱུན་བསྐྱངས་བྱས་པའི་གུས་ལུགས་ད་བར་མ་ཉམས་པར་རང་སོར་གནས་ཐུབ་པའི་དོན་ཞིག་རེད་འདོད། ཚུལ་འདི་ནི་སྐྱབས་ཡུལ་མཆོག་གྱུར་རྣམས་ལ་ཆེ་མཐོང་དང་བཀུར་བསྟི་ཞུ་ཚུལ་ཞིག་ལས་རྨོངས་དད་ཞེས་རྒྱུ་མཚན་མེད་པའི་གུས་ལུགས་སམ། ཡང་ན་ཚུལ་འཆོས་ཀྱི་གར་འཁྲབ་སྟངས་ཤིག་ག་ལ་ཡིན་ཏེ་མིན་ནོ།། དེ་ནི་ཆོས་ལུགས་ཀྱི་གུས་བཏུད་ཞུ་ཚུལ་ཞིག་སྟེ། མདོ་གཡུང་དྲུང་ཀློང་རྒྱས་ནང་ཕྲིན་ལས་བཅོ་བརྒྱད་ཀྱི་དོན་བསྟན་པ་ལས་བཅུ་པ་སླད་མའི་སེམས་ཅན་རྣམས་ལ་དཔེར་བསྟན་པའི་ཕྲིན་ལས་ཀྱི་དོན་བསྟན་པའི་སྐབས་སུ། “བདེ་བར་གཤེགས་པ་མ་ལུས་ཐམས་ཅད་ལ། །བདག་ལུས་སྟོང་གསུམ་རྡུལ་དུ་དམིགས་ནས་ནི། །མགོ་དང་ལག་དང་རྐང་པའི་པུས་མོ་དང་། །ཡན་ལག་སྨད་ལྔ་ས་ལ་རབ་བཙུག་ནས། །བདེ་བར་གཤེགས་པ་རྣམས་ལ་ཕྱག་འཚལ་ལོ། །ལུས་ཀྱིས་ཕྱག་བགྱིས་ཡན་ལག་ལྔ་ཆར་བཏུད། །ངག་གིས་ཕྱག་བགྱིས་སྤྲོ་བའི་དབྱངས་དང་བཅས། །ཡིད་ཀྱིས་ཕྱག་བགྱིས་དགའ་རབ་མཆོག་ཏུ་བསྐྱེད། །ལུས་ངག་ཡིད་གསུམ་གུས་པས་ཕྱག་འཚལ་བས། །ཁྱེད་ཀྱིས་ཐུགས་རྗེས་ཀུན་ཀྱང་བཟུང་དུ་གསོལ།།” ཞེས་བདག་གིས་ལུས་ངག་ཡིད་གསུམ་གྱི་སྒོ་ནས་ཕྱག་འཚལ་བའི་གུས་ལུགས་དང་རྣམ་འགྱུར་ཇི་ལྟར་དགོས་པ་དང་། སྐྱབས་ཡུལ་རྣམས་ལ་འདོད་པའི་རེ་ལྟོས་ཇི་ལྟར་འཆའ་བ་བཅས་གསལ་བར་བསྟན་པ་ཡིན། མདོར་ན་བདག་རྒྱུད་ཀྱི་ཉོན་མོངས་སྡིག་སྒྲིབ་རྣམས་ལུས་ངག་ཡིད་གསུམ་གྱི་བྱེད་ཐབས་དང་བདེ་བར་གཤེགས་པའམ་བླ་མའི་ཐུགས་རྗེ་ལ་བརྟེན་ནས་གཙང་སེལ་བྱེད་པའམ་ཕར་ཕྱག་པ་དང་། མཆོག་ཐུན་གྱི་དངོས་གྲུབ་རྣམས་རང་རྒྱུད་ལ་ཚུར་ཐོབ་པའམ་འཚལ་བའི་དོན་ལ་ཕྱག་འཚལ་ཞེས་བརྗོད། འདིར་དཔེ་མཚོན་ཙམ་དུ་དྲངས་པ་ལས་ཕྱག་གི་གོ་དོན་ཞིབ་ཅིང་རྒྱས་པ་མདོ་སྔགས་ཀྱི་གཞུང་ཕལ་ཆེར་དང་དམིགས་བསལ་སྔོན་འགྲོ་ཐམས་ཅད་ཀྱི་སྐབས་སུ་ཁྲིད་རིམ་དང་བཅས་པ་ཞིབ་རྒྱས་སུ་ཡོད་པས་འདིར་བཤད་པ་བསྐྱུངས་སོ།།
དད་པ་ཡོད་དགོས།
དེ་ཡང་ཕྱག་དབང་ཞུ་བར་ཞུ་བ་པོ་རང་ཉིད་ཀྱིས་ངེས་པར་དུ་ཤེས་དགོས་པ་ནི་ལུས་ཀྱི་གུས་ཚུལ་ཙམ་མ་ཡིན་པར་སེམས་ཀྱིས་དད་པ་ཞེས་པ་དེ་དྲན་དགོས་པ་གལ་ཆེ་ལ་དད་པ་དྲན་པར་དད་པའི་ངོ་བོ་ཤེས་དགོས། དད་པའི་ངོ་བོ་ནི་ཡུལ་ལ་མོས་པས་བློ་གཏད་པ་ཞེས་བཀའ་ལུང་དུ་མ་ནས་བཤད་བཀྲོལ་མཛད་ཡོད་པ་ལྟར། འདིར་ཡུལ་གང་ཞིག་ལ་བློ་གཏད་པ་ཙམ་གྱིས་མི་འགྲིགས་པར་ཡུལ་ཁྱད་པར་ཅན་ལ་མོས་པའི་སྒོ་ནས་ཡིད་ཆེས་པའམ་བློ་གཏད་དགོས། སྤྱིར་ན་ཁྱོད་ཀྱིས་ཡུལ་གང་ཞིག་ལ་ཡིད་ཆེས་ཡོད་ན་དེ་ལ་སེམས་ཀྱི་དད་པ་ཡང་མཉམ་དུ་སྐྱེས་ནས་ཡོད། གལ་སྲིད་ཡུལ་དེར་ཡིད་ཆེས་མེད་ན་བསྒྲུབ་བྱའི་ལས་དོན་གང་ཞིག་ཡིན་ཀྱང་དོན་ཐོག་ཏུ་འཁྱོལ་དཀའ་ཞིང་ཕན་ཚུན་དོག་པའི་འཆིང་རྒྱ་ལས་སྒྲོལ་མི་ཐུབ་པ་དང་། ལས་དོན་རྣམས་ཀྱང་བར་ཆོད་ཀྱི་རྐྱེན་ཁར་འཆོར་ནས་འབྲས་བུ་གྲུབ་པའི་དུས་སུ་སླེབས་མི་ཐུབ་པ་ལྟར་དཀོན་མཆོག་ལ་དད་པ་མེད་ན་དཀོན་མཆོག་ལ་གུས་ལུགས་ཇི་ལྟར་བྱས་ཀྱང་དོན་མེད། དེ་ཡང་། མ་རྒྱུད་ཐར་ལམ་འགྲེལ་ ༼ཕྱི་པར།༧༨༢༽ ལས། “ངོ་མཚར་གྱི་གདམས་པ་ཕ་ལ་ཡོད་ཀྱང་བུས་མི་ལོན།” ཞེས་ལུང་དེ་ཙམ་གྱིས་གོ་དོན་ཤེས་ཐུབ་པ་ཡིན། དད་པ་དགོས་པའི་རྒྱུ་མཚན་ནི་ངས་ཁྱོད་ལ་ཡིད་ཆེས་ཡོད་ན་ཁྱོད་ཀྱིས་ཀྱང་ངའི་བྱ་བ་ལེགས་ཉེས་གང་ལ་ལམ་སྟོན་དང་། གཞོགས་འདེགས་ཡོད་ལ་ངས་ཀྱང་ལམ་དེ་ལ་བརྒྱུད་ནས་ཕྱིན་པ་ཡིན་ན་མཐར་ཐུག་གི་བསྒྲོད་གནས་སུ་སླེབས་ཐུབ་པ་ལྟར་དཀོན་མཆོག་ལ་དད་པས་བཀུར་ན་ཡོན་ཏན་དུ་མའི་སྣ་འདྲེན་ཏེ་རང་ཉིད་ཐར་པའི་ལམ་སྒོར་འཇུག་ཐུབ་པ་ཡིན་ནོ། །འདིར་བསྟན་གྱི་ཡུལ་ཁྱད་པར་ཅན་ཞེས་པ་ནི། སྐྱབས་གནས་དཀོན་མཆོག་གསུམ་མམ་ཡུལ་མཆོག་གནས་བཞི་ལ་བརྗོད་པ་ཡིན།
དཀོན་མཆོག་གི་ངོ་བོ་ངོས་འཛིན་ཤེས་དགོས།
དེས་ན་དད་པ་ལ་བརྟེན་ནས་དཀོན་མཆོག་ངོ་ཤེས་དགོས། དཀོན་མཆོག་ངོ་ཤེས་ཞེས་པ་ནི་དཀོན་མཆོག་གསུམ་འབོད་ཤེས་པ་དང་གྲངས་འདྲེན་ཤེས་པ་ཙམ་ལ་མི་འཇོག་པར་དཀོན་མཆོག་ནི་མཁྱེན་བརྩེ་ནུས་གསུམ་གྱི་ཡོན་ཏན་ལྡན་ཞིང་ཕྱི་ནང་གི་བར་ཆོད་ཐམས་ཅད་བསལ་ཐུབ་པའི་མཐུ་སྟོབས་དང་། ཡོན་ཏན་ཅན་ཞིག་ཡིན་པ་ཧ་གོ་བ་དང་ངོས་འཛིན་ཤེས་དགོས། དེ་ལྟར་དཀོན་མཆོག་ནི་རང་གི་སྐྱོབ་དང་མགོན་གྱི་དཔུང་གཉེན་དུ་བཞུགས་པར་གསོལ་བ་གདབ་སྟེ་ཁྱེད་ཤེས་ཀྱི་བློ་ངེས་པ་ཅན་ཞིག་ནམ་གཏད་ཐུབ་པའི་ཚེ་ཁྱོད་ཀྱི་རྒྱུད་ལ་དད་པའི་གཞི་རྐང་ཚུགས་ཏེ་སྐྱབས་འགྲོ་ཡང་རང་རྒྱུད་ལ་སྐྱེས་པ་ཡིན། སྐྱབས་འགྲོ་རང་རྒྱུད་ལ་མ་སྐྱེས་ན་དཀོན་མཆོག་ལ་དད་མདོག་ཇི་ལྟར་བྱས་ཀྱང་གཡུལ་ངོའི་ངོ་དགའ་དང་འདྲ་སྟེ། སྡུག་བསྔལ་གྱི་འཇིགས་པའི་དཔུང་ལས་རྣམ་པར་རྒྱལ་མི་ནུས། །རྒྱུད་ལས།༼བཀའ་ལུང་རྒྱ་མཚོ་ནས་དྲངས།༽ “སྐྱབས་མཆོག་གཏིང་ནས་བློ་ལ་མ་ཤར་ན། །ཚིག་གི་ཕྲེང་བ་བར་ཆོད་ཁ་འདྲེན་ཡིན།།” ཞེས་པའི་ལུང་དེ་ཙམ་གྱིས་གོ་ནུས་པ་ཡིན། དགེ་སྦྱོར་བསྒྲུབ་པའི་ཚུལ་ཇི་ལྟར་བཟུང་ཡང་དད་པ་དང་སྐྱབས་འགྲོས་རྒྱུད་སྐུལ་ཏེ་རང་གི་བསྒྲུབ་བྱ་ལག་ཏུ་ལེན་པའི་ལམ་མ་ནོར་བ་སེམས་བསྐྱེད་ཀྱི་གཞི་བཟུང་དགོས་པ་གལ་ཆེ། དེ་ཡང་སེམས་བསྐྱེད་པ་མི་གཙོ་སྐྱེས་པ་གཙོ་ཟེར་བ་ལྟར་སེམས་བསྐྱེད་བཅོས་མ་མ་ཡིན་པ་གཤའ་མ་ཞིག་རྒྱུད་ལ་སྐྱེད་དགོས། དེས་ན་ཚད་མེད་རྣམ་པ་བཞིའི་སྒོ་ནས་རང་གཞན་སེམས་ཅན་ཐམས་ཅད་བླ་མེད་རྫོགས་པའི་བྱང་ཆུབ་ལ་འགོད་འདོད་དམ་ཐོབ་འདོད་ཀྱི་བློ་བཅོས་མ་མ་ཡིན་པ་ནི་སེམས་བསྐྱེད་ཀྱི་གོ་དོན་ཡིན་པས་དེ་ལ་ཡིད་ཁུར་ངེས་པར་བྱ་དགོས། ལུང་གིས་བསྒྲུབས་པ་ནི་མདོ་ལས།༼བཀའ་ལུང་རྒྱ་མཚོ་ནས་དྲངས།༽“སྤྱིར་ན་རྒྱུ་འབྲས་བོན་རྣམས་ལ། །སེམས་བསྐྱེད་གཞི་མ་མེད་པ་ན། །གང་ཡང་རྒྱུ་ཡིས་འབྲས་མི་ཚོལ། །དོན་དམ་རྙེད་པ་ག་ལ་འགྱུར།།” ཞེས་སོ། །
སྐབས་འདིར་གླེང་བྱ་གཙོ་བོ་དད་ལྡན་པ་གང་ཞིག་གིས་ཕྱག་གི་དབང་ཞུ་བའི་སྐོར་ཡིན་པས་ཕྱག་གི་དབང་ཞུ་བར་ཞུ་བ་པོ་རང་ཉིད་ལ་ཚང་དགོས་པའི་སྔོན་འགྲོའི་ཆ་རྐྱེན་དུ་བཤད་མ་ཐག་པའི་དད་པ་དང་། སྐྱབས་འགྲོ་སེམས་བསྐྱེད་ཀྱི་སྡོམ་པ་ཙམ་ཞིག་ངེས་པར་དུ་ཡོད་དགོས་ཏེ། མདོ་ལས།༼ཕར་ཕྱིན་སྐབས་དང་པོའི་ནང་གི་མདོ་ལུང་།༽སྡོམ་པ་སྣ་གཅིག་མ་བསྲུང་བར། །སྟོན་པ་ངའི་འཁོར་དུ་མི་གཏོགས་སོ། །ཞེས་གསུངས་སོ། །འདི་ལྟ་བུའི་སྒོ་གསུམ་གྱིས་བྱ་བ་བྱེད་ཚུལ་ནི་རང་རེ་བོད་ཀྱི་ཆོས་ལུགས་ཀྱི་ཉམས་ལེན་ལག་ཏུ་ལེན་ཐབས་ཞིག་ཡིན་པས་སེམས་ཀྱི་དག་སྣང་གི་སྒོ་ནས་བསྒྲུབ་དགོས་པ་ཞིག་ཀྱང་ཡིན། གལ་སྲིད་ཁྱོད་ལ་དད་པ་དང་དག་སྣང་མེད་ན་དཀོན་མཆོག་ཁས་ལེན་མི་ཐུབ་ལ་དཀོན་མཆོག་ལ་དེ་བས་ཀྱང་རེ་ལྟོས་ཞུ་མི་སྲིད་པ་དང་ཕྱག་གི་དབང་ཞུ་བའི་དགོས་པ་དང་གོ་དོན་ཡང་ཅི་ལ་ཡོད་དེ་མེད་དོ། །
ཕྱག་དབང་བསྐུར་ཐབས།
ཕྱག་དབང་ཞུ་བའི་ལུགས་སྲོལ་གྱི་བྱུང་བའི་ཁུངས་ནི། སྙན་རྒྱུད་ལྡེ་མིག་དགུ་སྐོར་༼ག༽ལྡེབ་༥༢ནས། “ཨ་ཨཱོྃ་ཧཱུྃ་རྃ་ཛ། ཐོ་ཡེ་གེ་ཙོ་རག་ཤ་ཧྲིག་ནན་དུལ་ཤག” ཅེས་དང་། “དང་པོ་སེམས་བསྐྱེད་ཚིག་བརྗོད་བསམ། །ཐོ་ཡེ་གེ་ཙོས་བར་ཆོད་བསལ། །གཡུང་དྲུང་གནས་བཞིར་སྐྱབས་གསོལ་ནས། །དཔོན་གསས་རྣམས་ལ་མཁྱེན་པ་གསོལ། །སོར་མོ་ལྔ་ཡི་རྩེ་མོ་ལ། །དཔའ་བོ་འབྲུ་ལྔའི་ས་བོན་ལས། །ལྷ་ལྔ་རིག་སྟོབས་ཡེ་ཤེས་བསྐྱེད། །བདག་དང་སློབ་མ་རྩེར་ཆིབ་པར། །དབང་བསྐུར་བྱིན་གྱིས་རླབས་པར་བྱའོ།།” ཞེས་པ་ནས། “ཨ་ཨཱོྃ་ཧཱུྃ་རྃ་ཛ་སད་སལེ་ལྷན་ནེ་འདུ།” ཞེས་པའི་བར་ཚིག་བཤད་སྔགས་དང་སྦྲེལ་ནས་གསུངས་འདུག་པས། དེ་དག་གི་གོ་དོན་ནི་དབང་སྐུར་བ་པོ་དཔོན་གསས་རང་ཉིད་ཀྱིས་ལུས་ངག་ཡིད་གསུམ་གྱི་སྒོ་ནས་དབང་ཇི་ལྟར་བསྐུར་དགོས་པའི་ཚུལ་བསྟན་པ་ཡིན། ལས་ཚོགས་ཇི་འདྲ་ཞིག་ལ་འཇུག་དགོས་ཚེ་ཐོག་མར་ལས་ཚོགས་དེར་བར་ཆོད་བྱེད་པའི་གེགས་རྐྱེན་རྣམས་ངོ་ཤེས་ན་དང་པོ་ཉིད་ནས་བསལ་དགོས་པ་ཞིག་ཡིན་སྟབས་འདིར་ཡང་ཐོག་མར་མཚན་ལྡན་གྱི་བླ་མ་དེས་ཐོ་ཡེ་གེ་ཙོ་ཞེས་སྔགས་ཚིག་དང་ཉུང་དཀར་ཏིང་ངེ་འཛིན་བཅས་སྦྲགས་ཏེ་སློབ་མའི་ལུས་ངག་ཡིད་གསུམ་ལ་བར་ཆོད་བྱེད་པའི་ཕྱི་ནང་གསང་གསུམ་གྱི་དགྲ་རྣམས་ཕར་མཐར་བསྐྲད། དེ་རྗེས་སྔོན་འགྲོ་སེམས་བསྐྱེད་དམ་པས་གཞི་བཟུང་སྟེ་སློབ་མའི་གཙོར་བྱས་འགྲོ་དྲུག་གི་སེམས་ཅན་རྣམས་དམིགས་ཡུལ་དུ་བཟུང་ཞིང་ངག་གིས་“ཇི་ལྟར་རྒྱལ་བ་འཕགས་པ་”སོགས་སེམས་བསྐྱེད་པའི་ཚིག་བཤད་ཆོ་ག་བརྗོད། འཁོར་གྱི་སློབ་མ་ལའང་སྐྱབས་སེམས་ཀྱི་སྡོམ་པ་ཡིད་ལ་དྲན་དུ་བཅུགས་པའམ་གསལ་འདེབས་པར་བྱ། དེ་ནས་ཕྱག་དབང་གནང་པ་པོས་ཕྱག་གཡས་པའི་མཐེ་བོང་ནས་རིམ་བཞིན་སོར་མོ་ལྔ་ཡི་རྩེ་མོར་དཔའ་བོ་འབྲུ་ལྔ་སྟེ་ཨ་ཨཱོྃ་ཧཱུྃ་རྃ་ཛ་བསྐྱེད། དེ་འོད་དུ་ཞུ་བ་ལས་ཨ་ལས་ལྷ་ཀུན་སྣང་ཁྱབ་པ། ཨཱོྃ་ལས་གསལ་བ་རང་འབྱུང་། ཧཱུྃ་ལས་དགེ་ལྷ་གར་ཕྱུག རྃ་ལས་བྱེ་བྲག་དངོས་མེད། ཛ་ལས་དགའ་བ་དོན་གྲུབ་དང་ལྔ་རུ་གནས་གྱུར་པར་བསམ། དེ་ཡང་སོར་མོའི་གནས་རྣམས་ནི་རིགས་ལྔའི་ཞིང་ཁམས་སྟེ། དབུས་དང་། ཤར། བྱང་། ནུབ། ལྷོ་བཅས་ཞིང་ཁམས་རྣམ་པར་དག་པ་རུ་གསལ་གདབ་སྟེ་ལྷ་དེ་རྣམས་གཙོ་འཁོར་དང་བཅས་དེ་རུ་བཞུགས་པར་བསྒོམ། དེ་ཡང་རྒྱུད་ཏིང་མུར་གཡུ་རྩེ་༼ལྷ་སྲས་པར་མ་བཀའ་འགྱུར་སྔགས་སྡེ་ པོད་ཨང་༼༡༥༡༽ལྡེབ་༼༤༥༽ནས། “རག་པར་བསྐྱེད་པའི་ལྷ་ཚོགས་ཡང་། །རྒྱུ་ལུས་བེམ་པོ་མ་ཡིན་ཆོ་འཕྲུལ་འོད་ཀྱི་གཟུགས།། འཇིགས་དང་དབལ་མེད་མ་ཡིན་ཁྲོ་གཏུམ་འབར་བའི་དབལ། །ཕན་མེད་གནོད་མེད་མ་ཡིན་མཁྱེན་བརྩེ་སྟོབས་དང་ལྡན།།” ཞེས་ཁྲོ་བོའི་ལྷ་ཚོགས་ཀྱི་ངོ་བོ་ཇི་ལྟར་ཡིན་པའི་ཚུལ་གསུངས་པ་ལྟར་རིགས་ལྔའི་ལྷ་ཚོགས་འདི་རྣམས་ཀྱང་རྟོག་འཛིན་དམ་པོས་བཟུང་བའི་གདོས་བཅས་ཤ་ཁྲག་གི་གཟུགས་ཅན་ནམ་ས་རྡོ་རི་བྲག་གི་རྣམ་ཅན་ལྟ་བུ་ནི་མི་སེམས་ཏེ། སྐུ་ལོངས་སྤྱོད་རྫོགས་སྐུའི་རྣམ་ཅན་ཞི་བ་ཞལ་གཅིག་ཕྱག་གཉིས་རིགས་ཀྱི་ཁ་དོག་དང་ལྡན་པ། སྟོབས་༼བྱམས་པ། སྦྱིན་པ། ཡེ་ཤེས། ཞི་བ། ཡངས་པ་ཆེན་པོའི་སྟོབས་སོ།།༽དང་ཡེ་ཤེས་༼སྟོང་ཉིད། མཉམ་ཉིད། མེ་ལོང་། སོར་རྟོགས། བྱ་གྲུབ་ཀྱི་ཡེ་ཤེས་དང་ལྔའོ།།༽ཀྱིས་ཡོངས་སུ་ཕྱུག་པའི་སྟོང་གཟུགས་ཕྱག་རྒྱ་ཆེན་པོའི་བདག་ཉིད་ཅན་ཞིག་ཡིན་ནོ། །བླ་མས་དེ་འདྲའི་དམིགས་རིམ་དང་ལྡན་པའི་སྒོ་ནས་སློབ་མའི་མགོ་ཐོག་ཏུ་ཕྱག་བཞག་པས། བླ་མའི་ཕྱག་སོར་ལ་བསྒོམ་པའི་ལྷ་སྐུ་རིགས་སྟོབས་ཡེ་ཤེས་ཀྱི་བདག་ཉིད་དེ་ཉིད་སློབ་མའི་ལུས་ངག་ཡིད་གསུམ་ལ་ཐིམས་པ་དང་། དེ་མ་ཐག་སློབ་མ་ཉིད་ཀྱང་བླ་མའི་ཇི་ལྟར་བསྐྱེད་པའི་ལྷ་སྐུ་རིགས་སྟོབས་ཡེ་ཤེས་དེ་དག་དང་གཉིས་མེད་གཅིག་གི་བདག་ཉིད་དུ་གྱུར་པར་བསམ། སྐབས་འདིར་བླ་མས་ལྷ་སྐུ་རིགས་སྟོབས་ཡེ་ཤེས་བསྐྱེད་པའི་སྔགས་དང་ཚིག་བཤད་ཀྱང་ལྷན་དུ་བསྒྲགས་དགོས་པས་སྔགས་ཚིག་རྣམས་གཤམ་ནས་རིམ་བཞིན་འདྲེན་པར་འདོད། དེ་ལྟ་བུའི་བསྐྱེད་བསྒོམ་གྱི་དམིགས་རིམ་དང་འབྲེལ་བའི་དབང་བསྐུར་བ་ནི་གོང་དུ་དྲངས་པའི་ལུང་ལས་“བདག་དང་སློབ་མ་རྩེར་ཆིབ་”ཅེས་པ་དང་། “དབང་བསྐུར་བྱིན་གྱིས་རློབས་”ཞེས་པའི་གོ་དོན་ཚང་བ་ཡིན་པར་འདོད། ངག་གིས་བཟླ་བའི་སྔགས་དང་ཚིག་བཤད་ནི། ལུང་དེ་ཉིད་ལས། “མུ་ཡེ་ཧ་ར་སད་དོ་པུ་ཏ་ར་ཨ་”ཞེས་པ་ནས་སྔགས་ཕྲེང་ལྔ་དང་། ཚིག་བཤད་“ཨ་ཨཱོྃ་ཧཱུྃ། མ་རིག་མུན་པའི་རྒྱུ་བསྐྱེད་པའི་”ཞེས་པ་ནས་ལྷན་ནེ་འདུ་ཞེས་པའི་བར་ལེགས་སྨོན་གྱི་ཚིག་རྐང་བཅུ་དང་སྔགས་ཕྲེང་གཅིག་གིས་འགྲོ་བའི་རྒྱུད་ཀྱིས་བསྡུས་པའི་ཉོན་མོངས་དང་སྡུག་བསྔལ། ནད་དང་གནོད་པ། རྐྱེན་དང་བར་ཆོད་ཐམས་ཅད་སློབ་དཔོན་གྱིས་སྐྱེ་མེད་རོལ་པ་ཆེན་པོའི་དབྱིངས་སུ་བསྟབ་པ་སྟེ་རྒྱས་གདབ་པའམ་ཞི་བར་བྱེད་པའི་ཚུལ་ཡིན། །དེ་ཡང་དབང་ཞུ་བ་པོ་སློབ་མའི་རྒྱུད་ཀྱི་དད་པའི་ཨ་ལོང་དང་། བླ་མའི་ཐུགས་རྗེའི་ལྕགས་ཀྱུ་གཉིས་རྩེ་འཕྲོད་པ་ཡིན་པས་བྱིན་རླབས་རང་རྒྱུད་ལ་མི་འཇུག་པ་མི་སྲིད་དོ། །བྱིན་རླབས་ཞུགས་པའི་དོན་ནི་རྒྱུ་རྐྱེན་རྟེན་འབྲེལ་དེ་དག་ལ་བརྟེན་ནས་སློབ་མ་རང་ཉིད་གྱི་རྒྱུད་འགྱུར་བ་སྟེ། ཉོན་མོངས་པའི་རྟོག་ཚོགས་གྱི་གཡུལ་ངོ་ལ། ཡེ་ཤེས་ཀྱི་གོ་ཆ་བགོ་ཤེས་པ། འཇིག་རྟེན་ལ་ཆགས་ཞེན་བསྐྱུངས་པ། གཞན་གྱི་སྡུག་བསྔལ་ལ་དམིགས་པའི་བྱམས་དང་སྙིང་རྗེ་རང་ཤུགས་ཀྱིས་བསྐྱེད་པ། རང་རྒྱུད་དུལ་བ་སྟེ་ཐ་མལ་གྱི་ལས་སྤྱོད་རྩིང་པོའི་རྗེས་སུ་མི་འབྲེངས་བ། གཞན་རྒྱུད་འདུལ་བ་སྟེ་གཞན་དག་དགེ་བའི་ཕྱོགས་ལ་གཞོལ་བ་ལ་སོགས་པའི་ཡོན་ཏན་གྱི་ཆ་ཙམ་ཡང་རང་རྒྱུད་ལ་ནམ་སྐྱེས་པའི་ཚེ་དེ་ནི་བླ་མའི་བྱིན་གྱིས་བརླབས་པ་དང་། སློབ་མས་བྱིན་རླབས་ཐོབ་པའམ། དབང་ཐོབ་ཞེས་པའི་དོན་ཡང་ཡིན། །དེ་དག་ནི་ལེགས་སྨོན་རྟེན་འབྲེལ་གྱི་སྒོ་ནས་བྱིན་རླབས་ཕྱག་རྒྱའི་དབང་ལུས་ལ་བསྐུར་ཚུལ་བསྟན་པ་ཡིན་ནོ། །
བླ་མེད་རྣལ་འབྱོར་བས་ཕྱག་དབང་བསྐུར་ཚུལ།
དོན་རྒྱུད་ཀྱི་རྟོགས་པ་རྒྱུད་ལ་སྐྱེ་བའི་ཆེད་དུ་བླ་མེད་རྣལ་འབྱོར་བས་ཕྱག་གིས་དབང་བསྐུར་བ་ཡང་ཡོད་དེ། བླ་མ་གཡུང་དྲུང་ལྷ་རྩེ་ལ། ལོམ་ཏིང་ལྷ་སྒོམ་དཀར་པོས་དབང་ཞུས་པ་ལྟ་བུ་ཡིན། དེ་ཡང་ཞང་ཞུང་སྙན་རྒྱུད་བླ་མའི་རྣམ་ཐར་༼རྒྱལ་གཤེན་གསུང་རབ་ཉམས་ཞིབ་ཁང་གིས་བསྐྲུན་པའི་དཔེ་དེབ་ཤོག་ངོས་ཨང་༼༢༤༽ནས་གསལ།༽ལས། “བླ་མ་གཡུང་དྲུང་ལྷ་རྩེ་བྱ་བ། སྤྲུལ་པའི་སྐུ་ཞིག་བཞུགས་ཟེར་བ་ལ། མཚན་ཐོས་པ་ཙམ་གྱིས་ཤ་ཞིག་ལ་སྐྱི་བུན་གྱིས་སོང་ནས། དེར་བླ་མའི་དྲུང་དུ་ཕྱིན་ཏེ། གོས་རས་ཕྲུག་གཉིས་ཡོད་པ་གདན་དུ་བཏིང་། གཡུ་ཞོ་བརྒྱ་རི་བ་ཞིག་ཡོད་པ་མགུལ་དུ་བཏགས། ཞེ་ས་དགུ་ཕྲུག་ཞིག་ཕུལ་ནས། གཞན་ཡང་རྫས་ཆ་དང་། རྟ་གཉིས་ཕུལ་ནས། བླ་མའི་ཞལ་ནས་ཁྱོད་ཅི་འདོད་པ་ཡིན་གསུངས། བདག་ལ་དབང་ཞིག་ཞུ་བྱས་པས། ཁྱོད་དབང་འདོད་པ་འདི་མིན་ནམ་གསུངས་ནས། ཏིང་ངེ་འཛིན་དར་གཅིག་མཛད་ནས། བཅུད་དང་ལྡན་པའི་དཔོན་གསས་ཀྱིས། །སྣོད་དང་ལྡན་པའི་སློབ་མ་ལ། །ཕྱག་རྒྱ་ཆེན་པོས་དབང་བསྐུར་རོ། །གསུངས་ནས་ཕྱག་གིས་སྤྱི་བོར་བཏབ་བཏབ་ལན་གསུམ་མཛད་ནས། དེ་ཀས་ཆོག་གི་གསུངས་ནས་ཞེས་པ་འདི་དང་། མེ་རིའི་སྒྲུབ་སྐོར་༼བྱ་བཏང་སྤྲུལ་སྐུ་ཤེས་རབ་བློ་གྲོས་ཀྱིས་དཔེ་སྐྲུན་ཞུས།༽ཡེ་དབང་ཆེན་མོའི་དབང་ཁྲིད་རིག་པ་སྤྱི་བླུག་ལྡེབ་ངོས་༡༡༥༩ནས། “སློབ་བུའི་མགོ་ཐོག་ཏུ་ལག་པ་བཞག་སྟེ། ཕཌ༔ཛ་ཨ། ཕཌ༔ཛ་ཨཱོྃ། ཕཌ་ཛ་ཧཱུྃ། འདི་ནི་རྗེ་ཀུན་འདུལ་གྱིས་ཡང་སྟོན་འབུམ་རྗེ་འོད་ལ་དབང་བསྐུར་ལུགས་ཡིན་གསུངས།” ཞེས་པ་འདི་དག་གིས་སྣོད་བཅུད་འཛོམས་པའི་དཔོན་གསས་དང་སློབ་བུའི་བར་དོན་རྒྱུད་ཀྱི་རྟོགས་པ་འཕོ་བའི་དབང་བསྐུར་ཚུལ་ཞིག་ཡིན་པར་བསྟན་ཡོད། དེ་ལྟ་བུ་ནི་དབང་རབ་གཅིག་ཆར་བ་རྣམས་ཐུག་ཕྲད་གྲོལ་བ་ཐོབ་ཚུལ་ཞིག་ཡིན་པས་སྔོན་འགྲོའི་ཆ་རྐྱེན་མང་པོ་ཞིག་སྐབས་ཐོག་དེར་བསྒྲུབ་མི་དགོས་པར་བླ་མའི་སློབ་བུའི་རྒྱུད་ལ་དགོངས་པ་བརྡ་ཡི་སྒོ་ནས་ཉམས་རྟོགས་ཀྱི་ཡོན་ཏན་རྣམས་བྱིན་གྱིས་བརླབས་པ་ལྟར་སློབ་མས་ཀྱང་རྒྱུད་ཐོག་ཏུ་ལེན་ཐུབ་པའི་ཚུལ་ཞིག་ཡིན་པར་གོ། དེ་མིན་བོན་བརྒྱད་ཀྱིས་ཀུན་ནས་བསླངས་ཏེ་དར་སྐུད་ཕོད་ཁ་ཡུ་ཅན་རྒྱང་ནས་གཏུག་ཙམ་དང་། ཕྱག་ལག་མགོ་ལ་བཞག་པ་ཙམ་གྱིས་ཕྱག་གི་དབང་བསྐུར་བའི་གོ་དོན་མི་ཚང་ལ། དབང་ཞུ་བ་པོས་ཀྱང་ཁྲོམ་ཚོགས་ཀྱི་འདུ་སློང་ངམ་བླ་མའི་སྐུ་མཚན་བགྲེས་གཞོན་སོགས་ལ་ལྟ་གཡེང་གཅིག་པུས་ཆེད་མགོ་སྒུར་ཐོད་གཏུག་བྱས་པ་ཙམ་གྱིས་དབང་ཞུས་པའམ་ཐོབ་པའི་དོན་ཡང་མི་འགྲུབ་བོ། །འདིར་གསང་བ་སྔགས་ཀྱི་དབང་བཞི་བསྐུར་གནང་གི་ཚུལ་རྣམས་སྐབས་སུ་མ་བབ་ཅིང་བཤད་མེད་པས་དབང་བསྐུར་ཞེས་པ་ཕྱག་དབང་གཅིག་པུར་བསམ་སྟེ། བོན་པོའི་བླ་མས་དབང་བསྐུར་ཚུལ་འདི་རེད་ཅེས་ཕྱག་དབང་གཅིག་པུར་ངོས་བཟུང་བྱས་ན་མཐའ་གང་རུང་ཞིག་ཏུ་ལྷུང་བ་ཡིན་པས་དེས་ན་གསང་སྔགས་དབང་བཞི་བསྐུར་ཚུལ་གྱི་ལག་ལེན་དང་དམ་ཚིག་ས་མ་ཡ་འབུམ་སྡེའི་རྣམ་གྲངས་གོ་དོན་བཅས་ཞིབ་རྒྱས་སུ་ཡོད་པ་རྣམས་ལ་ཡང་འཇུག་ཤེས་ཀྱི་བློ་སྒོ་ནམ་ཡང་གཏན་མི་རུང་ངོ་།།
ཅེས་བསྟན་འཛིན་སྦྱིན་པས་ལུང་དོན་གཞིར་བཞག་ཐོས་བསམ་གྱིས་ཟུར་བརྒྱན་ཏེ་ཕྱག་དབང་བསྐུར་གནང་གི་ཚུལ་རག་ཙམ་འདི་བྲིས་པའོ། །
ཕྱི་ལོ་༢༠༡༣ཟླ་༡༢ཚེས་༢༥།བྲིས།


text:
མི་སྣ་ངོ་སྤྲོད།
བོད་ཀྱི་རང་དབང་རྩོམ་པ་པོ་འོད་ཟེར།
མིང་ཧྲིལ་བོར་ཚེ་རིང་འོད་ཟེར། མོ། བོད། ཕྱི་ལོ་༡༩༦༦་ལོར་“རིག་གནས་གསར་བརྗེ་ཆེན་མོའི་ལས་འགུལ་ཁྲོད་ལྷ་སར་སྐྱེས་ཤིང་། ཕ་ཡུལ་བོད་མདོ་ཁམས་སྡེ་དགེ་ནས་ཡིན་པ་དང་། ༡༩༨༨་ལོར་རྒྱ་ནག་ཁྲོམ་འདུས{རྒྱས་ཁྲིན་ཏུའུ་འབོད། གྲོང་ཁྱེར་ནང་ཡོད་པའི་ལྷོ་ནུབ་མི་རིགས་སློབ་གྲྭ་ཆེན་མོ་ནས་མཐར་ཕྱིན་རྗེས། དུས་ཡུན་རིང་བོར་ལྷ་སའི་ རྒྱ་ཡིག་དུས་དེབ་ཀྱི་རྩོམ་སྒྲིག་པའི་འགན་བཞེས། བརྩམས་ཆོས་གཙོ་བོ། བོད་དེ་ཡང་སྟེང་ན། ཞེས་པའི་སྙན་རྩོམ་དང་ལྷུག་རྩོམ་ འབོལ་རྩོམ་ ཞེས་པ་དང་བོད་ཀྱི་རིག་གནས་སྐོར་བྲིས་པའི་   སོགས་དང་། བརྩམས་ཆོས་མང་པོ་ཞིག་ཐེ་ཝན་དང་ཧོང་ཀོང་གི་པར་སྐྲུན་ཁང་ནས་འདོན་སྤེལ་བྱས་ཡོད་པ་མ་ཟད། དབྱིན་ཡིག་དང་ཧྥ་རན་སིའི་ཡི་གེར་ཡང་བསྒྱུར་ཡོད།
ད་ལྟ་འོད་ཟེར་ལགས་ནི་རང་དབང་གི་རྩོམ་པ་པོ་ཞིག་ཡིན། ཁོ་མོའི་གསར་རྩོམ་གྱི་ལྟ་བའམ་ཁ་ཕྱོགས་ནི་རྩོམ་འབྲི་བ་ནི་ཡུལ་སྐོར་དང་། རྩོམ་འབྲི་བ་ནི་གསོལ་འདེབས། རྩོམ་འབྲི་བ་ནི་དངོས་མཐོང་གི་དཔང་རྟགས་ཟིན་ཐོ་ཡིན།ཟེར།
Subscribe to: Posts (Atom)


text:
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན་སྐབས་བཅུ་བཞི་པ་ནོར་ཝེ་རྒྱལ་ཁབ་ཀྱི་བྷིར་རྒན་གྲོང་ཁྱེར་གྱི་བྷིར་རྒན་སློབ་གྲྭ་ཆེན་མོར་འཚོགས་པ།
ཚོགས་ར།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན་སྐབས་བཅུ་བཞི་པ་ནོར་ཝེ་རྒྱལ་ཁབ་ཀྱི་བྷིར་རྒན་གྲོང་ཁྱེར་གྱི་བྷིར་རྒན་སློབ་གྲྭ་ཆེན་མོར་ད་ལོའི་སྤྱི་ཟླ་༦་ཚེས་༡༩་ནས་ཚེས་༢༥བར་ཚགས་ཚུད་པོའི་ངང་ཚོགས་ཡོད་འདུག དེར་ཁྱོན་བསྡོམས་རྒྱལ་ཁོངས་མི་འདྲ་བ་ནས་ཡིན་པའི་ཚོགས་ཞུགས་པ་༤༩༩ཡིས་ཐོ་འགོད་གནང་ཡོད་པ་དང་། དེའི་གྲས་ཀྱི་༤༦༠ནི་དཔྱད་རྩོམ་སྒྲོག་སྤྱང་བྱེད་མཁན་གྱི་ཉམས་ཞིབ་པ་དང་སློབ་དཔོན་ཆེན་མོ། འབུམ་རམས་པའི་སློབ་གཉེར་བ་སོགས་ཡིན་འདུག ཡིན་ནའང་ཐོ་འགོད་བྱས་པ་ཚང་མ་ཕེབས་ཐུབ་ཡོད་མི་འདུག
ཟུར་ཉན་བྱེད་མཁན་དང་ཚོགས་འདུར་ལས་རོགས་གནང་མཁན་ནོར་ཝེར་གནས་པའི་བོད་མིའི་གཙོ་བྱས་པའི་དང་བླངས་པ་ཡང་གང་མང་ཕེབས་ཡོད་འདུག ཐེངས་འདིའི་ཚོགས་འདུ་གཙོ་སྐྱོང་གནང་མཁན་ཨོ་སི་ལོའི་སློབ་གྲྭ་ཆེན་མོའི་ཆོས་ལུགས་ལོ་རྒྱུས་ཀྱི་སློབ་དཔོན་ཆེན་མོ་ཧན་ན*ཧེ་ཝི་ནགས་Hanna Havnevikལགས་རེད་འདུག
ནོར་ཝེ་གཞུང་དམངས་ཀྱིས་བོད་མིར་འབྲེལ་བ་ཡུན་རིང་བྱས་ཡོད་འདུག་ལ། ཡིད་སྨོན་འཆོར་དགོས་པ་ཞིག་ནི་ཉེ་བའི་ལོ་རབས་འགར་བོད་ཡུལ་ནས་ཐད་གར་ཕེབས་པའི་སློབ་གཉེར་བ་༡༠༠་ལ་སློབ་ཡོན་སོགས་ཀྱིས་རོགས་སྐྱོར་བྱས་ནས་སློབ་ཆེན་མཐར་ཕྱིན་ཡོད་པ་དང་། དེ་ཚོའི་གྲས་ནས་སློབ་གཉེར་བ་བཅུ་ལྷག་གིས་རང་བྱུང་ཚན་རིག་དང་། སྤྱི་ཚོགས་ཚན་རིག བོད་རིག་པ་སོགས་ཆེད་སྦྱོང་བྱས་ནས་འབུམ་རམས་པའི་གོ་གནས་བླངས་ཏེ་ཕྱིར་རང་ཡུལ་ལ་ཕེབས་ནས་ཕྱག་ལས་གནང་གིན་ཡོད་འདུག
ཐེངས་འདིར་ཚོགས་ཐེངས་སྔོན་མ་དག་དང་མ་འདྲ་བ་ཞིག་དང་། ཀུན་གྱིས་དགའ་བསུ་ཆེན་པོ་ཐོབ་པ་ཞིག་ནི་ཚོགས་འདུ་དབུ་འཛུགས་ཀྱི་མཛད་སྒོའི་སྐབས་སུ་ཆེད་དུ་ཚོགས་ཞུགས་པ་ཀུན་ལ་དམིགས་བསལ་གྱི་གཏམ་བཤད་གནང་མཁན་ཞིབ་འཇུག་པ་གཞོན་སྐྱེས་རྩེ་ཕུད་གཉིས་གདན་འདྲེན་ཞུས་པ་དེ་རེད་འདུག གཅིག་ནི་ཨ་རིའི་ནུབ་བྱང་སློབ་གྲྭ་ཆེན་མོའི་(Northwestern University)ཆོས་ལུགས་རིག་པའི་སྡེ་ཁག་གི་སློབ་དཔོན་ཆེན་མོ་གཞོན་པ་སེ་ར*རྗེ་ཁོ་སྦི་Sarah Jacobyལགས་ཡིན་པ་དང་། ཅིག་ཤོས་ནི་དབྱིན་ཡུལ་ཨོཁེསེཧྥོར་ཌི་སློབ་གྲྭ་ཆེན་མོའི་(University of Oxford)ཤར་ཕྱོགས་རིག་པའི་སྡེ་ཁག་གི་དགེ་རྒན་ཆེན་མོ་དང་རྩོམ་རིག་ཉམས་ཞིབ་པ་མདའ་ཚན་བླ་མ་སྐྱབས་རེད་འདུག
སེ་ར*རྗེ་ཁོ་སྦི་Sarah Jacobyལགས་ཀྱིས་གཏམ་འཆད་བཞིན་པའི་ཚུལ།
སེ་ར*རྗེ་ཁོ་སྦི་ལགས་ཀྱིས་༼ བོད་རིག་པ་དང་གླེང་མོལ་གྱི་སྒྱུ་རྩལ ༽ཞེས་པའི་གཏམ་བཤད་ཞིག་གནང་སོང་། མཚན་ཉིད་རིག་པ་བ་དང་རྩོམ་རིག་གཞུང་ལུགས་སྨྲ་མཁན་མི་ཁེལ*སྦག་ཁྲེན་Mikhail Bakhtinལགས་གྱི་རང་གཞན་ལྟོས་བཅས་ཀྱི་འབྲེལ་བ་ལས་བྱུང་བའི་ཐ་སྙད་དང་གླེང་མོལ་གྱི་ལྟ་གྲུབ་དང་། ཁོང་ལ་ཤུགས་རྐྱེན་གང་འཚམས་ཐེབས་མཁན་མཚན་ཉིད་རིག་པ་བ་མར་ཁྲེན*སྦུ་སྦིརMartin Buberལགས་ཀྱི་སྒྱུ་རྩལ་རིགས་གང་ཡིན་ཡང་སྐྲུན་མཁན་རང་ལས་བརྒལ་ཏེ་གཞན་དང་འབྲེལ་ཐུབ་པའི་གླེང་མོལ་གྱི་རང་བཞིན་ཞིག་ཡོད་པའི་ལྟ་གྲུབ་གཉིས་ལ་གཞི་བཅོལ་ནས་གསུང་བཤད་གཏིང་ཟབ་གནང་སོང་། ལྷག་པར་དུ་མོ་རང་གིས་གསར་དུ་པར་སྐྲུན་བྱས་པའི་༼བརྩེ་བ་དང་ཐར་བ། བོད་ཀྱི་རྣལ་འབྱོར་མ་སེ་ར་མཁའ་འགྲོའི་རང་རྣམ༽ ཅེས་པའི་དཔེ་དེབ་དུ་མི་ཁེལ*སྦག་ཁྲེན་གྱི་སྐད་ངག་མང་འདྲེསpolyphonicཅེས་པའི་བསམ་བློ་དེ་བེད་སྤྱད་བཏངས་ནས་ཞིབ་དཔྱོད་བྱས་ཡོད་པ་ཁུང་ལུངས་གང་མང་དྲངས་ནས་བསྟན་སོང་། སྐད་ངག་མང་འདྲེས་ཞེས་པའི་བསམ་བློ་ནི་ལྷུག་རྩོམ་གང་ཞིག་ཏུ་རྩོམ་པ་པོ་རང་ཉིད་ཀྱི་སྐད་ཆ་དང་། རྩོམ་པ་པོས་ཞིབ་འབྲི་བྱས་པའི་མི་སྣའི་སྐད་ཆ་དག་འདྲ་མཉམ་གྱི་ཚུལ་གྱིས་འདྲེས་ཡོད་པ་དང་། སྐད་ཆ་བཤད་སྟངས་དང་། བསམ་ཚུལ་འཛིན་སྟངས་སོགས་མང་པོ་ཞིག་གཙིགས་ཆེ་ཆུང་གི་འདུ་ཤེས་མེད་པར་ཕན་ཚུན་གླེང་མོལ་བྱེད་པ་ལྟ་བུར་འདྲེས་ཡོད་པ་ཞིག་ལ་ཟེར་གྱི་ཡོད་པ་འདྲ། སེ་ར*རྗེ་ཁོ་སྦི་ལགས་ཀྱིས་སེ་ར་མཁའ་འགྲོ་མའི་རང་རྣམ་གྱི་ཐུན་མོང་མ་ཡིན་པའི་ཁྱད་ཆོས་ཤིག་ནི་སྐད་ངག་མང་འདྲེས་ཀྱི་རྣམ་པ་འདི་ཡིན་ལ། ཁོ་མོའི་རང་རྣམ་ནི་བྱང་ཆུབ་སེམས་དཔའ་དག་དང་། མཁའ་འགྲོ་མའི་ཚོགས། གཞི་བདག བདུད་རིགས། སྲོག་ཆགས། སློབ་དཔོན། གཉེན་ཉེ། ཁྱིམ་མཚེས་སོགས་ཀྱི་སྐད་ངག་མ་འདྲ་བ་མང་པོ་ཞིག་གིས་གྲུབ་ཡོད་པ་དང་། སྐད་ངག་འདི་དག་མོ་རང་ཉིད་ཀྱི་སྐད་ངག་དང་འདྲ་པོ་འདྲ་རྐྱང་མིན་ནའང་། དེ་ལས་རྦད་དེ་ལྡོག་པའང་རེད་མི་འདུག་ཅེས་འདང་རྒྱག་བྱེད་དགོས་པ་མང་པོ་གསུང་འདུག་ལ། མཐའ་འཇུག་གླེང་མོལ་གྱི་བསམ་བློ་དང་རྣམ་པ་བེད་སྤྱད་བྱས་ནས་བོད་རིག་པ་ཉམས་ཞིབ་པ་ཚོས་ཕན་ཚུན་ལ་དོན་སྙིང་ལྡན་པའི་བགྲོ་གླེང་ཅི་ལྟར་བྱ་དགོས་པ་དང་། གཞན་བོད་རིག་པའི་སྡེ་ལས་བརྒལ་དེ་རིག་པའི་གནས་གཞན་དག་ལ་ཞིབ་དཔྱོད་བྱེད་པའི་མཁས་པ་ཚོ་དང་ལྷན་དུའང་གླེང་མོལ་བྱེད་ཐུབ་དགོས་བའི་སྐོར་ལ་མནོ་བསམ་མཐིལ་ཕྱིན་པ་གཏོང་དགོས་པའི་བསམ་འཆར་དང་དྲི་བ་མང་པོ་བཏོན་སོང་།
མདའ་ཚན་བླ་མ་སྐྱབས་ལགས་ཀྱིས་གཏམ་འཆད་བཞིན་པའི་ཚུལ།
མདའ་ཚན་བླ་མ་སྐྱབས་ལགས་ཀྱིས་༼ བོད་ལ་འཇུག་པ། སྐད་ཡིག་སྲོག་སྙིང་དུ་བཟུང་ནས་ཤེས་བྱས་མ་བཤད་པ་དག་བཤད་པ༽ཞེས་པའི་གཏམ་བཤད་སྒྲ་དག་གསལ་གསུམ་གྱིས་བརྒྱན་པ་ཞིག་དབྱིན་སྐད་ཐོག་གསུང་སོང་ལ།ནང་དོན་གཙོ་བོ་འགའ་བོད་ཡིག་ཐོག་བརྙན་ལམ་བརྒྱུད་ནས་བསྟན་པར་ཀུན་གྱིས་གདེང་འཇོག་མཐོན་པོ་གནང་ཡོད་འདུག ཚོགས་ཞུགས་པ་མང་པོས་ཚོགས་འདུ་ཡོང་གི་ཟབ་ཚད་དང་ཁ་ཕྱོགས་ལ་ཕན་སོང་ཞེས་བསྔགས་བརྗོད་བྱེད་ཀྱིན་འདུག ཁོང་གིས་རང་གི་བརྩམས་ཆོས་༼བོད་ཀྱི་དེང་རབས་རྩོམ་རིག་གི་ཡིག་ངག་རྩོམ་རྒྱུན་ཏེ། གཡོལ་ཐབས་མེད་པའི་རང་ཡུལ།༽ཞེས་པ་དེའི་སྐྱོན་ཡོན་གཉིས་བརྗོད་ཞོར་མཁས་པའི་བགྲོ་གླེང་ལ་སྐྱོན་འཚོལ་དགག་རྒྱག་མཁོ་པ་དང་། བོད་ཤེས་པར་འདོད་ན་བོད་ཀྱི་སྐད་ཡིག་སྲོག་སྙིང་དུ་འཛིན་དགོས་པ། ཤེས་ལྡན་ཞིག་ཡིན་ན་ཀུན་གྱིས་མ་སྨྲས་པ་དང་སྨྲ་མི་ཕོད་པ་དག་ཕྱོགས་ཞེན་མེད་པར་བརྗོད་དགོས་ལ། སྨྲ་སྒོ་བཅད་པ་དག་ལ་སྨྲ་ལྕེ་སྤྲད་དགོས་པ། བོད་པའི་བུད་མེད་ཀྱི་བདེ་སྡུག་དང་ཐོབ་ཐང་ལ་དོ་སྣང་བྱེད་དགོས་པ། རྙོག་འཛིང་ཅན་གྱི་ཤེས་བྱ་དང་དབང་ཤུགས་ཀྱི་འབྲེལ་འདྲེས་ལ་ཞིབ་དཔྱོད་བྱ་དགོས་སོགས་ཀྱི་སྐོར་བློ་རིག་རྣོ་ལ་སྨྲ་བ་དག་པའི་སྒོ་ནས་ནུབ་ཕྱོགས་དང་བོད་པའི་ལྟ་གྲུབ་སོགས་དབང་པོར་བཞག་ནས་བརྗོད་སོང་།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་གཙོ་ཚེ་རིང་ཤཱཀྱ་དང་མདའ་ཚན་བླ་མ་སྐྱབས།
དཔེར་ན། ཁོང་གིས་སྐད་ཡིག་ནི་ཕན་ཚུན་གོ་བརྡ་སྤྲོད་བྱེད་ཀྱི་ལག་ཆ་གཅིག་པུ་མ་ཡིན་པར། དེས་མི་སྤྱི་སྒེར་གྱི་བསམ་བློ་འདྲ་མིན་གཏོང་ཐུབ་མིན་དང་། ཚོར་བ་ཡོང་སྟངས་། བརྡ་སྤྲོད་སྟངས་སོགས་ལ་བག་ཆགས་ཕྲ་ཞིང་ཕྲ་བ་འཇོག་གི་ཡོད་པ། George Orwell ལགས་ཀྱི་བརྩམས་སྒྲུང་༼ གཅིག་སྟོང་དགུ་བརྒྱ་གྱ་བཞི ༽ཞེས་པར་གསལ་བ་ལྟར། སྲིད་དབང་ཆིག་གཅོད་པས་དབྱིན་སྐད་ཀྱི་ཐ་སྙད་ཕུན་སུམ་ཚོགས་པ་ཇེ་ཉུང་དང་སྟབས་ཇེ་བདེར་བཏང་ནས་སྐད་གསར་ཞིག་བཟོས་ཡོད་ལ། དེའི་དམིགས་ཡུལ་གཙོ་བོ་ནི་མིའི་རང་དབང་གི་བསམ་བློ་དང་སྒེར་ཚུགས་ཀྱི་འཇིག་རྟེན་ལྟ་ཚུལ་སོགས་གཅུན་པར་བྱེད་པ་དེ་ཡིན་པ་གསུང་ཞིང་། ཡང་ཁོང་གིས་སྐད་ཡིག་གཞན་གྱི་ཞིབ་འཇུག་བརྒྱུད་བོད་ཀྱི་རིག་གཞུང་སྐོར་ལ་གོ་རྟོགས་བྱུང་ཡོད་ནའང་། བོད་སྐད་བྱང་ཆུབ་པ་ཞིག་མ་ཤེས་པར་བོད་མིའི་བསམ་བློ་དང་། ཚོར་བ། རྟོག་པའི་འཕྲོ་འདུ། ཉིན་རེའི་འཚོ་བ་སྐྱེལ་སྟངས་སོགས་འགྲོ་འདུག་འཆག་གསུམ་མཐར་ཕྱིན་པ་ཞིག་ཤེས་དཀའ་ཚུལ་གསུང་།
ཐེངས་འདིར་བདམས་ཐོན་བྱུང་བའི་རྒྱུན་ལས་ལྷན་རྒྱས།
ཡང་ཁོང་གིས་ཁོང་རང་གི་དེབ་ཀྱི་སྐོར་གླེང་སྐབས། ངའི་དེབ་ཀྱི་བརྗོད་བྱ་དང་སྒྲོམ་གཞིར་འཐིམ་ཡོད་ནའང་མངོན་གསལ་དོད་པོར་ཞིབ་འབྲི་བྱས་མེད་པ་ཞིག་ནི་ཤེས་བྱ་དང་དབང་ཤུགས་ཀྱི་ལྟོས་བཅས་ཀྱི་འབྲེལ་བ་རེད། བོད་ཀྱི་སྐོར་ལ་ཤེས་བྱ་འཚོལ་སྐྲུན་བྱས་ཡོད་པ་དག་གིས་བོད་པའི་ལྟ་སྤྱོད་དང་བོད་པ་མཚོན་སྟངས་སོགས་ལ་ཤུགས་རྐྱེན་ཅི་འདྲ་ཐེབས་ཀྱིན་པ་དང་། ཤེས་རིག་ནི་གནས་ཚུལ་མཁོ་སྤྲོད་ཙམ་མིན་པར་མིས་སྤྱི་ཚོགས་སྐྱོང་སྟངས་དང་ཁེ་ཕན་རྩོད་སྟངས་སོགས་གྱི་རྒྱུ་རྐྱེན་དང་འབྲས་བུར་ཡང་སིམ་ཡོད་པས། བོད་སྐོར་ལ་ཉམས་ཞིབ་བྱེད་དུས་འདིའི་སྐོར་ལ་མནོ་བསམ་གཏིང་ཟབ་གཏོང་དགོས་འདུག་སྙམ་ཞེས་གསུང་།
ཁོང་གིས་Edward Saidལགས་ཀྱི་གསུང་ཚིག“ཤེས་ལྡན་ནི་མི་མང་ཞིག་ལ་གནས་ཚུལ་ལམ། བསམ་བློ། ལངས་ཕྱོགས། ལྟ་གྲུབ། བསམ་ཚུལ་བཅས་བརྗོད་ནུས་པའི་རྣམ་དཔྱོད་འཛོམས་པའི་མི་སྒེར་ཞིག་ཡིན་པ་མ་ཚད། འདི་དག་མི་མང་གི་ཚབ་བྱས་ཏེ་རང་སྟེང་ནས་སྟོན་མཁན་ཞིག་ལ་ཟེར”ཅེས་པ་སོགས་ལས་འཕྲོས་ཏེ་ཤེས་ལྡན་གྱི་ངོ་བོ་དང་འགན་འཁྲི་སོགས་གླེང་བ་དང་། དེ་བཞིན་ཁོང་གིས་གསུང་བཤད་གནང་སྐབས་Hannah Arendtདང་། Elliot Sperling, George Steiner, Michel Foucaultསོགས་ནུབ་ཀྱི་མཁས་པ་དག་གི་ལྟ་གྲུབ་མཚོན་པའི་གསུང་ཚིག་གྲགས་ཅན་དག་དང་། ས་སྐྱ་ལེགས་བཤད་དང་བོད་ཀྱི་གཏམ་དཔེ་སོགས་དང་སྦྱར་ནས་ཁོང་རང་གི་ལྟ་བའི་གནད་རྣམས་གསལ་པོར་བཀྲལ། དཔེར་ན་ཁོང་གིས་ཤེས་ཡོན་དང་དབང་ཤུགས་བར་གྱི་འབྲེལ་བའི་སྐོར་གླེང་དུས་དབྱིན་ཇིའི་སྤྱི་འཐུས་འདས་པོ་ Tony Bennལགས་ཀྱིས་དྲིས་པའི་དྲི་བ་ལྔ་དང་སྦྱར་ཏེ་དྲི་བ་གསར་བ་ལྔ་བཏོན་པ་ལྟ་བུ་སྟེ། ༡ ང་ཚོར་བོད་ཀྱི་སྐོར་ལ་ཤེས་བྱ་ག་འདྲ་ཞིག་ཡོད་དམ། ༢ ང་ཚོར་ཤེས་བྱ་འདི་གང་ནས་རེག་བྱུང་། ༣ ང་ཚོས་སུའི་ཁེ་ཕན་གྱི་ཆེད་དུ་ཤེས་བྱ་འདི་བེད་སྤྱོད་བྱེད་ཀྱིན་ཡོད་དམ། ༤ གལ་སྲིད་ང་ཚོའི་ཤེས་བྱ་དང་དེའི་ཆ་ཤས་སོགས་རྦད་དེ་ནོར་ཡོད་ན་ང་ཚོ་སུ་ལ་འགན་འཁྲི་ཡོད། སུ་ལ་རྩིས་ལེན་བྱེད་དགོས། ༥ གལ་སྲིད་ང་ཚོས་ཤེས་པ་ཐམས་ཅད་ནོར་ཡོད་པ་ཡིན་ན་ང་ཚོས་རང་ཉིད་མེད་པ་ཅི་ལྟར་བཟོ་དགོས།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
མི་དམངས་དྲ་བའི་འཕྲིན། ཟླ་3ཚེས་3ཉིན། སེམས་ནུས་དང་བློ་གྲོས་གཅིག་སྡུད་ཀྱིས་འཕེལ་རྒྱས་དོན་གཉེར་བྱེད། བློ་གཅིག་སེམས་གཅིག་གིས་མཉམ་དུ་རླབས་ཆེའི་བྱ་གཞག་གཏོད། ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་གི་ཚོགས་འདུ་ཐེངས་ལྔ་པ་ཚེས་3ཉིན་གྱི་ཕྱི་དྲོ་མི་དམངས་ཚོགས་ཁང་ཆེ་མོར་འགོ་ཚུགས་པ་རེད་། ཚོགས་ཆེན་འཚོག་རིང་སྲིད་གྲོས་ཨུ་ཡོན་2000ལྷག་ཙམ་གྱིས“ལོ་ལྔ་ཚན་བཅུ་གསུམ་པའི”འཆར་འགོད་ལག་བསྟར་བྱེད་རྒྱུ་སོགས་རྒྱལ་ཇུས་དམངས་འཚོ་དང་འབྲེལ་བ་ཡོད་པའི་གནད་དོན་གལ་ཆེན་ལ་དམ་པོར་དམིགས་ཏེ་སྲིད་གྲོས་སྲིད་མོལ་གཏིང་ཟབ་བྱེད་པ་དང་འགན་ནུས་ནན་ཏན་བསྒྲུབས་ཏེ“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཆེད་བློ་གྲོས་དང་སྟོབས་ཤུགས་ལེགས་སྐྱེས་སུ་འབུལ་རྒྱུ་རེད།
མི་དམངས་ཚོགས་ཁང་ཆེ་མོའི་མི་ཁྲི་ཤོང་བའི་ཚོགས་ཁང་ཆེ་མོའི་ནང་རྣམ་པ་སྒམ་བརྗིད་ལྡན་ལ་སྤྲོ་སྣང་འཕེལ་བ་ཞིག་ཡོད་ཅིང་། རྒྱལ་ཡོངས་མི་རིགས་ཁག་གི་མི་དམངས་ཀྱི་མཐུན་སྒྲིལ་ཆེ་མོ་མཚོན་པའི་སྲིད་གྲོས་ཀྱི་ཚོགས་རྟགས་ཀྲུའུ་ཞི་སྡིངས་ཆའི་དབུས་སུ་བཀལ་ཡོད་པ་དང་། དམར་མདངས་བཀྲ་བའི་དར་དམར་བཅུ་གཡས་གཡོན་གཉིས་སུ་བསྒྲིགས་ཡོད་པ་རེད།
རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲེང་ཧྲེང་དང་། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པ་ཏུའུ་ཆིང་ལིན་དང་། ཧན་ཆི་ཏེ། འཕཌ་པ་ལྷ་དགེ་ལེགས་རྣམ་རྒྱལ། ཏུང་ཅན་ཧྭ། དབན་ཀང་། ལིན་ཝུན་དབྱི། ལུའོ་ཕུའུ་ཧོ། ཧོ་ཧོའུ་ཧྭ། ཀྲང་ཆིང་ལི། ལི་ཧའེ་ཕུང་། ཁྲེན་ཡོན། ལུའུ་ཀྲན་ཀུང་། ཀྲོའུ་ཞའོ་ཁྲོན། ཝང་ཅ་རུའེ། ཝང་ཀྲེང་ཝུའེ། མ་པེའོ། ཆི་ཤུས་ཁྲུན། ཁྲེན་ཞའོ་ཀོང་། མ་ཕེ་ཧྭ། ལིའུ་ཞའོ་ཕུང་། ཝང་ཆིན་མའེ་བཅས་ཀྲུའུ་ཞི་སྡིངས་ཆའི་མདུན་གྲལ་དུ་བཞུགས་ཡོད་པ་རེད།
ཏང་དང་རྒྱལ་ཁབ་ཀྱི་འགོ་ཁྲིད་ཞི་ཅིན་ཕིང་དང་། ལི་ཁེ་ཆང་། ཀྲང་ཏེ་ཅང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི་སོགས་ཀྲུའུ་ཞི་སྡིངས་ཆའི་ཐོག་བཞུགས་ནས་ཚོགས་ཆེན་འཚོགས་པར་རྟེན་འབྲེལ་ཞུས་པ་རེད།
རྒྱལ་ཡོངས་སྲིད་གྲོས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པར་ཕེབས་དགོས་པའི་ཨུ་ཡོན་2205ཡོད་པ་དང་། དངོས་སུ་2134ཕེབས་ཡོད་པ་དེ་ཁྲིམས་གཏན་འཁེལ་བའི་མི་གྲངས་དང་མཐུན་ཡོད་པ་རེད།
ཕྱི་དྲོའི་ཆུ་ཚོད་3པར་ཏུའུ་ཆིང་ལིན་གྱིས་ཚོགས་ཆེན་འགོ་ཚུགས་པའི་ཁྱབ་བསྒྲགས་གནང་མ་ཐག་ཚང་མ་ཡར་བཞེངས་ནས་རྒྱལ་གླུ་བླངས་པ་རེད།
ཚོགས་ཆེན་ཐོག་དང་ཐོག་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་གི་ཚོགས་འདུ་ཐེངས་ལྔ་པའི་གྲོས་རིམ་ལ་གྲོས་ཞིབ་བྱས་ནས་གྲོས་འཆམ་བྱུང་བ་རེད།


text:
རྩོམ་པ་པོ། བོན་ནག་ཚང་ཡེ་ཤེས་བློ་གྲོས།
ཤོན་ནི་ཐོག་མར་ཞང་ཞུང་གི་ཡུལ་དུ་དར་ཁྱབ་ཆེ་བའི་བྲོ་ཡི་རྣམ་པ་ཞིག་ཡིན་ལ། ཡིན་པ་དེ་ཡང་བོན་གྱི་སྟོན་པ་གཤེན་རབ་མི་བོ་ཆེ་ཀུན་ལས་རྣམ་པར་རྒྱལ་བ་དེ་ཉིད་ཀྱི་མཛད་མདོ་སོགས་སུ་གསལ་བར་མ་ཟད་མཛད་མདོ་རྒྱས་པ་དྲི་མེད་གཟི་བརྗིད་པོད་གཉིས་པ་ལས། ལ་ལས་ནི་གར་བྱེད་དོ།། ལ་ལས་ནི་གླུ་དབྱངས་བསྒྱུར་རོ།། ལ་ལས་ནི་ཤོན་འཁྲ༷བ་བོ།། ལ་ལས་ནི་བྲོ་བརྡུང་ངོ༌།། ཞེས་གསལ་བར་བཀོད་ཡོད། ༼ གུ་གེ་མཁར་ཤུལ་གྱི་ཤོན་ལྡན་ལྡེབས་རིས ༽
འཁྲབ་ཚིག་གི་ཐད་ནས་ཀྱང་ཡོངས་འཛིན་དཔོན་སློབ་བསྟན་འཛིན་རྣམ་དག་གིས་མཛད་པའི་སྔ་རབས་བོད་ཀྱི་བྱུང་བ་བརྗོད་པའི་འབེལ་གཏམ་ལུང་གི་སྙིང་པོ་ལས། ཤོན་རྩེད་མི་གྲངས་ཉི་ཤུ་ནས་བརྒྱ་སྐོར་བར་གང་ཡོད་ཚོ་གསུམ་དུ་བཅད་དེ་ལག་བསྣོལ་བསྒྲིལ་མ་ཟླུམ་སྐོར་ཕྱི་ནང་རིམ་པ་མི་མང་ན་གསུམ་དུ་བྱེད། ཤོན་དཔོན་དང་པོ་དེས་ལག་གཡས་ཀྱིས་༼དྷོ་རིང་༽ཞེས་གཡག་དཀར་པོའི་རྔ་མ་དངུལ་གྱི་ཡུ་བ་ཅན་ཞིག་འཕྱར་བསྐོར་བྱེད་བཞིན་བཞིན་རྔ་ཆེ་ཆུང་དང་། དུང་། དུང་ཆེན། སུར་སྣ་འཁར་རྔ། སྦུབ་ཆོལ་སོགས་ཀྱི་སྒྲ་དང་བཅས། ཁ་ནས་དབྱངས་དང་། རྐང་བས་འགྲོས་ཀྱིས་གཡས་སྐོར་དུ་བསྐྱོད་པའི་གསེབ་ཏུ་སད༼ལྷ༽ཆེས་ལྷ་རྟེན་དང་། ༼ཡུལ་ལྷ་དྲེགས་པ་ཅན་གྱི་རིགས་སོགས་སོ༽མཉམ་དུ་བགྲོད་ཅིང་། ངག་གི་གླུ་དབྱངས་ནི། བྷི་ལི་བྷེ་ཧོ་ན། ༼ལག་པ་འཐུད་ནས་འགྲོ༽ གྷོ་ལི་གྷོ་ཧོ་ན། ༼ཤོན་རྩེད་རོལ་ལ་ཕེབས༽ ཧ་ཡ་བྷེ་ཧོ་ན༽༼སྔོན་དུ་མགྱོགས་པར་སྐྱོད་ལ་ཕྱིར་གཤེགས༽ ཁ་གྷོ་གྷོ་རིང་འུང་དྷེན། ༼ལྷ་མཇལ་མི་ཚོ༽ ཁ་གྷོ་གྷོ་ཙུ་ལིད་པ་ལིད། ༼ལྷ་ཁང་ལིད་པ་འདིར་འཛོམས༽ ཟླུམ་པོ་གྷོ་རི་དུའི་དྷེན། ༼ལྷ་ཡི་དབུ་ཐོད་ཟླུམ་པོ་ཀླུབ༽ འདིས་མཚོན་ཏེ་ཞང་སྐད་འདྲེས་མའི་སྔར་གྱི་ཡུལ་སྐད་རྙིང་བ་ལས་དབྱངས་དང་བཅས་ཏེ་འཁྲབ་པའི་ལུགས། ཁུ་ནུ་སོགས་སྟོད་ཕྱོགས་བོད་ཀྱི་མཐའ་མཚམས་ཀྱི་ཡུལ་ཁག་རྣམས་སུ་ཧ་ཅང་གི་དར་ཁྱབ་ཆེ་བ་ཡིན་ལ། འདི་ཡང་སྔར་དུས་སུ་སྟོན་པ་གཤེན་རབ་མི་བོ་བསུ་སྐྱེལ་གྱི་སྐབས་རྣམས་སུ་ཡང་འདི་ལྟར་རྩེད་པའི་ལུགས་ཡོད་པ་ཡིན་འདུག་སྟེ། ལུང་ལས། ལ་ལ་ཞིག་གིས་ཤོན་བརྩེའོ།། ཞེས་གསུངས་པའི་ཕྱིར། ད་དུང་འདིའི་སྐོར་ལ་རྩད་གཅོད་རྟོག་ཞིབ་བྱེད་རྒྱུ་ཤིན་ཏུ་མང་ངོ་།། ཞེས་འཁྲབ་ཚིག་དང་བཅས་དང་པོའི་ལོ་རྒྱུས་ཀྱི་དོགས་གནད་གསལ་པོར་གསུང་ཡོད།
༼ ཁུ་ནུ་བ་རྣམས་ཀྱིས་གདན་ས་སྨན་རི་ནས་ཤོན་རྩེད་བཞིན་རྣམ་པ ༽
དེ་ལས་རིམ་གྱིས་བོད་ཆེན་པོའི་མངའ་ཁོངས་སུ་མཚོ་སྔོན་གྱི་འབའ་རྫོང་དང་རྟ་ཐང་རྫོང་སོགས་སུ་མི་ལོ་ལྔ་སྟོང་ལྷག་གི་ལོ་རྒྱུས་ལྡན་པའི་ཤོན་འཁྲབ་བཞིན་པའི་ཚོན་རིས་རྫ་ཕོར་ཁ་ཤས་གསར་དུ་རྙེད།
༼ ལོ་ངོ་ལྔ་སྟོང་ལྷག་གི་ལོ་རྒྱུས་ལྡན་པའི་འབའ་རྫོང་རྫོང་རི་ནས་ཐོན་པའི་ཤོན་ལྡན་རྫ་ཕོར ༽
ཤོན་ལྡན་རྫ་ཕོར་འདི་ནི་ད་ལྟ་མཚོ་སྔོན་ཟི་ལིང་གི་གནའ་རྫས་བཤམས་སྟོན་ཁང་དུ་ཡོད། རྫ་ཕོར་འདི་ནི་འབའ་རྫོང་རྫོང་རིའི་རིག་དངོས་ལས་བྱུང་བའི་རྩ་ཆེན་གྱི་དངོས་རྫས་དེ་ཡིན་པར་མ་ཟད་ཀྲུང་གོའི་ཤེས་རིག་གི་རྒྱལ་བོའམ་ཀྲུང་གོའི་ཤེས་རིག་གི་ཏོག་ཅེས་འབོད་བཞིན་འདུག
འདིའི་ནང་གི་ཕྱོགས་གཅིག་ན་མི་ཡི་གཟུགས་བརྙན་བཅུ་གཅིག་དང་ཕྱོགས་གཅིག་ན་མིའི་གཟུགས་བརྙན་བཅུ་གསུམ་ཡོད། ཚང་མས་ལག་རྡེང་སྦྲེལ་ཏེ་གཡུང་དྲུང་ཤོན་རྩེད་བཞིན་པའི་རྣམ་པ་མངོན་སུམ་བསྙོན་མེད་དུ་སྣང་། ཤོན་ལྡན་རྫ་ཕོར་འདིའི་མཐོ་ཚད་ལ་སོར་བདུན་དང་བརྒྱད་ཡས་མས་དང་ཁ་ཞེང་ལ་ཡང་སོར་བརྒྱད་ཡས་མས་ཤིག་འདུག འདི་ལ་ཞིབ་འཇུག་པ་ཁ་ཤས་ཀྱིས་ཉི་མའི་བྲོ་གར་ཞེས་བརྗོད་བཞིན་ཡོད་པར་མ་ཟད་ད་སྐབས་མདོ་སྨད་དུ་དར་ཁྱབ་ཆེ་བའི་སྐོར་བྲོའི་འབྱུང་ཡུལ་ཀྱང་བྲོ་གར་འདི་ཡིན་པར་བརྗོད་བཞིན་ཡོད། ཤོན་གྱི་རྨང་གཞིའི་སྟེང་ནས་ད་སྐབས་དར་ཁྱབ་ཆེ་བའི་མཚོ་སྔོན་གྱི་སྐོར་བྲོ་དང་རྒྱལ་རོང་བོད་མིའི་སྐོར་བྲོ་སོགས་རྒྱ་ཆེར་དར་བར་མཚོན་ཐུབ།
༼ རྟ་ཐང་ཧྲང་སུན་ཅ་ནས་ཐོན་པའི་ཤོན་ལྡན་རྫ་ཕོར ༽
ཤོན་ལྡན་རྫ་ཕོར་འདི་ནི་སྤྱི་ལོ ༡༩༧༣ ལོར་མཚོ་སྔོན་ཞིང་ཆེན་ཏཱ་ཐོན ༼རྟ་ཐང༽རྫོང་ཧྲང་སུན་ཅ་གྲོང་ཚོའི(上孙家寨)དུར་ཁུང་ནས་ཐོན་པ་ཡིན་ལ། ཤོན་ལྡན་རྫ་ཕོར་འདིའི་ངོས་སུ་ཚོགས་ཆུང་རེ་ལ་མི་ལྔ་ཡི་ལག་གདང་སྦྲེལ་ནས་ཚོ་གསུམ་དུ་བཀོད་ཡོད་ལ། རྒྱའི་རྩོམ་པ་པོ་སུའུ་ཧྲུའུ་དབྱང(苏叔阳)གིས་བརྩམས་པའི་ཀྲུང་གོ་སྤྱི་བཤད། ན་གཞོན་ཀློག་དེབ་ལས་རྡོ་ཆས་གསར་བའི་དུས་རབས་ཀྱི་དུར་ཁུང་ལས་ཐོན་པར་བཤད་ཡོད། རྡོ་ཆས་གསར་བའི་དུས་སྐབས་ནི་ཧ་ལམ་ལོ་ཁྲི་གཅིག་སྔོན་ནས་ལོ་བཞི་སྟོང་སྔོན་བར་དུ་ངོས་འཛིན་གནང་ཡོད།
ཤོན་ལྡན་རྫ་ཕོར་འདི་གཉིས་ཀྱིས་མདོ་སྨད་ཡུལ་དུ་དུས་རབས་སྔ་མོའི་སྐབས་སུ་གཡུང་དྲུང་ཤོན་རྩེད་དར་བའི་ལོ་རྒྱུས་ཡོད་པའི་བདེན་པ་གསལ་རྗེན་དུ་བསྟན་ཡོད་དོ།།
༢༠༡༧ ,༦ ,༢༩ ཉིན་ཟི་ལིང་ནས་བྲིས།


text:
སེམས་ཀྱི་ཉི་ཟླའི་བོད་ཡིག་དྲ་བའི་འཕྲིན།ཉེ་ཆར།བདེ་ཆེན་ཁུལ་བོད་ཡིག་སློབ་འབྲིང་བོད་སྐད་ཡིག་སློབ་ཁྲིད་ཞིབ་འཇུག་ཁང་གིས་རྩོམ་སྒྲིག་བྱས་པའི 《བོད་ཡིག་སློབ་དེབ》 དེ་ཞིང་ཆེན་སློབ་གསོ་ཐིང་མི་རིགས་སློབ་གསོ་ཁྲུའུ་ཡིས་ཆོག་མཆན་གནང་ནས་དངོས་སུ་དཔེ་སྐྲུན་བྱས་ཤིང་ཁུལ་བོད་ཡིག་སློབ་འབྲིང་སོགས་བོད་སྐད་ཡིག་གི་སློབ་ཚན་བཀོད་སྒྲིག་བྱས་ཡོད་པའི་སློབ་གྲྭ་འབྲིང་ཆུང་འགར་སྤྱོད་བཞིན་ཡོད།
ཤེས་རྟོགས་བྱུང་བར་གཞིགས་ན།སློབ་དེབ་དེ་ཁུལ་བོད་ཡིག་སློབ་འབྲིང་བོད་སྐད་ཡིག་སློབ་ཁྲིད་ཞིབ་འཇུག་ཁང་གིས་རང་ཁུལ་སློབ་གྲྭ་འབྲིང་ཆུང་གི་བོད་ཡིག་སློབ་ཁྲིད་ཀྱི་དངོས་ཡོད་དང་བོད་ཁུལ་གྱི་བོད་སྐད་ཡིག་སློབ་ཁྲིད་འཕེལ་རྒྱས་ཀྱི་མདུན་ལྗོངས་དང་ཟུང་འབྲེལ་བྱས་ནས་རྩོམ་སྒྲིག་བྱས་པའི་རང་ཁུལ་གྱི 《བོད་ཡིག་སློབ་དེབ》 དང་པོ་ཡིན་ཏེ།དེའི་དམིགས་ཡུལ་ནི་རང་ཁུལ་གྱི་བོད་ཡིག་སློབ་གྲྭ་འབྲིང་ཆུང་གི་སློབ་མའི་རྒྱལ་ཡོངས་བོད་ཁུལ་ཞིང་ལྗོངས་ལྔའི་གཅིག་གྱུར་སློབ་དེབ་སྤྱོད་མི་ཐུབ་པའི་དཀའ་གནད་དངོས་སུ་ཐག་གཅོད་བྱས་ནས་རང་ཁུལ་བོད་ཡིག་སློབ་གྲྭ་འབྲིང་ཆུང་གི་བོད་སྐད་ཡིག་སློབ་ཁྲིད་ཀྱི་འཕེལ་རྒྱས་ལ་སྐུལ་འདེད་གཏོང་རྒྱུ་དེ་ཡིན།སློབ་དེབ་དེ་ཁག་གཉིས་སུ་བགོས་ཡོད་དེ།ཁག་དང་པོར་སྦྱོར་ཀློག་དང་ཡི་གེའི་ངོས་འཛིན་སོགས་ཀྱི་ནང་དོན་བཀོད་སྒྲིག་བྱས་ཡོད་ལ།ཁག་གཉིས་པར་རྗོད་པ་དང་རྩོམ་དང་།སུམ་རྟགས་དང་དག་ཡིག་སོགས་རྨང་གཞིའི་ཤེས་བྱ་བཀོད་སྒྲིག་བྱས་ཡོད།པར་རིས་དང་ནང་དོན་གཉིས་ཕྱུག་ཅིང་ས་གནས་ཀྱི་ཁྱད་ཆོས་འབུར་དུ་ཐོན་པ་ནི་སློབ་དེབ་དེའི་བཀྲག་མདངས་འཚེར་གནས་ཤིག་རེད།བོད་ཡིག་སློབ་འབྲིང་གི་སློབ་ཁྲིད་འགན་འཁུར་བ་རྒན་དབྱང་ཅན་ཧྭ་ཡིས་ངོ་སྤྲོད་བྱས་ཚུལ་ལ་གཞིགས་ན། 《བོད་ཡིག་སློབ་དེབ》 དེ་བདེ་ཆེན་བོད་ཁུལ་གྱི་ལོ་རིམ་དང་པོ་ནས་ལོ་རིམ་བདུན་པའི་བར་གྱི་སློབ་མས་སྤྱོད་འོས་པ་རེད།མིག་སྔར།སློབ་གྲྭ་དེའི་དམའ་འབྲིང་ལོ་རིམ་དང་པོའི་འཛིན་གྲྭ་ 12 དང་མཐོ་འབྲིང་ལོ་རིམ་དང་པོའི་འཛིན་གྲྭ་ 8 ཀྱི་ཁྱོན་བསྡོམས་སློབ་མ་ 1000 ཡིས་སློབ་དེབ་དེ་བེད་སྤྱོད་བྱེད་ཡོད།གཞན་ཡང་།སེམས་ཀྱི་ཉི་ཟླ་རྫོང་མི་རིགས་སློབ་ཆུང་གིས་སློབ་དེབ་ 300 མངག་ཉོ་བྱས་པ་དང་།སེམས་ཀྱི་ཉི་ཟླ་རྫོང་ཧུང་ཝེ་སློབ་ཆུང་གིས་སློབ་དེབ་ 150 མངག་ཉོ་བྱས་ཡོད།ཁུལ་སློབ་གསོ་ཅུས་ཀྱིས་མཐུན་སྦྱོར་བྱས་ཏེ་སང་ལོ་ནས་བཟུང་།སློབ་དེབ་དེ་རིན་པ་མི་ལེན་པར་ཁུལ་ཡོངས་ཀྱི་ཤང་དང་གྲོང་རྡལ་ཁག་ 19 ཡི་སློབ་ཆུང་དུ་བེད་སྤྱོད་བྱ་རྒྱུ་རེད།དུས་མཚུངས་སུ།ལོ་རིམ་ 8 པ་དང་ལོ་རིམ་ 9 པའི་བེད་སྤྱོད་སློབ་དེབ་དང་དེ་མིན་གྱི་བོད་ཡིག་གཞོགས་སྣོན་སློབ་དེབ་ཀྱང་རྩོམ་སྒྲིག་བྱེད་འགོ་ཚུགས་ཡོད་པ་རེད།


text:
ཆེད་བརྗོད།
༄༅། །ཕྱོགས་བཞི་གངས་རིས་བསྐོར་བའི་ཆོས་ལྡན་གྱི་ཞིང་ཁམས་བོད་ནི། འཛམ་གླིང་སྤྱི་དང་ཁྱད་པར་གླིང་ཆེན་ཨཱེ་ཤིཡའི་ས་ཁམས་དང་རང་བྱུང་ཐོན་ཁུངས་གང་ནས་ཀྱང་གལ་འགངས་ཧ་ཅང་ཆེ་ཞིང༌། ཡུལ་དེར་གདོད་མ་ནས་འཚོ་ཞིང་གནས་པའི་ལོ་རྒྱུས་ཀྱི་དུས་ཡུན་རིང་ཞིང་ཁྱད་དུ་འཕགས་པའི་རིག་གཞུང་གིས་ཡོངས་སུ་ཕྱུག་པ་མ་ཟད། ལས་ལ་བརྩོན་ཞིང་ཆོས་སེམས་ཆེ་བ། ཤེས་རབ་དང་སྙིང་རྗེས་གཤིས་རྒྱུད་བརླན་པའི་བོད་མི་རིགས་འདིས། འདས་པའི་ལོ་རྒྱུས་ནང་འཛམ་གླིང་གི་སྐྱེ་འགྲོ་ཡོངས་ལ་དངོས་པོ་དང་བསམ་བློའི་ལེགས་སྐྱེས་གྱ་ནོམ་པ་ཕུལ་ཡོད། ཉེ་བའི་དུས་རབས་འཛམ་གླིང་ནང་འཁྲུག་ཟིང་གི་རྦ་ཀློང་ཤུགས་ཆེར་འཕྱུར་བའི་འཕྲོད། ཆོས་ཁྲིམས་དར་ཡུགས་གཅིག་གིས་ཁྱབ་པའི་བོད་ཡུལ་ཁྱིམ་མཚེས་རྒྱ་དམར་གྱི་བཙན་འཛུལ་བྱ་ཡུལ་ཞིག་ཏུ་གྱུར་ཅིང༌། ཁྱད་པར་ལོ་རབས་ལྔ་པར་རྒྱ་ནག་གིས་བོད་ཧྲིལ་པོ་ཁྱུར་མེད་ཀྱིས་མི་སྤྱོད་ལས་འདས་པའི་སྲིད་བྱུས་རིམ་པ་ལག་ལེན་བསྟར་བའི་ཉེར་ལེན་གྱིས། སྔ་ན་མ་བྱུང་བའི་གོད་ཆག་ཆེན་པོ་བྱུང་ཞིང༌། བོད་མི་རྣམས་རང་ཡུལ་དུ་གནས་ཐབས་བྲལ་ཏེ་ཁྱིམ་མཚེས་རྒྱལ་ཁབ་ཁག་ཏུ་གྱར། ཤ་རུས་གཅིག་པའི་བོད་རིགས་སྤུན་ཟླ་རྣམས་གཞིས་བྱེས་གཉིས་སུ་ཆད་ནས་མི་ལོ་ ༥༠ ཧྲིལ་པོ་འཁོར་ཡོད།
འདས་པའི་མི་ལོ་ལྔ་བཅུའི་བཙན་བྱོལ་གྱི་ལོ་རྒྱུས་ལ་ཕྱི་མིག་ཅིག་བལྟས་ན། ཕྱོགས་གཅིག་ནས་རྒྱ་ནག་གི་གདུག་རྩུབ་སྲིད་བྱུས་འོག་བོད་མི་རིགས་ཀྱི་ངོས་འཛིན་སྐད་ཡིག་རིག་གཞུང་དང༌། ཡུལ་གོམས་གཤིས་ལུགས། ཁོར་ཡུག་དངོས་ཆས་བཅས་སྣོད་བཅུད་གཉིས་ཀར་གཏོར་བཅོམ་ཚབས་ཆེན་ཐེབས་ཏེ་ཆགས་འཇིག་གི་སོ་མཚམས་སུ་གྱར་ཡོད། འོན་ཀྱང་འཇིག་རྟེན་ཞི་བདེའི་དེད་དཔོན་ྋསྤྱི་ནོར་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་ཐབས་མཁས་ཀྱི་མཛད་བྱུས་དང༌། ཁོང་གིས་དབུ་འཁྲིད་པའི་བཙན་བྱོལ་བོད་གཞུང་མང་གཉིས་ཀྱིས་འདས་པའི་ལོ་ངོ་ ༥༠ རིང་བོད་མིའི་ཆོས་རིག་སྲུང་སྐྱོབ། བོད་དོན་བདེན་མཐའ་གསལ་ཐབས། འཇིག་རྟེན་ཀུན་ཁྱབ་ཀྱི་ལས་འགན་དུ་གྱུར་པའི་ཁོར་ཡུག་སྲུང་སྐྱོབ་དང་འཚེ་མེད་ཞི་བའི་ལྟ་སྤྱོད་ཉམས་ལེན་དར་སྤེལ་ཐད་སྐུ་ལས་གྲངས་མེད་བསྐྱོན་ཡོད་ལ་གྲུབ་འབྲས་ཀྱང་གཡུར་དུ་ཟ་བ་ཐོབ་ཡོད། བཙན་བྱོལ་བོད་མིའི་སྒྲིག་འཛུགས་འདི་ཉིད་འཛམ་གླིང་སྟེང་སྐྱབས་བཅོལ་བའི་སྒྲིག་འཛུགས་ཇི་སྙེད་པའི་ཁྲོད་ནས་སྔ་ན་མ་བྱུང་བའི་གྲུབ་འབྲས་ཆེ་ཤོས་དང་ཚགས་ཚུད་ཤོས། འཐུས་སྒོ་ཚང་ཤོས་ཤིག་ཏུ་ངོས་འཛིན་ཆེ་མཐོང་དང་གདེང་འཇོག་ཆེན་པོ་ཐོབ་པ་ཀུན་གྱིས་མཐོང་ཆོས་ལགས།
ཕྱི་ལོ་༡༩༦༠ ལོར་ྋསྤྱི་ནོར་ྋགོང་ས་ྋསྐྱབས་མགོན་ཆེན་པོའི་མ་འོངས་རྒྱང་གཟིགས་ཀྱིས་མ་སུ་རིར་བོད་མིའི་སློབ་གྲྭ་ཐོག་མར་གསར་འཛུགས་གནང་བ་ནས་བཟུང༌། མི་འབོར་ཆིག་འབུམ་ཉེ་བ་ལས་མེད་པའི་བཙན་བྱོལ་བོད་མིར་སློབ་གྲྭ་ཁག་མང་གསར་འཛུགས་གནང་བའི་ནང༌། སྔོན་འགྲོ་ནས་གཞི་རིམ་གོང་མ་བར་གྱི་སློབ་མ་ཡོངས་ལ་སློབ་ཡོན་རྩ་ཆག་ངང་ཤེས་ཡོན་གྱི་མཐུན་རྐྱེན་སྦྱོར་སྤྲོད་གནང་བ་མ་ཟད། ཉམ་ཐག་དང་བོད་ནས་ཕྱིས་སུ་འབྱོར་བའི་ཕྲུ་གུ་སྟོང་ཕྲག་མང་པོར་ཟས་གོས་གནས་མལ་སོགས་འཚོ་གྲོན་ནར་གཏོང༌། འཕྲོད་བསྟེན་དང་བདེ་དོན་སྤྱིར་གཟིགས་སྐྱོང༌། གཞི་རིམ་གོང་མ་སློབ་ཐོན་རྣམས་ལ་མཐོ་རིམ་སློབ་སྦྱོང་གི་མཐུན་རྐྱེན་རོགས་རམ་བཅས། སྐྱབས་བཅོལ་གྱི་ལོ་ངོ་ལྔ་བཅུའི་རིང་བཙན་བྱོལ་བོད་མིའི་གཞི་རིམ་ཤེས་ཡོན་གྱི་རྨང་གཞི་བརྟན་པོར་ཚུགས་པ་མ་ཟད་དུས་བསྟུན་གྲུབ་འབྲས་རླབས་ཆེན་བྱུང་ཡོད། དེང་སྐབས་ཁྱོན་ཡོངས་མི་འབོར་གྱི་ཡིག་རྨོངས་སེལ་ཚད་བརྒྱ་ཆ་ ༧༤་༥ ལ་སླེབས་པ་འདི་གནས་ཡུལ་རྒྱལ་ཁབ་རྒྱ་གར་ ༦༦ དང་བལ་ཡུལ་ ༥༣་༧༤ལས་ཀྱང་མཐོ་བའི་གྲུབ་འབྲས་ཆེན་པོ་བླངས་ཡོད།
བོད་མི་རྣམས་བཙན་བྱོལ་དུ་སླེབས་ནས་མིག་མཐོང་ལག་ཟིན་དུ་ཡོད་པའི་གྲུབ་འབྲས་ཆེ་ཤོས་ཤིག་ནི་ཤེས་ཡོན་ཡིན་ཞིང༌། བཙན་བྱོལ་བོད་མིའི་སྒྲིག་འཛུགས་ཡར་རྒྱས་དང་བོད་ཀྱི་རྩ་དོན་སྒྲུབ་པའི་རྨང་གཞི་ནི་ཤེས་ཡོན་སློབ་སྦྱོང་གི་རྨང་གཞིར་རག་ལས་ཡོད། ཤེས་ཡོན་སློབ་སྦྱོང་གི་མ་ལག་སྲ་བརྟན་དང༌། བོད་མི་སྤྱི་ཡོངས་ཀྱི་ཤེས་ཡོན་གནས་ཚད་གོང་མཐོར་སོང་བ་ལ་བརྟེན་ནས་བཙན་བྱོལ་བོད་མིའི་སྒྲིག་འཛུགས་དང་དེའི་ནུས་པ་ཡར་རྒྱས་སོང་ཡོད་པས། གཞུང་སྒེར་སྒྲིག་འཛུངས་ཁག་ཏུ་རང་མིས་རང་ལས་ཀྱི་རྣམ་པ་ཀུན་གྱིས་མཐོང་ཆོས་སུ་ཡོད།
ཕྱི་ལོ་ ༢༠༠༩ ལོར་འཛིན་སྐྱོང་བཀའ་ཤག་གི་བཀའ་དགོངས་བཞིན། བོད་གཞུང་མང་བཙན་བྱོལ་དུ་འབྱོར་ནས་ལོ་ངོ་ལྔ་བཅུ་འཁོར་བའི་དམིགས་བསལ་དུས་དྲན་སྲུང་བརྩིའི་ལས་རིམ་ཁྲོད། ཤེས་རིག་ལས་ཁུངས་ནས་བཙན་བྱོལ་བོད་མིའི་གཞི་རིམ་སློབ་གྲྭ་ཁག་གི་ལོ་རྒྱུས་དང༌། བོད་གཞུང་ཤེས་རིག་ལས་ཁུངས་མ་ལག་དང་བཅས་པའི་ལོ་རྒྱུས་ཞེས་པའི་ཕྱག་དེབ་གཉིས་རྩོམ་སྒྲིག་གིས་འདོན་སྤེལ་ཐུབ་པར་དགའ་པོ་བྱུང༌། ཕྱག་དེབ་འདི་གཉིས་བརྒྱུད་ནས་ང་ཚོས་འདས་པའི་ལོ་ངོ་ལྔ་བཅུའི་ནང་བོད་བསྟན་སྲིད་སྤྱི་དང་ཁྱད་པར་མི་རིགས་ཀྱི་སྲོག་རྩ་བདེན་དོན་འཐབ་རྩོད་ཀྱི་རྩ་བར་གྱུར་པའི་སྐད་ཡིག་དང་ཆོས་རིག་མི་ཉམས་རྒྱུན་འཛིན་སླད་རང་རིགས་སེར་སྐྱ་ཕོ་མོ་རྣམས་ཀྱི་ཞུམ་པ་མེད་པའི་བློ་སྟོབས་དང༌། གཡོ་བ་མེད་པའི་ཡིད་ཆེས། འགྲན་ཟླ་མེད་པའི་ཧུར་བརྩོན་བཅས་གསལ་པོར་མཐོང་ཐུབ་པས། ཁོང་རྣམ་པའི་སྙིང་སྟོབས་དང་ལྷག་བསམ། བསུབ་ཐབས་མེད་པའི་མཛད་རྗེས་དང་བཀའ་དྲིན་ལ་བསམ་ཤེས་ཀྱི་སྒོ་ནས་གུས་བཀུར་རྗེས་དྲན་དང་ཡི་རངས་བསྔགས་བརྗོད་ཞུ།
མཐའ་དོན། འཕགས་མཆོག་ཕྱག་ན་པདྨོ་འཇིག་རྟེན་ཞི་བདེའི་དེད་དཔོན་ྋསྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་སྐུ་ཚེ་ཧྲིལ་པོར་འཇིག་རྟེན་སྐྱེ་འགྲོ་སྤྱི་དང་ཁྱད་པར་བདག་ཅག་བོད་འབངས་རྣམས་དུས་མཐའི་སྡུག་བསྔལ་གྱི་རྒྱ་ལས་སྒྲོལ་བའི་ཐུགས་བསྐྱེད་བརྟན་པོས་སྐུ་ངལ་བརྒྱ་ཕྲག་བདག་གིར་བཞེས་པའི་རྨད་བྱུང་མཛད་འཕྲིན་ལ་ལག་ཟུང་ཐལ་མོ་སྦྱར་ནས་བཀའ་དྲིན་རྗེས་དྲན་ཞུ་ཞིང༌། མགོན་པོ་མཆོག་སྐུ་ཚེ་མཐའ་ཡས་པའི་ངོ་བོར་བརྟན་པར་བཞུགས་པ་དང་ཐུགས་བཞེད་ལྷུན་གྱིས་གྲུབ་པ། འཁོར་བ་ཇི་སྲིད་མ་སྟོང་གི་བར་བདག་ཅག་རྣམས་ཐུགས་རྗེའི་ཀློང་ནས་མི་འདོར་བའི་གསོལ་འདེབས་ཞུ་རྒྱུ་དང༌། བོད་ཀྱི་བདེན་དོན་སྤྱི་དང་བྱེ་བྲག་བཙན་བྱོལ་བོད་མིའི་ཤེས་ཡོན་དང་འཛུགས་སྐྲུན་ལས་རིགས་ཐོག་རྒྱབ་སྐྱོར་དང་རོགས་རམ་གནང་མཁན་རྒྱལ་སྤྱིའི་ཚོགས་སྒེར་ཁག་དང༌། ཁྱད་པར་བོད་མིར་གནས་གཞིས་འཚོ་ཐབས་སོགས་མཐུན་འགྱུར་གནང་མཁན་རྒྱ་བལ་འབྲུག་གསུམ་གྱི་གཞུང་མང་ལ་དམིགས་བསལ་ཐུགས་རྗེ་ཆེ་ཞུ་རྒྱུ་བཅས། ཤེས་རིག་བཀའ་བློན་གྱིས། ཕྱི་ལོ་ ༢༠༡༠ ཟླ་༡ ཚེས་༥ ཉིན།
རྩོམ་སྒྲིག་པའི་གཏམ།
༄༅། །ཕྱི་ལོ་༡༩༥༩ ལོར་བོད་དུ་དུས་འགྱུར་བྱུང་ནས་ྋགོང་ས་མཆོག་གིས་དབུས་པའི་བོད་གཞུང་མང་གཉིས་བཙན་བྱོལ་དུ་འབྱོར་ཏེ་ད་བར་མི་ལོ་༥༠ སོང་ཡོད། དུས་རབས་ཕྱེད་ཙམ་གྱི་ལོ་རྒྱུས་ཐུང་ངུ་འདི་ནི་བོད་གངས་ཅན་གྱི་ལོ་རྒྱུས་ཀྱི་ལེ་ཚན་གལ་ཆེན་ཞིག་ཡིན་ཡིན་པ་མ་ཟད། དུས་སྐབས་དེའི་རིང་བོད་གཞིས་བྱེས་གཉིས་ཀྱི་གནས་སྟངས་སྤྱི་དང༌། བྱེ་བྲག་བཙན་བྱོལ་བོད་མིའི་གཞི་རིམ་སློབ་གྲྭས་གཙོས་པའི་ཕྱི་ནང་སྒྲིག་འཛུགས་ཁག་གི་འཕེལ་རིམ་གནས་སྟངས་རྣམས་ལོ་རྒྱུས་ཀྱི་ཟིན་ཐོར་འགོད་ཐབས་བྱ་རྒྱུ་གལ་འགངས་ཤིན་ཏུ་ཆེ་གཤིས། ཕྱི་ལོ་༢༠༠༨ ཟླ་༦ ཚེས་༢༡ ཉིན་རང་གཞུང་བཀའ་ཤག་ནས། ཕྱི་ལོ་༢༠༠༩ ཟླ་༣ ཚེས་༡༠ ནས་༢༠༡༠ ཟླ་༣ ཚེས་༡༠ བར་ལོ་འཁོར་གཅིག་རིང་བོད་གཞུང་མང་བཙན་བྱོལ་དུ་འབྱོར་ནས་ལོ་ངོ་ལྔ་བཅུ་འཁོར་བའི་དམིགས་བསལ་དུས་དྲན་སྲུང་བརྩི་ཞུ་རྒྱུའི་བཀོད་ཁྱབ་དང་ལས་རིམ་ལམ་སྟོན་གནང་བ་ལྟར། ཕྱི་ལོ་༢༠༠༨ ཟླ་༧ ཚེས་༧ ཉིན་འདི་ག་ཤེས་རིག་ལས་ཁུངས་ནས་ཤེས་རིག་ལས་ཁུངས་མ་ལག་བཅས་ཀྱི་ལོ་རྒྱུས་དང༌། གཏན་ཉིན་སློབ་གྲྭ་སྤྱིའི་ལོ་རྒྱུས་བཅས་ཀྱི་ཕྱག་དེབ་གཉིས་ཕྱོགས་སྒྲིག་བྱ་སླད། ཁྱབ་ཁོངས་སློབ་གྲྭ་ཡོངས་ལ་རང་རང་གི་ལོ་རྒྱུས་རྩོམ་སྐུལ་དང་ལམ་སྟོན་ཞིབ་འཁོད་ཀྱིས། ཕྱི་ལོ་༢༠༠༨ ཟླ་༩ ཚེས་༡༥ ནང་ཚུད་ཕུལ་འབྱོར་དགོས་པའི་བརྡ་ཁྱབ་བཏང༌། ཕྱི་ལོ་༢༠༠༩ ཟླ་༥ བར་སློབ་གྲྭ་ཁག་ནས་ཕུལ་འབྱོར་བྱུང་བའི་ལོ་རྒྱུས་ཡོངས་རྫོགས་འདི་གར་འབྱོར་སོན་བྱུང་འཕྲལ། དེང་རབས་ཤེས་ཡོན་ཚན་པས་རྐང་འགན་བཞེས་པའི་ཐོག ལོ་རྒྱུས་བོད་སྒྱུར་དང༌། འདྲ་པར་དང་དཔྱད་གཞི་མཁོ་འདོན་བཅས་ཀྱི་ལས་རིམ་འགོ་འཛུགས་གནང༌། དེ་བཞིན་ཕྱི་ཟླ་༦ པའི་ནང་དངོས་གཞིའི་རྩོམ་སྒྲིག་དང་བསྐྱར་ཞིབ་གཏན་འབེབས་ཀྱི་རྐང་འགན་འདི་ག་རྩོམ་སྒྲིག་པར་འགན་བསྐུར་གནང་བར་རྟོག་ཞིབ་བྱས་དུས། སྤྱིར་བཏང་སློབ་གྲྭ་སོས་ཕུལ་བའི་ལོ་རྒྱུས་རྒྱས་བསྡུས་དང་རྣམ་པ་ཅི་རིགས་ཤིག་འདུག་ཀྱང༌། དེ་དག་ཕྱོགས་སྒྲིག་བྱས་པ་ཙམ་གྱིས་མི་འགྲིགས་པར་རྒྱུ་ཆ་འདེམས་སྒྲུག་དང༌། ནང་དོན་བཀོད་སྒྲིག གྲངས་ཐོ་ཞིབ་བཤེར། གསར་འཇུག་དང་ཁ་གསབ་སོགས་གཅིག་གྱུར་ཡོང་ཐབས་དང༌། ཁྱད་པར་འབྱུང་འགྱུར་དངོས་ཡོད་ལོ་རྒྱུས་ཀྱི་དཔྱད་གཞི་གལ་ཆེན་ཞིག་ཏུ་འགྱུར་བའི་འཕྲལ་ཕུགས་དམིགས་འདུན་ལེགས་འགྲུབ་ཡོང་རྒྱུར་ད་དུང་བསྐྱར་ཞིབ་དང་གསར་སྣོན་གང་ཙམ་དགོས་གལ་མཐོང་བས། རྒྱུན་ལྡན་ལས་ཟིང་གི་ཁྲོད་དུ་དངོས་གཞིའི་རྩོམ་སྒྲིག་གི་ལས་དོན་འདི་ཉིད་དང་དུ་བླངས་ནས་མཇུག་སྐྱོང་ཞུས་པ་ཡིན།
སྐབས་འདིར་སློབ་ཁག་སོ་སོས་ཕུལ་བའི་ལོ་རྒྱུས་ཐོག་འདི་ག་རྩོམ་སྒྲིག་པས་འབྲེལ་ཡོད་སློབ་གྲྭ་ཁག་གི་དུས་དེབ་དང༌། ལས་བསྡོམས། ཤེས་རིག་ལས་ཁུངས་ཀྱི་སྡོམ་ཐོ། གསར་ལམ། ནང་ཁུལ་ཡིག་ཆ་སོགས་དགོས་ངེས་ཀྱི་ནང་དོན་གསར་འཇུག་བྱས་ཏེ། ཕྱི་ལོ་༢༠༠༩ ཟླ་༧།༨ བར་འབྲེལ་ཡོད་སློབ་གྲྭ་ཁག་ལ་ཆེད་གཏོང་གིས་ཕྱི་ལོ་༢༠༠༩ ཟླ་༨ ཚེས་༣༠ སྔོན་བསྐྱར་ཞིབ་ཀྱིས་ཕྱིར་གཏོང་དགོས་པའི་བཀོད་ཁྱབ་བཏང༌།
དེ་ལྟར་གཞི་རིམ་སློབ་གྲྭ་ཁག་ནས་བསྐྱར་ཞིབ་གྲུབ་པའི་ཟིན་བྲིས་ལ་འདི་ག་རྩོམ་སྒྲིག་པས་ཞིབ་བཤེར་གྱིས་དག་བཅོས་བྱས་པའི་ཐོག དེ་སྔ་སྒོ་བརྒྱབ་ཟིན་པའི་སློབ་གྲྭ་ཁག་དང༌། སྒེར་སྐྱོང་སློབ་ཁག་གཞན་ཟུར་བཀོད་དང་བཅས་གསར་སྣོན། སློབ་གྲྭ་སོ་སོའི་འདས་པའི་འཕེལ་རིམ་དང་ད་ལྟའི་གནས་སྟངས་མཚོན་པའི་འདྲ་པར་གསར་རྙིང་གསར་འཇུག་བཅས། བཙན་བྱོལ་བོད་མིའི་གཞི་རིམ་སློབ་གྲྭ་ཁག་གི་ལོ་རྒྱུས་འདི་ཉིད་ཕྱོགས་བསྒྲིགས་ཀྱིས་མཐའ་མའི་དཔར་གཞི་བཟོ་འགོད་བྱས།
ཕྱི་ལོ་༢༠༠༩ ཟླ་༡༠ ཚེས་༢༨ ཉིན་བཙན་བྱོལ་བོད་མིའི་གཞི་རིམ་སློབ་གྲྭ་ཁག་གི་ལོ་རྒྱུས་འདི་ཉིད་ཀྱི་དཔར་རྩ་ལེགས་གྲུབ་བྱུང་སྟེ། དཔར་རྩའི་ངོ་བཤུས་དེབ་གཟུགས་བདུན་གསར་སྐྲུན་གྱིས་འབྲེལ་ཡོད་གོང་རིམ་དང༌། བོད་ཁྱིམ་གཉིས། སམ་བྷོ་ཊ། གངས་ཅན་བདེ་རྩ་བཅས་ལ་ཆེད་གཏོང་དང༌། དེ་བྱིངས་སློབ་གྲྭ་གཞན་ལ་རང་རང་དང་འབྲེལ་ཡོད་དཔར་རྩའི་ངོ་བཤུས་བཅས་མཐའ་མའི་བསྐྱར་ཞིབ་དང་མོས་མཐུན་ཞུས། ཕྱི་ཟླ་༡༡ ཚེས་༢༠ ནང་ཚུད་དགོས་ངེས་བསྐྱར་ཞིབ་མཇུག་སྐྱོང་དགོས་པའི་བརྡ་ཁྱབ་བཏང༌། མཐར་ཕྱི་ལོ་༢༠༠༩ ཟླ་༡༢ ཚེས་༢༥ ཉིན་བར་ཁུངས་སོ་སོ་ནས་བསྐྱར་ཞིབ་དགོངས་འཆར་འབྱོར་དོན་བཞིན་མཐའི་མའི་བསྐྱར་ཞིབ་ཀྱིས་མཇུག་བསྡུས་ཏེ་དཔར་རྩ་གཏན་འབེབས་བྱས་པ་ཡིན།
བཙན་བྱོལ་བོད་མིའི་གཞི་རིམ་སློབ་གྲྭའི་ལོ་རྒྱུས་དཔེ་དེབ་འདི་ཉིད་ཀློག་སྐབས་དམིགས་བསལ་ཐུགས་སྣང་དགོས་པའི་གནད་དོན་གཤམ་གསལ།
- འདིར་འཁོད་སློབ་གྲྭའི་ལོ་རྒྱུས་ཀྱི་གཞི་རྩ་ཕལ་ཆེ་བ་འབྲེལ་ཡོད་སློབ་གྲྭ་རང་ནས་བསྡུ་རུབ་བྱས་པའི་ལོ་རྒྱུས་མ་དཔེ་ལ་ཆ་འཇོག་བྱས་ཡོད།
- སློབ་གྲྭ་ཁག་ནས་བཏང་བའི་ལོ་རྒྱུས་ཁྲོད་ཧེ་བག་དང་དོགས་གནས་རྣམས་ལ་འདི་ནས་འབྲེལ་ཡོད་ཡིག་ཆ་དང་མི་སྣ་བརྩད་ཞིབ་ཀྱིས་ཞུ་དག་གང་ནུས་བྱས་ཡོད།
- སློབ་གྲྭ་ཁག་ཅིག་ནས་གཞི་རིམ་ཆ་རྐྱེན་སོགས་རྒྱུ་མཚན་གང་རུང་ལ་བརྟེན་ནས་སྔ་མོའི་ཡིག་ཆ་དམ་ཉར་མ་ཐུབ་པ་དང༌། ད་ཡོད་དགེ་ལས་ཕལ་ཆེ་བ་གསར་སྐྱེས་ཡིན་སྟབས་སྔ་མོའི་གནས་ཚུལ་ཞིབ་ཕྲ་འདྲི་བརྩད་བྱ་ཡུལ་དཀོན་པ་བཅས། སློབ་གྲྭ་ཁག་ཅིག་གི་ལོ་རྒྱུས་དེ་ཙམ་འདོད་བློ་ཁེངས་པ་ཞིག་རྩོམ་སྒྲིག་མ་ཐུབ་པས། འབྲེལ་ཡོད་མྱོང་རྒྱུས་ཅན་ཚོས་ཡིག་ངག་གང་རུང་ཐོག་ཁ་སྐོང་བྱུང་ཚེ་ཕྱིས་སུ་གསར་འཇུག་བྱ་རྒྱུ་ཡིན།
- ལོ་རྒྱུས་ཀྱི་གནས་སྟངས་ངོ་མ་ཉར་ཚགས་དང༌། མ་འོངས་དཔྱད་ཞིབ་ཀྱི་དགོས་མཁོར་གཞིགས་ཏེ་སློབ་ཁག་ཕལ་ཆེ་བར་འདས་པའི་ལོ་ངོ་༢༡ རིང་གི་སློབ་ཕྲུག་གྲངས་འབོར་གནས་སྟངས་དང༌། ཕྱི་ལོ་༢༠༠༧ ལོའི་སློབ་ཕྲུག་ཕོ་མོ་དང༌། བོད་རིགས་དང་ཡུལ་མིའི་ཕྲུག་གྲངས། དགེ་ལས་ཀྱི་གྲངས་འབོར་བཅས་ཞིབ་ཕྲ། འཛིན་རིམ་བཅུ་པ་དང་བཅུ་གཉིས་པའི་ཡིག་རྒྱུགས་གྲུབ་འབྲས་གནས་སྟངས་རེའུ་མིག་བཅས་འདི་གའི་གསོག་ཉར་ཡིག་ཆ་གཞིར་བཞག་ཐོག་བཀོད་ཡོད་ནའང༌། དགེ་སློབ་ཀྱི་གྲངས་འབོར་སོགས་གྲངས་ཐོ་ཁག་ཅིག་དུས་རྒྱུན་འཕོ་འགྱུར་འགྲོ་མུས་དང༌། ཁུངས་སོ་སོ་ནས་གྲངས་ཐོ་བསྡུ་བའི་དུས་སྐབས་འདྲ་མིན། གྲངས་ཐོའི་འབྱུང་ཁུངས་ཡིག་ཆ་འདྲ་མིན་སོགས་ལ་བརྟེན་ནས་དོགས་གནས་ཡོད་པ་རེ་འགའ་ཐོན་པར་གང་ཐུབ་ཞིབ་བཤེར་བྱས་ཀྱང༌། ད་དུང་ངེས་པ་མ་རྙེད་པ་རེ་ཟུང་ལྷག་པ་ཤེས་ལས་ཀྱི་སྔར་བསྒྲགས་ཡིག་ཆ་ཚད་འཛིན་བྱས་ཡོད།
- སློབ་གྲྭ་ཁག་གི་འདྲ་པར་མང་པོ་ཞིག་ལ་འགྲེལ་བརྗོད་དང་ལོ་དུས་འཁོད་མེད་པའམ། ཡོད་ཀྱང་དོགས་གཞི་ཅན་ཀྱི་རིགས་སྐབས་བབས་མི་སྣ་མྱོང་རྒྱུས་ཅན་གང་མང་ལ་འདྲི་ཞིབ་ཅི་ནུས་ཞུས་ཀྱང༌། ངོས་འཛིན་མ་ཐུབ་པ་མང་དག་ཅིག་བྱུང་བ་རྣམས་ལོ་རྒྱུས་ཀྱི་རིན་ཐང་དེ་ཙམ་མེད་གཤིས་བར་འཇུག་ཞུས་མེད།
- ལོ་རྒྱུས་ཀྱི་དོན་སྙིང་ལ་དམིགས་ཏེ་སྔོན་ཆད་སྒོ་བརྒྱབ་ཟིན་པའི་སློབ་གྲྭ་ཁག་གི་ལོ་རྒྱུས་ཀྱང་གང་ནུས་ཀྱིས་འཚོལ་ཞིབ་ཀྱིས་ཟུར་བཀོད་བྱས་ཡོད་ཀྱང༌། ད་དུང་ཆད་ལུས་བྱུང་བའི་སློབ་གྲྭ་ཡོད་ངེས་ལགས་ན། ཆད་ལུས་བྱུང་རིགས་ལ་དགོངས་སེལ་དང་སྦྲགས་གནས་ཚུལ་མཁྱེན་རྒྱུས་ཅན་ཚོས་ཁ་སྐོང་གི་དགོངས་འཆར་འབུལ་གནང་ཡོང་བ་ཞུ།
- བཙན་བྱོལ་བོད་མིའི་གཞི་རིམ་སློབ་གྲྭ་ཁག་གི་འདས་པའི་ལོ་ངོ་ལྔ་བཅུའི་ལོ་རྒྱུས་འབྲི་དགོས་ན། ད་ལྟ་རང་གཞུང་གི་ཁྱབ་ཁོངས་སུ་ཡོད་པའི་སློབ་གྲྭ་༧༧ ཁོ་ནའི་ལོ་རྒྱུས་མ་ཡིན་པར། བོད་མི་སྐྱབས་བཅོལ་བ་སྤྱིའི་གཞི་རིམ་སློབ་གྲྭའི་ལོ་རྒྱུས་གནས་སྟངས་བསྡུ་གལ་ཆེ་བར་བརྟེན། བོད་མི་སྐྱབས་བཅོལ་བའི་ཆེད་དུ་འཛུགས་སྐྱོང་བྱས་པའི་སློབ་ཁག་གཞན་ཅི་ཡོད་ཀྱི་ལོ་རྒྱུས་གནད་བསྡུས་ཙམ་ཟུར་བཀོད་བྱས་ཡོད་ནའང༌། སློབ་ཁག་དེ་དག་ལ་ད་བར་འབྲེལ་འདྲིས་དེ་ཙམ་མེད་སྟབས་ཆད་ལུས་དང་ཧེ་བག་བྱུང་ན་དགོངས་སེལ་ཞུ།
- ཆོས་སྡེ་ཁག་གིས་འཛུགས་སྐྱོང་གནང་བའི་གཞི་རིམ་སློབ་གྲྭ་རྣམས་སྒྲིག་ཁུངས་སོ་སོའི་ལོ་རྒྱུས་སུ་གཏོགས་པས་དེབ་འདིར་ཟུར་བཀོད་ཞུས་མེད།
- བར་འཇུག་འདྲ་པར་ཁ་ཤས་སྤུས་གཙང་མེད་ནའང༌། ལོ་རྒྱུས་ཀྱི་རིན་ཐང་བསམས་ནས་བདམས་བཀོད་ཞུས་པ་བཅས།
ལོ་རྒྱུས་ཀྱི་དཔེ་དེབ་འདི་ལྟ་བུ་ཞིག་རྩོམ་སྒྲིག་བྱ་བར་དཔྱད་གཞིའི་ཡིག་ཚགས་སྣ་མང་བཀླག་བལྟ་དགོས་པའི་ཐོག རྒྱ་བལ་འབྲུག་གསུམ་གྱི་གཞི་རིམ་སློབ་གྲྭའི་དམིགས་བསལ་གནས་སྟངས། སློབ་གྲྭ་མི་འདྲ་བ་ཁག་གི་རྒྱུན་ལྡན་ཤེས་ཡོན་ལས་རིམ་དང་འགོ་ལས་གསར་རྙིང་བཅས་ལ་མྱོང་འདྲིས། ཁྱད་པར་རྩོམ་སྒྲིག་གི་དུས་ཡུན་འདང་ངེས་བཅས་ཆ་རྐྱེན་མི་ཉུང་བ་ཞིག་འཛོམས་དགོས་ནའང༌། འདས་པའི་ཆར་བོད་མིའི་གཞི་རིམ་སློབ་གྲྭའི་ཤེས་ཡོན་ལོ་རྒྱུས་ཀྱི་དཔྱད་གཞིར་ཕན་པའི་ཡིག་ཚགས་ཧ་ཅང་ཉུང་ཞིང༌། ཅུང་ཟད་ཡོད་པ་རྣམས་ཀྱང་གནས་ཚུལ་བསྡུས་དྲགས་པའའམ་ཆ་ལག་མ་ཚང་བ་བཅས་ཕྱིས་འབྱུང་རྩད་ཞིབ་པ་རྣམས་ལ་སྐུ་ངལ་འཕྲད་ངེས་པ། ལྷག་པར་བཙན་བྱོལ་སྤྱི་ཚོགས་ཁྲོད་སྔར་གྱི་ཤེས་མྱོང་ལྡན་པའི་རྒན་རབས་པ་དག་ཉུང་དུ་སོང་སྟེ་མི་རབས་རྒན་གཞོན་བརྗེ་འགྱུར་གྱི་སོ་མཚམས་སུ་སླེབས་པས་ད་ལྟ་ལོ་རྒྱུས་ཉར་ཚགས་མ་ཐུབ་ཚེ་དུས་ཀྱི་ཆོས་ཉིད་དུ་འགྲོ་རྒྱུ་ཉག་ཅིག་བཅས་ལ་བརྟེན། ཤེས་མྱོང་དང་མཐུན་རྐྱེན་འཛོམས་མིན་ལ་མ་བལྟོས་པར་དུས་ཡུན་རིང་པོ་མ་འགོར་བར་རྩོམ་སྒྲིག་བྱ་རྒྱུ་གལ་འགངས་ཤིན་ཏུ་ཆེ་གཤིས། སློབ་གྲྭ་སོ་སོའི་ལོ་རྒྱུས་སྤྱི་བམ་ཙམ་མ་ཡིན་པར། འཛུགས་སྐྲུན་གྱི་དུས་རིམ་དང་འཕོ་འགྱུར། ཤེས་ཡོན་ལས་རིམ། དགེ་ལས་སློབ་ཕྲུག་གི་གྲངས་འབོར། ཤེས་ཡོན་གྲུབ་འབྲས། གཞུང་འབྲེལ་འཚམས་གཟིགས་གནས་སྟངས་སོགས་ཕྱོགས་དུ་མའི་གནས་སྟངས་བསྡུ་རུབ་ཀྱིས། ད་རེས་ཀྱི་རྩོམ་སྒྲིག་འདིས་འབྱུང་འགྱུར་ལོ་རྒྱུས་དཔྱད་ཞིབ་སྐབས་ཕན་ཐོགས་ཅུང་ཟད་ཡོང་བའི་རེ་འདུན་བཅངས་ཏེ་གལ་གནད་ཆེ་བའི་གནས་ཚུལ་གང་ཐུབ་འགོད་པའི་འབད་རྩོལ་ཞུས་ཡོད།
ལོ་རྒྱུས་འདི་ཉིད་རྩོམ་སྒྲིག་གི་སྐབས་སུ་དཀའ་ངལ་དང་དོགས་གནས་མི་ཉུང་བ་ཞིག་ལ་གདོང་ལེན་བྱ་དགོས་བྱུང༌། འདིར་མཁྱེན་ལྡན་ཀློག་པ་པོ་རྣམས་ཀྱིས་དམིགས་བསལ་ཐུགས་སྣང་དགོས་རྒྱུ་ཞིག་ནི། དཔེ་དེབ་ནང་འཁོད་ལོ་དུས་དང༌། གྲངས་ཐོ། འདྲ་པར། སློབ་གྲྭའི་ལོ་རྒྱུས་སོགས་གནས་ཚུལ་རེ་འགའ་ཁུངས་ལྡན་ཡིག་ཆར་གཞི་བཅོལ་བྱ་ཡུལ་མ་རྙེད་པ་དང༌། ཡོད་པ་རྣམས་ཀྱང་དོགས་གནས་ཅན་དུ་མ་ཞིག་ཡོད་པ་རྣམས། འདི་ནས་སྐབས་འབྲེལ་ཡིག་ཆ་དང་ཐུགས་རྒྱུས་ལྡན་པའི་རྒན་རབས་དག་གི་ངག་རྒྱུན་སོགས་གཞི་རྩར་བཟུང་སྟེ་ཞུ་དག་གང་ཐུབ་བཏང་ཡོད་ཀྱང༌། ཆད་ལྷག་ནོར་གསུམ་གྱི་ཆ་ཤས་བྱུང་ཚེ་དགོངས་སེལ་དང་སྦྲགས་འདི་གར་ཡིག་ངག་གང་རུང་ཐོག་འབྲེལ་གཏུགས་ཀྱིས་ཡོ་བསྲང་གནང་ལམ་བྱུང་ན་སྐབས་འཕྲལ་ཞུ་དག་གིས་ཕྱིས་འབྱུང་ཁ་སྐོང་དང་ཡོ་བསྲང་བྱ་རྒྱུ་བཅས། རྩོམ་སྒྲིག་པས། ཕྱི་ལོ་༢༠༠༩ ཟླ་༡༠ ཚེས་༢༧ ཉིན། བཞུགས་སྒར་དྷརྨ་ཤཱ་ལ་གངས་ཅན་སྐྱིད་གཤོངས་སུ་བྲིས།
(18859)


text:
གསལ་བཤད་དང་དགོངས་སེལ་ཞུས་པ།
སོ་རུ་ཚེ་རིང་།
ཁོ་བོའི་དྲ་གྲོགས་ལྷན་རྒྱས་དང་ལྷག་དོན་བརྩེ་བའི་བཟང་གྲོགས་དང་གཉེན་ཉེ། ཞེ་མཐུན་ཕོ་མོ་ཡོངས་ལ་བཤད་རྒྱུར། ཟླ་འགའི་སྔ་རོལ་དུ་བོད་དོན་རྒྱབ་སྐྱོར་བ་མཁས་དབང་(Elliot Sperling)ཨི་ལིའོ་ཊི་སི་སྤིར་ལིང་ལགས་ཀྱི་རྗེས་དྲན་མྱ་ངན་སྟེང་ཁོ་བོས་སྙན་ངག་ཅིག་གྱེར་འདོན་བྱེད་ཁུལ་བྱས་པ་དེ་ལ་བསྙད་དེ། བོད་མིའི་ཆོས་སྲིད་གཉིས་ཀྱི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ཟུར་ཟ་ཞུ་མཁན་དང་ཀླུ་བྱམས་སོགས་དང་ལྟ་བ་གཅིག་ཚུལ་གྱིས་གླེང་ཕྱོགས་སྣ་ཚོགས་བཟོས་ནས་སྤྱི་ཚོགས་ནང་གང་བྱུང་དུ་གནོད་ཤུགས་ཟར་ཟུར་རིམ་པར་སྤྲད་དེ་གྲོགས་པོ་དང་གྲོགས་མོ། རང་དང་འགྲོགས་འདྲིས་ཟབ་པའི་ཞེ་མཐུན་དང་བློས་ཐུབ་ཀྱི་གྲོགས་པོ་ཚོར་ངན་སྐུལ་བྱས་ཀྱང་། ལུགས་གཉིས་གང་གི་ཆ་ནས་བཀའ་དྲིན་གཞལ་བར་དཀའ་བའི་༧གོང་ས་མཆོག་མ་ཟད་རང་དགའི་བླ་སྤྲུལ་ག་གེ་མོ་ཞིག་ལ་ཡང་ཟུར་ཟ་སོགས་བྱེད་འདོད་ཁ་ཞེ་གཉིས་མེད་ཀྱིས་བསམ་བློའི་ནང་འཁོར་མ་མྱོང་ཡང་། སྐབས་དེར་སྟབས་མ་ལེགས་པ་ཞིག་ལ་རྩོམ་གྱི་སྤྱི་ཁོག་ལ་དབྱེ་ཞིབ་མ་བྱས་པར་ལག་ཏུ་གང་བྱུང་ཙམ་བཀླགས་པས་ལས་ངན་ཞིག་བསགས་པ་ལས་གཞན་གང་ཡང་མིན་ཞེས་དགོངས་སེལ་དང་སྦྲགས་གསལ་བཤད་བྱེད་འདོད་བྱུང་།
སྤྱིར་ཕྱི་རྒྱལ་(Elliot Sperling)ཨི་ལིའོ་ཊི་སི་སྤིར་ལིང་འདི་ཕྱི་ལོ་ ༡༩༧༣ ཙམ་ནས་བཟུང་བོད་དོན་ལ་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་མཁན་ཞིག་དང་། བོད་རྒྱ་རིག་པའི་མཁས་དབང་ཞིག་ཡིན་སྟབས་རྗེས་དྲན་མྱ་ངན་ཚོགས་འདུ་ཞིག་ས་རཱ་མཐོ་སློབ་ཁང་གི་ལོ་རྒྱུས་དགེན་གཙང་ཕྲུག་སྟོབས་ལགས་ཀྱིས་འགན་ཁུར་ཏེ། ས་རཱ་མཐོ་རིམ་སློབ་གཉེར་ཁང་དུ་ཚོགས་ཤིང་། དེར་མཉམ་ཞུགས་གནང་མཁན་ཕལ་མོ་ཆེ་དེ་སྔོན་རྒྱལ་སྤྱིའི་བོད་རིག་པའི་ཚོགས་ཆེན་ནང་ཞུགས་མྱོང་མཁན་རྣམས་ཡིན།
གུས་པ་སྙན་ངག་ལ་དགའ་བས་དེ་རིགས་དགེ་རྒན་དུས་ཆེན་དང་འཛིན་གྲོགས་ཚོས་རེ་བ་དང་ཀུ་རེའི་ཚུལ་དུ་སྙན་ངག་རེ་གྱེར་འདོན་ཡང་ཅུང་ཙམ་རེ་དེ་སྔོན་ནས་བྱེད་མྱོང་བ་སོགས་ཀྱིས་ཡིན་ཚོད་རེད་སྙམ། གང་ལྟར་ཚོགས་འདུ་དེ་མ་ཚུགས་པའི་སྔོན་ཙམ་ལ། དགེན་གཙང་ཕྲུག་སྟོབས་ལགས་ཀྱིས་གུས་པར་རྗེས་དྲན་དེར་སྙན་ངག་ཅིག་གྱེར་འདོན་བྱེད་རོགས་ཞེས་བསྐྱར་ནན་གྱིས་བཤད་པར། ངས་དེ་རིགས་ཡག་པོ་ཞིག་ཤེས་ཀྱི་མེད་ཚུལ་ཞུས་ཀྱང་མཐར་རང་གི་དགེ་རྒན་དུ་སོང་གཤིས་ངོ་མ་ལྡོག་པར་ཁས་བླངས་ཏེ་འཇུ་སྐལ་བཟང་གི་སྙན་ངག་(གངས་སྐོར་)ཟེར་བ་དེ་གྱེར་འདོན་བྱེད་པའི་གྲ་སྒྲིག་བྱས།
ཕྱི་ཟླ་ ༢ ཚེས་ ༧ ཉིན་གྱི་སྔ་དྲོར་རྒྱལ་སྤྱིའི་བོད་རིག་པའི་ཚོགས་ཆེན་ནང་མཉམ་ཞུགས་གནང་མྱོང་མཁན་མཁས་དབང་བཀྲ་ཤིས་ཚེ་རིང་དང་། བོད་ཀྱི་སྲིད་ཇུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ། ས་རཱ་མཐོ་སློབ་ཀྱི་སློབ་སྤྱི་པ་སངས་ཚེ་རིང་། ལོ་རྒྱུས་རིག་པའི་གཙུག་ལག་སློབ་དཔོན་བསོད་ནམས་རྒྱལ་མཚན། ནོར་གླིང་མཐོ་སློབ་ཀྱི་སློབ་སྤྱི་སྨན་ཤེར་བློ་གྲོས་སོགས་བོད་རིག་པའི་ཚོགས་མི་ཉི་ཤུ་སྐོར་དང་། ས་རཱ་མཐོ་སློབ་ཀྱི་དགེ་སློབ་ཀུན་མཉམ་འཛོམས་ཀྱིས་ཚོགས་ཁང་ནང་རྗེས་དྲན་མྱ་ངན་ཞུ་འགོ་བརྩམས།
ང་དང་སློབ་ཕྲུག་རེ་གཉིས་ཤིག་ཚོགས་ཁང་ཕྱི་ལོག་ནས་སྙན་ངག་གྱེར་འདོན་གྱི་གྲ་སྒྲིག་བྱས་ནས་བསྡད། སྐབས་དེར་ངས་(iPad)ཨ་ཕད་ལག་ཏུ་བཟུང་ནས་ཡོད་སྟབས་(WeChat)འཕྲིན་ཕྲན་ཚོགས་པ་ཞིག་གི་ནང་ཡི་གེ་ཞིག་དང་མཁས་དབང་དམ་པ་(Elliot Sperling (1951-2017))ཨི་ལིའོ་ཊི་སི་སྤིར་ལིང་ལགས་ཀྱི་འདྲ་བཅས་འབྱོར་སོང་།
ངས་རྩོམ་ཡིག་དེ་མར་ཅུང་བཀླགས་པ་ན་རྩོམ་ཡིག་དེ་མཁས་དབང་ཁོང་ལ་བྲིས་པ་ཡིན་པར་ཚོར། ཆ་ཚང་ཀློག་ཁོམ་མ་བྱུང་ལ་རྩོམ་ཡིག་དེ་སུ་ཞིག་གིས་བྲིས་མིན་དེ་བས་མ་ཚོར། གང་ལྟར་ངས་ཚིག་འདི་( དུངས་ཞེན་མིན–མྱི་གཞིའི་སྙིང་སྟོབས་ནས་བཤད་ན། ལོ་བརྒྱ་དང་བཅུ་གསུམ་ལ་བཞུགས་དགོས་པའི་མི་དེ་ཁྱེད་ཡིན། དད་པ་མིན__བོད་རང་བཙན་འཐབ་བྱུས་ནས་བཤད་ན། སྐུ་གཤེགས་ཀྱང་ལོ་བཅུ་གསུམ་ལ་གསང་རྒྱ་བྱ་དགོས་པའི་མི་དེ་ཁྱེད་ཡིན།) གངས་སྐོར་ཟེར་བའི་སྙན་ངག་དེའི་མགོར་བེད་སྤྱོད་བཏང་བ་ཡིན། སྐབས་དེར་ངས་སྒྱུ་རྩལ་བརྩམས་ཆོས་ཤིག་ལས། འཇིག་རྟེན་སྤྱི་ནོར་༧གོང་ས་༧རྒྱལ་དབང་རིན་པོ་ཆེ་མཆོག་ལ་ཟུར་ཟའི་རྩོམ་ཞིག་ཡིན་པ་དངོས་གནས་མ་ཚོར། གཞུག་ནས་རྩོམ་དེ་ཀླུ་བྱམས་ཀྱིས་བྲིས་པ་དང་དྲ་ཐོག་ནས་ང་ལ་འདྲ་མིན་གྱིས་སྡིགས་དམོད་བྱེད་པ་སོགས་མཐོང་རྗེས་ཁྱེད་ཅག་ལ་ཡང་ཁག་མི་འདུག་སྙམ་སྟེ་རང་ནོངས་ངོས་ལེན་གྱིས་སྐད་ཆ་འདི་བཤད་པ་ཡིན།
མདོར་ན་ངས་བསམ་གཟས་ནས་༧གོང་ས་མཆོག་ལ་ཟུར་ཟ་དང་ལངས་ཕྱོགས་དེ་འདྲ་ཞིག་ཡོད་ནས་དྲིན་ལན་ལོག་འཇལ་བྱེད་པར་སྙན་ངག་དེ་གྱེར་འདོན་བྱས་པ་གཏན་ནས་མིན། ཡིན་ཡང་ངས་གོ་བ་ལེན་ཕྱོགས་མ་འགྲིག་པའམ་ནོར་བ་ཡིན་པས་བཟང་ས་གཉེན་ཉེ་དང་། ཞེ་མཐུན་དང་བློས་ཐུབ་ཀྱི་གྲོགས་པོ་སེར་སྐྱ་ཕོ་མོ་མང་པོ་ཞིག་གིས་སེམས་ཁུར་དང་བློ་འཚུབ་ལངས་པར་སེམས་གཏིང་ནས་དགོངས་དག་ཞུ་རྒྱུ་དང་ཆབས་ཅིག་སྐབས་དེར་སྟབས་ཉེས་དང་བར་ཆད་དམ་རྐྱེན་ངན་ཞིག་འབྱུང་རྐྱེན་གྱི་གཞི་རུ་གྱུར་པ་ལས། ཕྱིན་ཆད་ཐུགས་ཁྲལ་རྩ་བ་ཉིད་ནས་མ་གནང་དང་ཞེ་བསམ་པའི་ཟུར་ལའང་༧གོང་ས་མཆོག་མ་ཟད་མི་ཆེན་དཔོན་ཆེན་དག་ལའང་ཟུར་ཟ་དང་དམའ་འབེབས་མི་བྱེད་པ་ཁས་ལེན་བྱས་པ་ཡིན་ཞེས་བཤད་འདོད་བྱུང་།
ཕྱི་ལོ་ ༢༠༡༧ ཟླ་ ༡༠ ཚེས་ ༧ ཉིན་ས་རཱ་མཐོ་སློབ་ཁང་གི་སྤྱི་ཁྱབ་རྒན་བདག་དང་སློབ་ཟུར་བ་རྣོ་མིག་ཐོགས་སམ་སོ་རུ་ཚེ་རིང་དུ་འབོད་པས་བྲིས།